
«Sunet şuierat, apoi un clic» 


Mi-am stabilit poziţia în Zona Ţintă şi voi demara in- 
vestigaţia, cu privire la moartea prin consumare com- 
pletă a Augustei Carondolet. Victima a fost golită de 
sânge la un club de noapte din New York numit Banca, 
Următoarele persoane au fost prezente în zonă în 
noaptea, atacului: 


Schuyler Van Alen: Metisă, tatăl muritor de rând; 
Mama: Allegra Van Alen (Gabrielle); cincisprezece ani. 


Bliss Llewellyn: Fiica din acest ciclu a senatorului 
Forsyth Llewelyn; dosarul de la naştere indică mamă, 
necunoscută (corect?);, cincisprezece ani. 


Madeleine Force: Fiica din acest ciclu a lui Charles 
Force (Mihail) şi Trinity Burden Force; şaisprezece ani. 
Fratele geamăn, Benjamin Force, se afla în apropiere 
în noaptea, respectivă, dar a fost eliminat de pe lista 
suspecţilor, deoarece s-a, confirmat că a părăsit locul 
înainte de atac. O situaţie EXTREM DE DELICATĂ, pen- 
tru că, această, persoană, suspectă este fiica Regis-ului. 
Nu dezvălui Regis-ului lista, suspecţilor până când nu 
se confirmă. 


3 : Suspectul inițial, Dylan Ward, este dat dispărut în 
«continuare; domiciliu: necunoscut. 


ii w. 


Într-o dimineaţă rece de sfârșit de martie, Schuyler Van Alen 
intră pe ușile de sticlă ale Şcolii Duchesne, simțindu-se ușurată când 
păși în vestibulul masiv dominat de portretul impozant al fondatoarei 
şcolii, pictat de John Singer Sargent. Nu-şi dădu jos gluga de pe părul 
des și negru, preferând anonimatul în locul saluturilor obişnuite 
schimbate între elevi. 

Era ciudat să se gândească la şcoală ca la un refugiu, o scăpare, 
un loc în care abia aștepta să ajungă. Mult timp, Duchesne, cu podelele 
de marmură și panorama fascinantă asupra lui Central Park, nu fusese 
nimic altceva decât o cameră de tortură. Fusese îngrozită că trebuia să 
urce scările imense, se simţise oribil în sălile de clasă prost încălzite şi 
chiar reușise să ajungă să dispreţuiască gresia splendidă din cantină. 

La şcoală, Schuyler adesea se simţea neatrăgătoare şi invizibilă, 
deși ochii ei albaștri adânci și trăsăturile delicate ce te trimiteau cu 
gândul la păpușile de porțelan de Dresda contraziceau asta. Întreaga sa 
viață, colegii ei bogaţi o trataseră ca pe o ciudată, o inadaptată - 
nedorită și de neatins. Chiar dacă familia ei era una dintre cele mai 
vechi și mai nobile din istoria orașului, vremurile se schimbaseră. Cei 
din familia Van Alen, odinioară un clan mândru și renumit, își 
pierduseră strălucirea de-a lungul secolelor, astfel încât, în prezent, 
dispăruseră aproape cu totul. Schuyler era printre ultimii descendenți. 

O vreme, Schuyler sperase că întoarcerea din exil a bunicului ei 
avea să schimbe lucrurile, că prezenţa lui Lawrence în viaţa ei avea să 
însemne că nu mai era singură pe lume. Dar speranţele ei se năruiseră 
când Charles Force o luase din casa dărăpănată situată pe Riverside 
Drive, singurul cămin pe care-l cunoscuse vreodată. 

— Ai de gând să te dai la o parte sau trebuie să iau măsuri? 

Schuyler tresări. Nu observase că rămăsese pierdută în gânduri 
în fața vestiarului ei şi a celui de deasupra lui. Soneria care indica 
începutul zilei de şcoală ţârâia nebunește. În spatele ei stătea Mimi 
Force, noua ei colegă de apartament. 

Oricât de nelalocul ei s-ar fi simţit Schuyler la școală, nu exista 
termen de comparaţie față de frigul polar pe care îl îndura în fiecare zi 
în casa familiei Force, situată vizavi de Metropolitan Museum. La 
Duchesne, nu era nevoită să audă în fiecare secundă mormăielile lui 
Mimi legate de ea. Sau cel puţin le auzea doar la câteva ore. Nu e de 
mirare că la Duchesne începuse să se simtă mai bine ca acasă. 

Deşi Lawrence Van Alen era acum Regis, capul celor cu Sânge 


Albastru, nu avusese nicio putere când venise vorba de procesul de 
adopţie. Codul Vampirilor prevedea respectarea clară a legilor 
muritorilor, pentru a-i ţine pe cei cu Sânge Albastru departe de 
privirile bănuitoare și nedorite. În ultimul testament, bunica lui 
Schuyler o declarase pe aceasta minor emancipat, dar avocații lui 
Charles Force, cu tertipuri viclene, făcuseră contestaţie în instanțele 
celor cu Sânge Roșu. Instanţa decisese în favoarea lor, iar Charles 
fusese numit executor al proprietăţii, câștigând-o și pe Schuyler la 
pachet. 

— Deci? 

Mimi aştepta încă. 

— Oh, scuze, zise Schuyler, apucând un manual şi dându-se la o 
parte. 

—  Scuzele sunt bune, zise Mimi, îngustându-și ochii 
verde-smarald și aruncându-i lui Schuyler o privire disprețuitoare. 

Aceeași privire pe care i-o aruncase lui Schuyler pe deasupra 
mesei la care serviseră cina cu o seară în urmă şi aceeași privire pe 
care o avusese atunci când se întâlniseră pe hol în acea dimineaţă. 
Privirea ei spunea: Ce cauţi aici? N-ai niciun drept să exiști. 

— Ti-am făcut eu ceva vreodată? șopti Schuyler, băgându-și 
cartea în geanta uzată. 

— L-ai salvat viaţa! 

Mimi se uită furioasă către roșcata care vorbise. 

Bliss Llewellyn, texana, fosta acolită a lui Mimi, îi întoarse 
privirea. Obrajii lui Bliss erau la fel de roşii ca şi părul. 

— Ţi-a salvat pielea în Veneţia și tu nu ai nici măcar decenţa de 
a fi recunoscătoare! 

Pe vremuri, Bliss era umbra lui Mimi, fericită să-i îndeplinească 
fiecare ordin, dar relaţia celor două se încheiase de când cu ultimul 
atac al unui Sânge Argintiu, când se aflase că Mimi complotase de 
bunăvoie. Mimi fusese condamnată la ardere pe rug, dar Schuyler îi 
sărise în ajutor în timpul judecății de sânge. 

— Nu mi-a salvat viața. A spus doar adevărul. Viața mea n-a fost 
niciodată în pericol, răspunse Mimi, trecându-şi o perie de argint prin 
părul fin. 

— N-o băga în seamă, îi zise Bliss lui Schuyler. 

Schuyler zâmbi, simțindu-se mai curajoasă, acum că o susținea 
şi pe ea cineva. 


— E greu. E ca şi cum m-aş preface că nu există încălzirea 
globală. 

Avea să plătească pentru comentariul ăsta mai târziu, știa bine. 
Va găsi pietricele în cerealele de la micul dejun. Smoală pe cearșaf. Sau 
cea mai recentă problemă - dispariția micilor ei bunuri de preţ. Deja îi 
lipsea medalionul mamei sale, mănușile de piele și o mult îndrăgită 
copie a Procesului lui Kafka, inscripționată pe prima pagină cu 
inițialele J. F. 

Schuyler era prima care ar fi recunoscut că al doilea dormitor de 
oaspeți din vila familiei Force (primul era păstrat pentru demnitarii 
care veneau în vizită) nu era nici pe departe o cămăruță amărâtă de 
sub scări. Camera ei era frumos decorată şi mobilată somptuos cu 
orice şi-ar fi putut dori o fată: un pat imens cu o plapumă pufoasă, 
dulapuri pline cu haine de firmă, un colț cu cele mai noi tehnologii 
high-tech, zeci de jucării pentru Beauty, ogarul ei, și un Macbook Air 
uşor ca o pană. Dar, deşi noua ei casă era bogată din punct de vedere al 
bunurilor materiale, îi lipsea totuși şarmul fostei sale case. 

Îi era dor de vechiul ei dormitor, cu pereţii vopsiți în 
galben-Mountain Dew şi biroul șubred. Îi era dor de sufrageria 
învăluită în praf. De Hattie și Julius, care locuiau cu familia ei încă de pe 
vremea când era ea copil. Îi era dor de bunicul ei, bineînţeles. Dar cel 
mai mult îi era dor de libertate. 

— E totul în regulă? întrebă Bliss, dându-i un cot. 

Schuyler se întorsese de la Veneţia cu o nouă adresă și un aliat 
neașteptat. Deşi ea şi Bliss se înțeleseseră întotdeauna bine, acum erau 
de-a dreptul inseparabile. 

— Da, m-am obişnuit. Aş putea să câștig dacă m-aș lupta cu ea 
într-un ring, zâmbi Schuyler. 

Faptul că o vedea pe Bliss la școală era unul din scurtele 
momente de fericire pe care i le putea oferi Duchesne. 

O porni spre scările în spirală, urmând şuvoiul de elevi care se 
îndreptau în aceeaşi direcție, când văzu cu colțul ochiului o licărire și 
ştiu. Era el. Nu era nevoie să se uite pentru a şti că se afla în mulțimea 
de elevi care mergea în sens opus. Întotdeauna îl simţea, de parcă ar fi 
avut nişte antene care receptau ceva ori de câte ori se afla în preajma 
lui. Poate că de vină era faptul că era vampir, ceea ce-i oferea avantajul 
de a şti când se află în apropierea altui vampir, sau poate că asta nu 
avea nicio legătură cu puterile ei supranaturale. 


Jack. 

Avea privirea ațintită drept înainte, ca şi cum nici n-o văzuse, 
nu-i înregistrase deloc prezenţa. Părul lui fin și blond, de aceeaşi 
nuanţă translucidă ca a surorii sale, era pieptănat pe spate; și, spre 
deosebire de ceilalți băieți din jurul lui, care erau îmbrăcaţi neglijent, 
e] arăta foarte bine într-un blazer, cu cravată. Era atât de frumos încât 
lui Schuyler i se tăie respiraţia. Dar, la fel ca şi în casa din oraș - 
Schuyler refuza s-o numească acasă - Jack o ignora. 

Îi mai aruncă o privire, apoi se grăbi să urce scările. Când ajunse 
în sala de clasă, ora deja începuse. Din obişnuință, Schuyler încercă pe 
cât posibil să nu atragă atenţia, îndreptându-se spre băncile din spate 
de la fereastră. Oliver Hazard-Perry era aşezat acolo, aplecat peste 
caietul de notițe. 

Dar se opri la timp şi merse în partea cealaltă a clasei, aproape 
de radiator, fără a-și saluta cel mai bun prieten. 

Charles Force îi spusese foarte clar: acum că locuia sub 
acoperișul lui, va trebui să-i respecte regulile. Prima regulă era că nu 
avea voie să-l vadă pe bunicul ei. Animozităţile dintre Charles şi 
Lawrence erau foarte adânci şi nu doar din cauza faptului că Lawrence 
îi luase locul lui Charles în Conclav. 

— Nu vreau să-ți umple capul de minciuni, îi spusese Charles. 
Poate conduce el Adunarea, dar la mine acasă nu are nicio putere. Dacă 
nu mă asculți, vei regreta! 

A doua regulă care trebuia respectată în casa familiei Force era 
faptul că i se interzisese să mai piardă timpul cu Oliver. Charles 
aproape suferise un atac de cord când aflase că Schuyler îl făcuse pe 
Oliver Conduitul ei însoţitorul ei uman. 

— În primul rând, eşti mult prea tânără. În al doilea rând, este 
anatemă. Revoltător. Conduiţii sunt servitori. Nu sunt... ei nu 
îndeplinesc serviciile însoțitorilor umani. Trebuie să-ți iei un alt 
însoțitor imediat şi să închei relaţiile cu acest băiat. 

Dacă ar fi fost obligată, ar fi recunoscut până să urmă că Charles 
avea probabil dreptate. Oliver era cel mai bun prieten şi ea-l marcase 
ca fiind al ei, îi amestecase sângele cu al ei și evident că acțiunile 
respective avuseseră anumite consecințe. Uneori își dorea să întoarcă 
timpul înapoi, la momentele de dinainte ca totul să devină atât de 
complicat. 

Schuyler n-avea nici cea mai vagă idee de ce îl interesa pe 


Charles pe cine făcea ea însoțitorul ei uman, având în vedere că familia 
Force renunțase la străvechiul și demodatului obicei al păstrării 
Conduitelor. Dar ea respecta regulile întocmai. Din câte se observa din 
afară, nu avea absolut niciun contact cu Lawrence și se abținea să-i 
aplice lui Oliver Sărutul Sacru. 

Erau atât de multe lucruri în noua ei viață pe care avea voie și 
nu avea voie să le facă. 

Dar existau și anumite locuri unde regulile nu se mai aplicau. 
Undeva unde Charles nu avea nicio putere. Undeva unde Schuyler era 
liberă. 

De aceea existau ascunzători secrete. 


Doi 


Lui Mimi Force îi plăcea zgomotul făcut de tocurile cui pe 
marmură. Pantofii ei de lac marca Jimmy Choo scoteau un sunet foarte 
plăcut, clic-clic-clac, care reverbera în tot holul de la recepţia clădirii 
Force Tower. Sediul nou şi strălucitor al imperiului media condus de 
tatăl ei includea mai multe clădiri în mijlocul Manhattanului. Lifturile 
strălucitoare revărsau regulat echipe întregi de „Forcies” - frumoşii 
angajaţi ai organizației media Force - redactori de design, de modă, de 
lifestyle, care se îndreptau spre prânzuri de afaceri la Michael's sau 
spre maşinile puse la dispoziţie care îi escortau la diverse întâlniri prin 
oraș. Erau un grup foarte bine îmbrăcat, cu fețe lungi şi slabe, ca şi cum 
programul lor extrem de încărcat nu le lăsa timp să mai și zâmbească. 
Mimi se potrivea perfect. 

Avea doar șaisprezece ani, dar atunci când se strecură prin 
mulțime, trecu de recepţie şi intră în holul întunecat care ascundea un 
lift ce putea fi accesat doar cu o cheie secretă și imposibil de duplicat, 
se simţi incredibil de bătrână. Îşi aduse aminte de vremurile când 
Force Tower se numea Clădirea Van Alen. Timp de ani buni fusese o 
clădire cu doar trei etaje, din moment ce turnul care era prevăzut nu 
mai fusese construit după crahul din 1929 şi Marea Criză. Abia anul 
trecut, într-un sfârşit, compania tatălui ei finalizase construcţia în 
conformitate cu planurile originale şi botezase clădirea cu un nou 
nume. 

Mimi se uită în jurul ei și trimise discret o sugestie puternică de 


ignorare către oricine s-ar fi putut apropia de ea. Găsi mânerul şi apăsă 
cu putere degetul pe încuietoare pentru a scoate câteva picături de 
sânge. Sistemul de analiză a sângelui din broasca uşii nu era nici pe 
departe cel mai nou sistem în domeniul securităţii tehnologice. Sângele 
ei era analizat şi comparat cu nenumăratele fişiere ADN din Depozitar; 
dacă se potrivea, atunci se confirma faptul că la ușă stătea un adevărat 
Sânge Albastru. Sângele nu putea fi replicat sau extras. Sângele 
vampirilor dispărea în câteva minute imediat cum era expus la aer. 

Uşile se deschiseră fără zgomot şi Mimi luă liftul în jos. Ce nu 
ştiau cei cu Sânge Roșu era faptul că în 1929 clădirea fusese finalizată 
- doar că nu se extindea în sus, ci în jos. 

Turnul era inversul unui zgârie-nori - o structură subterană, 
care se întindea în jos, spre inima pământului, nu spre cer. Mimi privi 
cum îi trec prin fața ochilor etajele. Cobori cincisprezece, treizeci, apoi 
şaizeci, iar apoi trei sute de metri sub pământ. În trecut, cei cu Sânge 
Albastru locuiseră în adâncurile pământului pentru a se ascunde de 
atacatorii lor cu Sânge Argintiu. Acum înțelegea Mimi ce voise Charles 
Force să spună când îi acuzase pe Lawrence și pe Cordelia că i-ar fi 
făcut pe vampiri „să tremure de frică ascunși din nou prin peşteri”. 

În cele din urmă, liftul se opri şi ușa se deschise. Mimi îi făcu un 
semn din cap Conduitului de la recepţie, care arăta ca o cârtiță oarbă, 
de parcă n-ar fi văzut lumina soarelui de foarte multă vreme. Exact ca 
în falsele legende despre vampiri, se gândi Mimi amuzată. 

Putea simți sistemele de pază, scuturile de protecţie rare 
înconjurau zona. Aici se presupunea că trebuie să fie cel mai secret și 
mai sigur adăpost al celor cu Sânge Albastru. Lawrence era foarte 
mândru de noul turn strălucitor care fusese construit deasupra. 

— Ne ascundem chiar sub nasul lor! chicotea el. 

Depozitarul Istoriei fusese mutat recent în câteva dintre etajele 
inferioare. De când cu atacul, refugiul de sub club fusese abandonat. 
Mimi încă se simţea vinovată de ceea ce se întâmplase acolo. Dar nu 
era vina ei! Nu intenţionase să facă rău cu adevărat nimănui. Doar 
voise s-o elimine pe Schuyler din calea ei. Poate că fusese naivă. Dar nu 
avea sens să se mai gândească la asta acum. 

— Bună seara, Madeleine, o salută cu politețe o femeie elegant 
îmbrăcată, într-un costum Chanel foarte şic. 

— Dorothea. 

Mimi dădu din cap, urmând-o spre sala de conferinţă. 


Știa că unii dintre membrii Conclavului nu fuseseră foarte 
încântați de acceptarea ei în cadrul celui mai restrâns cerc. Erau 
îngrijoraţi de faptul că era încă prea tânără şi nu avea acces complet la 
amintirile sale, la totalitatea înțelepciunii acumulate de-a lungul 
vieților anterioare. Procesul de autocunoaștere completă a unui Sânge 
Albastru începe în timpul etapei de transformări de la cincisprezece 
ani şi continuă până la sfârșitul Anilor Amurgului (sau aproximativ 
până la douăzeci și unu de ani, când învelișul uman dispare, dând la 
iveală vampirul ascuns. Lui Mimi nu-i păsa ce credeau ei. Era acolo 
pentru a îndeplini o sarcină şi, chiar dacă nu-și amintea totul, îşi 
amintea oricum destule. 

Se afla acolo pentru că Lawrence venise, târziu într-o noapte, la 
reşedinţa Force, imediat ce se întorseseră de la Veneţia, pentru a vorbi 
cu Charles. Mimi auzise întreaga conversaţie. Când Lawrence preluase 
funcția de Regis, Charles îşi dăduse demisia de bunăvoie din Conclav, 
dar Lawrence încercase să-l convingă să nu facă asta. 

— Avem nevoie de toate puterile acum. Avem nevoie de tine, 
Charles. Nu ne întoarce spatele. 

Vocea lui Lawrence era joasă şi gravă. Tuși de câteva ori şi 
mirosul de tutun din pipa sa umplu holul de lângă biroul tatălui ei. 

Charles era de neclintit. Fusese umilit și respins. Dacă Conclavul 
nu avea nevoie de el, nici el nu avea nevoie de Conclav. 

— De ce să aibă nevoie de mine când te au pe tine, Regis, răbufni 
Charles, de parcă simplul fapt că rostise aceste cuvinte era pur şi 
simplu de nesuportat. 

— Merg eu. 

Lawrence abia dacă ridică o sprânceană când o văzu pe Mimi 
stând în fața lor. Nici Charles nu păruse surprins. Unul dintre talentele 
lui Mimi, încă de pe vremea când era copilă, era să-şi croiască drum 
prin uși închise. 

— Azrael, şopti Lawrence. Îți aminteşti? 

— Nu totul. Nu încă. Dar îmi aduc aminte de tine... bunicule, zise 
Mimi cu un zâmbet afectat. 

— Mie mi-e îndeajuns, spuse Lawrence zâmbind. Charles, s-a 
hotărât. Mimi îţi va lua locul în Conclav. Îţi va raporta ţie, în calitate de 
reprezentantă a ta. Azrael, poţi pleca. 

Mimi fu gata să protesteze, dar îşi dădu seama că fusese atrasă 
în capcană fără să-şi dea seama. Bătrânul era deştept. Dar nimic n-o 


opri să asculte în continuare conversaţia celor doi. 

— Este periculoasă, zise Lawrence încet. Am rămas uimit când 
am aflat că i-ai chemat pe gemeni în acest ciclu. Chiar era nevoie? 

— Cum ai zis și tu, este puternică, oftă Charles. Dacă ne așteaptă 
vreo luptă, aşa cum vrei tu să ne faci să credem, Lawrence, vei avea 
nevoie de ea de partea ta. 

Lawrence pufni. 

— Dacă rămâne fidelă. 

— Mereu a fost fidelă, zise Charles cu asprime. Și nu fost singura 
dintre noi care l-a iubit odată pe Fiul Zorilor. 

— O mare greșeală pe care toţi am făcut-o, dădu Lawrence din 
cap. 

Charles adăugă încet: 

— Nu, nu chiar toţi. 

Mimi plecă de lângă ușă. Auzise tot ceea ce avea nevoie să audă. 

Azrael. O strigase pe numele ei adevărat. Un nume care era 
gravat adânc în conștiința sa, în carne şi-n sânge. Ce era ea cu adevărat 
în afară de acest nume? Atunci când trăieşti mii de ani şi iei mereu o 
identitate după alta, numele devin asemănătoare hârtiei de împachetat 
cadouri. Ceva decorativ la care răspunzi. Să luăm, de exemplu, numele 
din acest ciclu: Mimi. Era numele unei persoane din înalta societate, o 
femeie superficială care-şi ducea zilele cheltuind fără măsură și pe care 
o interesau doar tratamentele la spa și petrecerile. 

Îi ascundea adevărata identitate. 

Pentru că ea era Azrael. Îngerul Morţii. Ea aducea întunericul în 
locul luminii. Era darul și blestemul ei în același timp. 

Era un Sânge Albastru. Așa cum spusese Charles, unul dintre cei 
mai puternici. Charles şi Lawrence vorbiseră despre sfârșitul zilelor. 
Despre Cădere. În războiul cu Lucifer, Azrael şi fratele ei geamăn, 
Abbadon, fuseseră cei care schimbaseră cursul ultimei bătălii. Îşi 
trădaseră Prinţul și i se alăturaseră lui Mihail, îngenunchind în fața 
spadei lui de aur. Rămăseseră fideli luminii, deşi ei erau plăsmuiţi din 
întuneric. 

Abandonul lor fusese esenţial. Dacă n-ar fi fost ea și Jack, cine ar 
fi putut spune cine avea să câștige? Oare dacă nu l-ar fi abandonat, 
Lucifer ar fi fost stăpânul a tot şi toate, așezat acum pe scaunul ceresc? 
Și, oricum, ce-au avut de câştigat, în afară de viața asta nesfârşită pe 
pământ? Acest ciclu nesfârșit de îndreptare și mântuire. Pentru cine şi 


pentru ce încercau ei să spele păcatele? Oare Dumnezeu știa că ei încă 
mai există? Aveau să-şi recâștige vreodată Paradisul pierdut? 

Meritase efortul? se întrebă Mimi, luându-și locul în Conclav, 
observând abia acum mormăielile care veneau din partea celor 
prezenți. 

Îşi îndreptă privirea către direcția în care se holba Dorothea 
Rockefeller. Rămase blocată. În interiorul celui mai sigur şi mai 
protejat adăpost al celor cu Sânge Albastru și așezat chiar lângă 
Lawrence, la loc de onoare, stătea nimeni altul decât fostul Venator 
căzut în dizgrație, trădătorul cu Sânge Argintiu, Kingsley Martin. 

El îi surprinse privirea şi aţinti spre ea două degete, în formă de 
armă. Și, fiind vorba de Kingsley, acesta zâmbi. atunci când, chipurile, 
apăsă pe trăgaci. 


Trei 


Spre deosebire de majoritatea showroomurilor diverșilor 
designeri, care erau aranjate în stil minimalist, aproape ca saloanele de 
spital, fără aranjamente florale care să strice albul orbitor și imaculat 
al camerelor, interioarele care găzduiau colecția lui Rolf Morgan 
semănau cu sediile confortabile ale vechilor cluburi pentru domni: 
cărți legate în piele aliniate pe rafturi, cu fotolii şi covoare groase 
aranjate în jurul focului din șemineu. Rolf Morgan ajunsese faimos 
vânzând maselor haine în stilul celor purtate de elevii școlilor private 
de altă dată, cea mai răspândită creaţie a sa fiind un tricou polo simplu, 
brodat discret cu logoul său: o pereche de portiţe de crochet 
încrucişate. 

Bliss aștepta nerăbdătoare pe unul dintre fotoliile din piele, 
bâțâindu-şi portofoliul pe genunchi. Fusese nevoită să plece de la 
şcoală cu câteva minute mai devreme pentru a putea ajunge la 
întrevederea stabilită cu designerul, ea sosise, iar designerul avea să 
mai întârzie jumătate de oră. Tipic. 

Se uită de jur-împrejur la celelalte modele, toate fiind croite 
după același tipar american clasic care putea fi găsit în orice reclamă 
„Crochet by Rolf Morgan”: obraji bronzaţi, păr blond, nas cârn. Habar 
nu avea de ce-ar fi fost designerul interesat tocmai de ea. Bliss arăta 
mai degrabă ca o fată dintr-o pictură prerafaelită - păr roşcat și lung 


până la talie, ten palid şi ochi verzi - decât genul de fată care tocmai 
încheiase un set de tenis. Dar până la urmă și Schuyler fusese aleasă 
pentru un show acum câteva zile, aşa că poate de data asta căutau un 
alt gen de fată. 

— Vă servesc cu ceva, fetelor? Apă? Suc fără zahăr? întrebă 
recepționista zâmbitoare. 

— Nu, mulțumesc, răspunse Bliss, în timp ce şi celelalte fete 
scuturară din cap. 

Era drăguţ ca cineva să-ți ofere ceva. Ca model, era obişnuită să 
fie ignorată sau să fie privită de sus de personalul firmelor. Nimeni nu 
era foarte prietenos. Bliss. asemuia aceste întrevederi cu inspecţiile 
făcute de bunicul ei vitelor la fermă. Le verifica dentiţia, copitele şi 
flancurile. Modelele erau tratate exact ca vitele - bucăţi de carne a 
căror valoare era cântărită și măsurată. 

Bliss îşi dori ca designerul să vină mai repede şi să termine 
odată cu asta. Aproape contramandase întâlnirea şi doar un simț al 
datoriei față de agenţia ei şi o oarecare frică față de agentul ei - un tip 
chel, arogant și gay, care o făcea pe şeful cu ea de parcă era sclava lui 
(şi nu invers) - o ţinură pe loc. 

Era încă zguduită de ceea ce se întâmplase la școală mai 
devreme, când încercase să i se confeseze lui Schuyler. 


— E ceva în neregulă cu mine, zise Bliss la masă la cantină. 

— Ce vrei să zici? Eşti bolnavă? întrebă Schuyler, deschizând o 
pungă de chipsuri. 

Sunt bolnavă? se întrebă Bliss. Cu siguranţă se simţise rău în 
ultima vreme. Dar era un alt fel de boală - își simţea sufletul bolnav. 

— E greu de explicat, zise ea, dar încercă totuși. Parcă văd 
anumite lucruri. Lucruri groaznice. 

Lucruri teribile. Îi spuse lui Schuyler cum începuse totul. 

Cu câteva zile în urmă, alerga pe malul fluviului Hudson, când, 
dintr-o singură clipire, imaginea se schimbă, iar apele murdare ale 
fluviului deveniră pline de sânge - roşii, vâscoase şi agitate. 

Apoi mai erau acei călăreți care năvăliseră la ea în dormitor - 
patru la număr, cu măşti pe față, pe armăsari negri ca smoala; păreau 
odioşi și miroseau şi mai rău. Ca nişte morți vii. Fuseseră atât de reali, 
iar caii chiar lăsaseră urme de noroi pe covorul ei alb. Dar viziunea pe 
care o avusese cu o noapte în urmă fusese și mai și: prunci uciși cu 


baioneta, victime cu  intestinele afară, călugărițe crucificate, 
decapitate... Și multe altele. 

Dar cel mai înfricoșător lucru din lume? 

Chiar în mijlocul acestei viziuni apăruse un bărbat. Un bărbat în 
costum alb. Un bărbat frumos, cu părul blond strălucitor şi un zâmbet 
încântător care-i dădu frisoane. 

Bărbatul traversase încăperea și se așezase pe marginea patului 
ei. 

„Bliss”, spusese bărbatul, punându-și o mână pe creștetul ei, ca 
un gest de binecuvântare. „Fiica mea”. 

Schuyler îşi ridică privirea din sandvişul cu ton. Bliss se întrebă 
cum de Schuyler încă mai avea apetit pentru mâncare normală - Bliss 
își pierduse de mult interesul pentru ea. Abia dacă mai suporta să-și 
mănânce hamburgerul gătit în sânge. Poate că era din cauză că 
Schuyler era pe jumătate ființă umană. Bliss se întinse să ia și ea nişte 
chipsuri din curiozitate. Muşcă dintr-unul. Era sărat și picant. Mai luă 
unul. 

Schuyler părea gânditoare. 

— O.K, deci un tip ciudat te-a numit fiica lui, mare scofală! Era 
doar un vis. Și în legătură cu celelalte chestii - ești sigură că nu te uiţi 
seara la prea multe filme de groază? 

— Nu, este... 

Bliss scutură din cap, enervată că nu putuse să redea cât de 
ciudat fusese bărbatul din visul ei. 

Şi cât de real fusese totul, de parcă i-ar fi spus adevărul. Dar asta 
nu era posibil, nu? Tatăl ei era Forsyth Llewellyn, senatorul de New 
York. Se întrebă încă o dată cine fusese mama ei. Tatăl ei nu vorbea 
niciodată de prima lui soţie şi, cu doar câteva săptămâni în urmă, Bliss 
fusese surprinsă să descopere o fotografie a tatălui ei împreună cu o 
femeie blondă, despre care crezuse mereu că e mama ei, dar care avea 
pe spate inscripționate cuvintele „Allegra Van Alen”. 

Allegra era mama lui Schuyler, cea mai faimoasă pacientă în 
comă din New York. Dacă Allegra era mama ei, asta însemna că 
Schuyler îi era soră? Deși vampirii nu aveau familii în sensul înţeles de 
cei cu Sânge Roşu: erau foştii copii ai lui Dumnezeu, nemuritorii, fără 
mame sau taţi în carne și oase. 

Forsyth era „tatăl” ei doar în acest ciclu. Poate că la fel stăteau 
lucrurile şi cu Allegra. Dar se abținu şi nu-i dezvălui lui Schuyler 


descoperirea ei. Schuyler era foarte protectoare când venea vorba de 
mama ei şi Bliss era prea timidă pentru a pretinde că are o legătură cu 
o femeie pe care nici măcar n-o cunoscuse vreodată. Totuşi, se simţise 
foarte apropiată de Schuyler de când găsise fotografia. 

— Mai ai... ştii tu, leşinurile alea? întrebă Schuyler. 

Bliss scutură din cap. Leşinurile luaseră sfârșit cam atunci când 
începuseră nălucirile. Nici nu știa ce e mai rău. 

— Sky, te întrebi vreodată ce-o mai face Dylan? întrebă ea într-o 
doară. 

— Mereu. Aș vrea foarte mult să aflu ce i s-a întâmplat, spuse 
Schuyler, desfăcând sandvișul şi mâncându-i ingredientele pe rând: 
mai întâi pâinea, apoi un pic de ton, apoi nişte salată. Mi-e dor de el. 
Era un prieten bun. 

Bliss dădu din cap aprobator. Se întrebă cum să aducă subiectul 
în discuţie. Deja secretul dura de foarte mult timp. Dylan, pe care toată 
lumea îl considera ca fiind mort, care fusese luat de un Sânge Argintiu, 
dispărând fără urmă... se întorsese, dând buzna pe fereastra ei în urmă 
cu două săptămâni şi spunându-i niște poveşti incredibile. Bliss nu ştia 
ce să mai creadă din noaptea în care el revenise. 

Cu siguranță Dylan era complet smintit. Nebun. Ceea ce-i 
spusese în noaptea aia nu avea niciun sens, dar el era convins că este 
adevărul gol-goluț. Ea nu reușise să-i schimbe părerea, iar în ultima 
vreme el începuse s-o amenințe că va lua măsuri. Chiar în acea 
dimineață păruse total scăpat de sub control. Delira. Urla ca un maniac. 
Îi fusese foarte greu să-l privească. Îi promisese că va... că va face... că 
va face ce? Habar n-avea. 


— Bliss Llewellyn? 

— Aici, răspunse Bliss, ridicându-se în picioare şi strângându-și 
mapa cu portofoliul sub braț. 

— Poţi intra, scuze de întârziere. 

— Nicio problemă, spuse ea cu un zâmbet profesionist. 

O urmă pe fată într-o sală mare și bine aerisită din spate. 

Bliss străbătu ceea ce părea a fi aproape un teren de fotbal, 
pentru a ajunge la o masă micuță unde stătea designerul. 

Era mereu la fel. Le plăcea să te privească mergând şi, după ce le 
dădeai bună ziua, te rugau să te întorci și să mai mergi puţin. Rolf făcea 
recrutări pentru săptămâna Modei și chiar lângă el era întreaga sa 


echipă: o femeie blondă și bronzată cu ochelari fumurii, un bărbat slab 
şi efeminat și câteva asistente. 

— Bună, Bliss, zise Rolf. Ea este soția mea, Randy, iar el este 
Cyrus, cel care concepe întregul show. 

— Bună. 

Bliss întinse mâna și i-o scutură cu hotărâre. 

— Îți cunoaştem foarte bine munca de până acum, zise Rolf, 
aruncând o privire fugară pe fotografiile ei. 

Era un bărbat foarte bronzat și cu părul grizonant, iar când își 
încrucişa braţele, îi ieşeau în evidență mușchii. Semăna cu un cowboy 
din cap până la cizmele din piele de aligator făcute pe comandă. Asta în 
cazul în care cowboy-ii se bronzau în St. Barth şi aveau cămăși croite în 
Hong Kong. 

— De fapt, suntem siguri că ești fata potrivită pentru noi. Doar 
voiam să ne întâlnim. 

În loc s-o liniştească, aerul prietenesc al designerului avu darul 
de a o stresa pe Bliss şi mai mult. Acum chiar putea să piardă jobul. 

— Oh, O.K. 

Randy Morgan, soția designerului, era chintesența „fetei 
Morgan”, până la părul zbârlit de vânt. Bliss ştia că ea fusese primul 
model al lui Rolf, prin anii '70, și că ocazional mai participa la câte o 
campanie publicitară. Randy își ridică ochelarii pe cap și-i aruncă lui 
Bliss un zâmbet fabulos. 

— Brandul merge într-o direcţie diferită pentru acest show. Ne 
dorim o atmosferă de epocă edwardiană - romantism de modă veche. 
Colecţia va avea multă catifea, dantelă și poate chiar un corset sau 
două. Ne doream o fată care să nu aibă un look foarte contemporan. 

Bliss dădu din cap, nefiind foarte sigură ce voiau să spună, 
având în vedere că celelalte branduri care o căutaseră în trecut 
considerau că arată destul de „contemporan”. 

— Doriţi să fac câțiva paşi sau...? 

— Te rog. 

Bliss se îndreptă spre capătul camerei, respiră adânc şi începu 
să meargă. Se mişca de parcă ar fi umblat noaptea prin mlaștini, de 
parcă ar fi fost singură în ceaţă. Ca și cum ar fi fost pierdută şi 
visătoare. Şi exact când ajunse la locul unde trebuia să facă pirueta, 
camera se învârti cu ea şi avu o altă viziune. 

Aşa cum îi povestise lui Schuyler, stările de pierdere a 


conștiinței dispăruseră. Putea vedea în continuare camera, designerul 
şi echipa sa. Și totuși, aşezată la mijloc, între el și soţia sa, stătea o 
bestie cu ochii purpurii și limbă argintie despicată. Din ochi îi ieșeau 
viermi. Vru să strige. Dar în schimb închise ochii și continuă să meargă. 
Când deschise ochii, Rolf și echipa lui aplaudau. 
Cu sau fără viziuni apocaliptice, Bliss fu angajată. 


Patru 


— Mi-a fost dor de tine. 

Buzele lui Oliver erau catifelate și moi pe obrazul ei, iar Schuyler 
simţi o durere acută în stomac drept răspuns la profunzimea afecțiunii 
lui. 

— Şi mie mi-a fost dor de tine, şopti ea. 

Asta era adevărat. Nu mai fuseseră împreună de aproape două 
săptămâni. Și, deşi voia să-şi lipească buzele de gâtul lui şi să facă ceea 
ce simţea ca fiind foarte natural, se abţinu. Nu avea nevoie chiar acum 
şi se ferea de asta din cauza sentimentelor pe care le trezea în ea. Caier 
imonia Osculor era un drog - tentant şi irezistibil. Îi oferea prea multă 
putere. Prea multă putere asupra lui. 

Nu putea. Nu aici. Nu acum. Mai târziu. Poate. Și în plus, nu erau 
în siguranţă. Se aflau în camera copiatoarelor. Oricine putea intra şi îi 
putea prinde împreună. Se întâlniseră, așa cum făceau mereu, în pauza 
după a patra oră. Aveau la dispoziție toate cele cinci minute. 

— O să fii acolo... diseară? întrebă Oliver, cu vocea înecată de 
emoție. 

Ea vru să-şi plimbe degetele prin părul lui bogat, brun-roşcat, 
dar își înfrânse dorinţa. În schimb, îşi afundă nasul în părul lui. Mirosea 
a curat. 

Cum reușiseră să fie prieteni atât de mult timp, fără ca ea să ştie 
cum îi miroase părul? Dar acum ştia: ca iarba după ploaie. Mirosea atât 
de bine, că-i venea să plângă. Nu se ridicase la înălțimea aşteptărilor 
lui. N-ar ierta-o niciodată dacă și-ar da seama vreodată ce-i făcuse. 

— Nu știu, răspunse Schuyler ezitând. O să încerc. 

Voia să-l refuze cât mai tandru cu putinţă. Se uită la fața lui 
frumoasă şi jovială, la ochii lui căprui și calzi, care aveau sclipiri arămii. 

— Promite-mi, spuse Oliver, şi vocea lui era rece. Promite-mi. 


O strânse în braţe și ea rămase surprinsă de puterea lui. Habar 
nu avea că oamenii pot fi la fel de puternici ca vampirii, atunci când era 
cazul. 

Inima i se frânse. Charles Force avea dreptate. Trebuia să stea 
departe de el. Cineva avea să fie rănit şi n-ar fi suportat gândul că 
Oliver suferă din cauza ei. Nu merita. 

— Ollie, știi că eu... 

— Nu mai spune nimic. Doar vino acolo, zise el aspru şi îi dădu 
drumul așa de repede încât aproape că-și pierdu echilibrul. 

Apoi dispăru la fel de repede, lăsând-o singură în camera 
întunecată, iar ea se simți ciudat de nefericită. 


Mai târziu în acea după-amiază, Schuyler gonea pe străzile 
întunecate și umede de ploaie, o pată argintie în noua ei haină de 
ploaie. Ar fi putut lua un taxi, dar nu se vedea niciunul și preferă să 
meargă pe jos - sau mai degrabă să alunece. Îi făcea plăcere să-şi 
contracte muşchii de vampir, îi plăcea cât de repede se putea deplasa 
atunci când se concentra. Mersese întreaga lungime a insulei ca o 
pisică; se deplasase așa de repede încât rămăsese uscată. Nu o atinsese 
niciun strop de ploaie. 

Clădirea era una dintre acele construcţii uluitoare de sticlă, o 
clădire de apartamente, creată de arhitectul Richard Meier, la 
intersecția lui Perry Street cu West Side Highway. Strălucea precum 
cristalul în amurgul cețos și întunecat. Schuyler nu se sătura niciodată 
s-o admire, era atât de frumoasă. 

Se strecură pe ușa laterală, delectându-se cu viteza de vampir 
care o făcea invizibilă paznicului și celorlalți locatari. Trecu de lift, 
preferând să-și folosească talentele nepământene și să alerge pe 
scările interioare, urcând câte patru, cinci şi chiar zece trepte deodată. 
În câteva secunde, se afla deja sus. 

În apartament era cald, iar lumina felinarelor de pe stradă 
pătrundea în interior prin ferestrele imense de sticlă. Apăsă butonul 
pentru a trage automat draperiile. Le lăsaseră iarăși date la o parte - 
era incredibil cum ascunzătoarea lor secretă se afla tocmai într-una 
dintre clădirile cele mai expuse din Manhattan. 

Menajera lăsase buşteni pentru focul din șemineu, iar Schuyler 
făcu focul foarte rapid apăsând un alt buton. Flăcările se ridicară și 
învăluiră lemnele. Schuyler le privi cum ard; apoi, ca şi cum și-ar fi citit 


viitorul în flăcări, îşi lăsă capul în palme. 

Ce căuta ea acolo? 

De ce venise? 

Ceea ce făceau ei era o greșeală. Şi el şi ea știau acest lucru. Îşi 
spuseseră că avea să fie pentru ultima oară. Ca şi cum ar fi fost în stare 
să suporte aşa ceva. Ea era în același timp şi extaziată şi îndurerată de 
gândul întâlnirii lor. 

Schuyler își ocupă timpul golind mașina de spălat vase și 
aranjând masa. Aprinzând lumânările. Conectă sistemul de sunet la 
iPod-ul ei și curând vocea lui Rufus Wainwright răsună în încăpere. 
Era un cântec mistuitor - preferatul lor. 

Se gândi să-și facă o baie, ştiind că halatul de baie atârna în 
cuierul din dulap. Locul păstra foarte puţine dovezi ale prezenţei lor 
acolo - câteva cărţi, haine, două periuţe de dinţi. Asta nu era o casă, ci 
un secret. 

Se privi în oglindă - părul era ciufulit şi ochii îi străluceau. El 
trebuia să vină curând. Sigur va veni. El era cel care insistase. 

Ora stabilită trecu, dar el nu sosi. Schuyler își strânse genunchii 
la piept, încercând să lupte cu sentimentul de dezamăgire. 

Aproape că adormise când observă o umbră pe balcon. 

Schuyler ridică întrebătoare privirea, simțind un amestec de 
speranţă și o tristețe profundă, stăruitoare. Inima îi bătea nebunește. 
Chiar dacă îl vedea zilnic, mereu avea să simtă că-l vede pentru prima 
oară. 

— Hei, tu! zise o voce. 

Şi un băiat apăru din umbră. 

Dar nu era băiatul pe care îl aștepta ea. 


Cinci 

Schuyler Van Alen: Înstrăinare vizibilă faţă, de colegi. 
Preferă compania Conduitului ei de sex bărbătesc: 
Oliver Hazard-Perry. Supravieţuitoare a două atacuri 
ale celor cu Sânge Argintiu. Monitorizarea va continua, 
totuşi sunt convins că este puţin probabil ca ea să fie 
cea, vinovată. 


Bliss Llewellyn: un caz interesant. Se plânge de dureri 
de cap, amețeli, „pierderi ale cunoștinței”. Probabil un 
ofect secundar al transformării? A fost descoperită în 
timp ce se îneca în lacul din Central Park, în noaptea 
de 28/11. Am reuşit să salvez subiectul fără a-mi 
deconspira, identitatea. 


Madeleine Force: Posedă o forţă întunecată însemna 
tà şi etalează, o nepăsare crasă faţă de reguli, mai ales 
cole legate de însoțitorii umani. 


INFORMAŢII ACTUALIZATE DESPRE DYLAN WARD: 
Echipa din Long Island raportează că subiectul a fost 
vazut, ieşind din casa familiei Ward din Shelter Island. 
Am trimis ajutoare să-l prindă. 


Întâlnirea fusese convocată după modelul obişnuit. Secretarul 
strigă numele celor reprezentaţi. Toate familiile vechi erau prezente, 
cele șapte familii originare (familiile Van Alen, Cutler, Oelrich, Van 
Horn, Schlumberger, Stewart şi Rockefeller) făcuseră loc şi familiilor 
Llewellyn, Dupont (reprezentată de o Eliză foarte emoţionată, nepoata 
defunctei Priscilla), Whitney şi Carondolet. Acesta era Conclavul 
Străbunilor - adunarea elitelor cu Sânge Albastru. Aici se luau deciziile 
importante pentru neam, pentru viitorul clanului. 

Lawrence le ură bun venit la prima sesiune de primăvară cu un 
salut călduros şi începu să citească subiectele de pe agendă: 
următoarea strângere de fonduri pentru Banca de Sânge din New York, 
ultimele informaţii legate de bolile transmisibile prin sânge şi modul în 
care acestea îi puteau afecta pe cei cu Sânge Albastru, situația 
conturilor administrate - banii celor cu Sânge Albastru erau investiţi 
inclusiv la bursa de valori, iar recenta scădere economică cauzase 
dispariția câtorva milioane de dolari. 

Mimi scotea flăcări pe nas. Lawrence prezidase întâlnirea ca și 
cum nimic nu era în neregulă, ca și cum lângă el nu ar fi stat un 
trădător. Te scotea din sărite! Kingsley fusese cel care-l chemase pe cel 
cu Sânge Argintiu, Kingsley punând la cale atacul de la Depozitar, 
Kingsley fusese creierul din spatele mușamalizării, şi totuşi, stătea în 
continuare la masă, de parcă acolo i-ar fi fost locul de drept. 

Aparent, în Conclav domneau calmul și liniștea dintotdeauna, 
deşi Mimi putu observa o uşoară agitaţie, o urmă de dezacord în 
rândurile membrilor. De ce nu zicea nimic Lawrence? Bătrânul 
excentric îi dădea înainte despre piața sub prime și recentele 
evenimente dezastruoase de pe Wall Street. Ah, în sfârșit... Lawrence 
se întoarse spre Kingsley. În sfârșit urma o explicație. 

Dar nu. Lawrence declară pur şi simplu că Kingsley trebuie să 
prezinte un raport și îi dădu cuvântul așa-zisului Venator, un Căutător 
al Adevărului, membru al poliției secrete a vampirilor. 

Kingsley se ridică cu un zâmbet amenințător pe buze. 

— Străbunilor... și, hmmm, Mimi, începu el. 

Era la fel de insuportabil de arătos, dar de când fusese 
deconspirat că era un Venator, părea mai bătrân. Dispăruse tânărul 
rebel, transformat într-o persoană serioasă și sobră, cu costum închis 
la culoare și cravată. 

Câțiva membri ai Conclavului schimbară priviri nedumerite şi 


bătrânul Brooks Stewart avu un acces de tuse, care îl determină pe 
Cushing Carondolet să-i dea câteva palme pe spate. Când atmosfera se 
linişti, Kingsley continuă impasibil. 

— Aduc vești îngrijorătoare. Pe continentul sud-american sunt 
tulburări. Echipa mea a observat semne prevestitoare ale unei posibile 
infractio. 

Mimi înţelese cuvântul din limba sacră - Kingsley le spunea 
despre o spargere. Dar ce anume fusese spart? 

— Ce se întâmplă? întrebă Dashiell Van Horn. 

Mimi îl recunoscu - fusese anchetatorul în timpul procesului ei. 

— Fisuri în organizaţia de la Corcovado. Au fost raportate 
dispariţii ale unor Străbuni din Conclavul de acolo. Alfonso Almeida nu 
s-a mai întors din obișnuita lui vizită în Anzi. Familia sa e îngrijorată. 

Esme Schlumberger pufni. 

— Lui Alfie îi place să se piardă prin sălbăticie în fiecare an. Zice 
că asta-l ține aproape de natură. Nu înseamnă nimic. 

— Dar Corcovado... asta e îngrijorător, zise Edmund Oelrich, 
care după moartea Priscillei devenise Protector-șef. 

— Având în vedere ceea ce ştim despre cei cu Sânge Argintiu - 
cum unul dintre ei a reuşit să se infiltreze chiar în Depozitar - orice 
este posibil, spuse Kingsley. 

— Chiar așa, fu de acord Dashiell Van Horn, coborându-și 
ochelarii pe nas. 

Lawrence dădu din cap aprobator. 

— Ştiţi cu toţii, desigur, zvonurile conform cărora cei cu Sânge 
Argintiu au plecat spre America de Sud înainte de a dispărea. Cei cu 
Sânge Albastru s-au îndreptat spre nord şi unii chiar cred că cei cu 
Sânge Argintiu au plecat spre sud, pentru a se regrupa. Bineînţeles că 
nu avem nicio dovadă în acest sens... 

Câțiva membri ai Conclavului începură să se agite vizibil. De 
când cu atacul de la Depozitar, fuseseră nevoiţi să recunoască faptul că 
fostul paria, Lawrence, avusese dreptate de la bun început, că 
Protectorii ignoraseră voit semnele, îşi băgaseră capul în nisip ca 
struţii, prea înspăimântați pentru a accepta adevărul: cei cu Sânge 
Argintiu, demonii mitici, duşmanii lor eterni, se reîntorseseră. 

— Nu am avut nicio dovadă până acum, spuse Kingsley. Dar se 
pare că bănuielile lui Lawrence au fost corecte. 

— Dacă Corcovado e compromis, atunci nici nu pot să explic în 


ce pericol ne aflăm, zise Lawrence. 

— Dar nu au fost... morți? întrebă Eliza Dupont timidă. 

— Niciuna de care să ştim noi, confirmă Kingsley. O tânără, Yana 
Riberio, a dispărut, de asemenea, dar mama ei crede că se ascunde cu 
iubitul la Punta del Este, pentru un weekend, zise el cu un zâmbet 
afectat. 

Mimi păstră tăcerea; era singurul membru care nu contribuise 
încă la discuţie. Din noaptea atacului de la Depozitar, în New York nu 
mai avuseseră loc alte atacuri sau morţi. Se simţea frustrată de faptul 
că nu-şi putea aminti de ce era așa de important Corcovado - evident 
că toţi ceilalți din Conclav ştiau, numai ea nu. Era enervant că nu 
reușise să aibă acces total la amintirile ei. 

Cuvântul nu-i spunea absolut nimic. Şi nici nu voia să întrebe ce 
înseamnă - era prea orgolioasă. Poate că Charles o va putea lumina, 
deşi se părea că de când își dăduse demisia din Conclav, își pierduse 
interesul pentru aproape orice - tot ce făcea era să stea în camera lui, 
să se uite la cărți şi fotografii de demult şi să asculte înregistrări în 
surdină la un magnetofon vechi. 

— Aşa cum s-a dovedit în urma atacului de la Depozitar, cei cu 
Sânge Argintiu nu mai sunt un mit pe care să-l putem ignora. Trebuie 
să acționăm de urgenţă. Corcovado trebuie să reziste, zise Lawrence. 

Despre ce Dumnezeu vorbea Lawrence acolo? Mimi îşi dorea să 
ştie. 

— Aşadar, care e planul? întrebă Edmund. 

Atmosfera se schimbase. Neliniștea cauzată de prezenţa lui 
Kingsley se transformase acum în neliniște cauzată de veştile aduse de 
el. 

Kingsley răsfoi hârtiile din faţa lui. 

— Mă voi alătura echipei mele în capitală. Săo Paulo este un 
adevărat haos. Va fi o ascunzătoare bună. Apoi ne vom îndrepta spre 
Rio pe jos, vom verifica care e situaţia la Corcovado şi vom sta de vorbă 
cu câteva dintre familii. 

Lawrence dădu din cap. Mimi crezu că va încheia ședința, dar nu 
o făcu. În schimb, își scoase o ţigară din buzunarul de la piept al 
cămășii. Kingsley se aplecă spre el cu un chibrit aprins în mână și 
Lawrence inhală adânc. Fumul se împrăștie prin toată camera. Mimi 
voi să-l îndepărteze cu mâinile şi să-i amintească lui Lawrence de 
regula comisiei care interzicea fumatul, dar nu îndrăzni. 


Regis-ul se uită la adunare cu o privire pătrunzătoare. 

— Bănuiesc că unii dintre voi se întreabă de ce a venit Kingsley 
astăzi aici, zise Lawrence, punând, în sfârşit, întrebarea arzătoare care 
stătea pe buzele tuturor. Trase încă un fum de ţigară. Mai ales după 
dovezile prezentate în timpul judecății de sânge. Oricum, de atunci am 
mai aflat că familia Martin, și în special Kingsley, este nevinovată. 
Acţiunile lor au fost justificate de misiunea pe care o aveau de 
îndeplinit, atribuită de fostul Regis. Pentru a proteja Adunarea, nu pot 
dezvălui mai multe informații în legătură cu acest aspect. 

Tatăl ei! Charles avea legătură cu asta - dar de ce nu le spunea 
Lawrence despre ce era vorba? 

— Ce misiune? întrebă Edmund. De ce i s-au ascuns Conclavului 
aceste informaţii? 

— Nu este dreptul nostru să punem la îndoială deciziile 
Regisului, îi reaminti cu asprime Forsyth Llewellyn. 

Nan Cutler aprobă din cap. 

— Nu ăsta e felul nostru de a fi, zise ea. 

Mimi putea vedea clar cum masa era împărțită în două tabere: 
jumătate dintre membri erau neliniștiți şi indignațţi, în timp ce cealaltă 
jumătate era gata să accepte declaraţia lui Lawrence fără a-i mai pune 
la îndoială spusele. Nu că ar fi contat. Conclavul nu era o democraţie; 
Regis-ul era liderul de necontestat al cărui cuvânt era lege. Mimi 
fremătă de furie abia reprimată. Ce se întâmplase cu Conclavul care o 
condamnase la moarte cu câteva luni în urmă? Nu era corect! Cum 
puteau avea încredere într-un Sânge Argintiu „reformat'? 

— Doreşte cineva să-şi exprime dezacordul? întrebă Lawrence 
nonșalant. Edmund? Dashiell? 

Dashiell își înclină capul. 

— Nu. Ne lăsăm soarta în mâinile tale, Lawrence. 

Edmund acceptă şi el fără tragere de inimă. 

— Mulţumesc. Kingsley este din nou un membru cu drept de vot 
al Conclavului, având statutul deplin al unui Venator. Să-i urăm 
împreună bun venit înapoi printre noi. Dacă n-ar fi fost Kingsley n-am 
fi aflat despre Corcovado așa devreme. 

Câțiva aplaudară. 

Şedinţa se suspendă și Străbunii se împrăștiară în mici 
bisericuțe. Mimi observă că Lawrence vorbea în şoaptă cu Nan Cutler. 

Kingsley veni spre Mimi şi-i puse o mână pe braţ. 


— Voiam să-ţi spun că îmi pare rău pentru ce s-a întâmplat. 
Procesul și restul. 

— Mi-ai înscenat totul, șuieră ea, dându-i mâna la o parte. 

— Era inevitabil. Totuşi, mă bucur să văd că ești bine, zise el. 

Dar tonul vocii sale indica faptul că bună starea ei era ultimul 
lucru care-l preocupa. 


Şase 


Băiatul ajunse în dreptul focului, cu fața luminată de flăcările 
din şemineu. Arăta la fel - aceiaşi ochi trişti, aceeași claie de păr negru. 
Purta același tricou murdar și aceiaşi blugi jerpeliţi pe care Schuyler își 
amintea că-i purta ultima dată când îl văzuse. 

— Dylan! Dar cum așa? Ce s-a întâmplat? Unde ai fost? 

Alergă spre el cu un zâmbet larg pe față. Dylan! Trăia! Nu se 
aştepta nimeni să apară, dar era bine-venit. Avea atât de multe 
întrebări pentru el: ce se întâmplase în noaptea când dispăruse? Cum 
scăpase de cei cu Sânge Argintiu? Cum fusese posibil la 
supravieţuiască? 

Dar imediat cum se apropie de el, își dădu seama că ceva e în 
neregulă. Faţa lui Dylan era întunecată, furioasă. Avea privirea tulbure, 
aproape ca a unui om isteric. 

— Ce se întâmplă? 

Cu viteza luminii, Dylan o împinse pe Schuyler cu puterea minţii 
şi-i dădu o lovitură telepatică - BAM! - dar Schuyler fu mai rapidă şi 
pară lovitura mentală. 

— Dylan! Ce faci?! îşi ridică braţele ca un scut pentru a se apăra, 
ca şi cum s-ar fi putut proteja cu o barieră din lumea fizică. 

BAM! încă una. De data asta, sugestia fusese să se arunce de la 
balcon. 

Schuyler se înecă, simțind cum creierul i-ar putea exploda de la 
presiunea cu care se lupta. 

Fugi pe terasă, nefiind în stare să oprească sugestia care se 
infiltra în toate simțurile. Se uită peste umăr. Dylan era exact, în 
spatele ei. Părea înnebunit şi plin de furie, de parcă ar fi fost posedat 
de o forță a răului. 

— De ce faci asta? strigă ea, în timp ce el trimise o altă comandă 


violentă, agonizantă. 

SARI! 

Da. Trebuia să cedeze, să se conformeze - SARI - da, așa va face, 
dar dacă nu e atentă și nu are timp să fie... ar putea să-și piardă 
echilibrul... ar putea... Doamne; dar dacă Lawrence nu are dreptate? 
Dacă ea nu e nemuritoare? la urma urmei, e jumătate om... Dacă nu 
supraviețuiește? Dacă, spre deosebire de ceilalți cu Sânge Albastru, 
ciclul de somn și repaus și reîncarnare nu i se aplică şi ei? Dacă viața 
asta e singura pe care o va avea? Dar e mult prea târziu pentru a-și face 
griji pentru asta acum - nu are altă alternativă. SARI! Nu vede încotro 
merge, bâjbâie pentru a găsi un punct de sprijin... Ele chiar în spatele 
ei, aşa că va trebui să... 

Sare de pe terasă, zburând... 

Nu e timp, nu e timp să se agaţe de vreo ieşitură din zid, să se 
apuce de vreo balustradă... trotuarul se apropie vertiginos... 

Schuyler se pregăti de impact şi ateriză în picioare. În ghetele ei. 
BUM. Exact în mijlocul unui grup elegant, strâns în fața restaurantului 
de pe Perry Street. Newyorkezi abandonaţi în fața stihiilor naturii 
drept pedeapsă pentru că sunt fumători. 

Şi într-o clipă, Dylan fu în spatele ei. Atât de rapid, era incredibil 
de rapid... 

Apoi o învălui o presiune puternică: asta nu mai era doar 
sugestie - era un blocaj al controlului. Zdrobitor. Asta era ceea ce 
Lawrence numea al cincilea factor al glomului. Consummo Alienări. 
Preluarea completă a facultăților mentale de către altcineva. 

Pentru cei cu Sânge Roşu, Alienări însemna moarte imediată. 
Pentru vampiri, paralizie irevocabilă - cineva îţi ia mințile, astfel încât 
voința ta e complet subjugată. Lawrence îi povestise că cei cu Sânge 
Argintiu nu erau recunoscuţi doar pentru faptul că sugeau sângele și 
furau amintirile altor vampiri, că efectuau Caierimonia Osculor pe cei 
la fel ca ei. Aveau multe alte suplicii și înșelătorii în mânecă. Nu goleau 
complet de sânge toate victimele; unele dintre ele erau lăsate în viață 
tocmai pentru a le fi de mai mult ajutor ca marionete. 

Schuyler simți o greutate, pe măsură ce forța Alienări se 
instala... era pe punctul de a ceda; era mult mai simplu să abandoneze 
decât să lupte... se simțea din ce în ce mai slăbită... Ce se va alege de ea 
dacă el ar reuși? se gândi la mama ei, care era în comă; asta avea să fie 
şi soarta ei? Se clătină pe picioare, legănându-se într-o parte și alta; 


curând avea să se sfârşească. Dar chiar în acel moment reuși să dea 
peste ceva în acea emanaţie a întunericului - ca o coadă, coada 
glomului - și putu să izoleze semnalul, reuși să-și dea seama care parte 
încerca s-o controleze și o răsuci invers, ca şi cum s-ar fi luptat cu un 
aligator - îl întoarse cu capul în jos - curând, ea era cea care avea 
controlul și se juca cu el după bunul plac și... 

Dylan ţipă - el e cel care simte acum durere - ele cel care este 
pus la zid, incapabil să se miște în timp ce mintea ei o controlează pe a 
lui. Ea simte asta, simte cum îl domină și jubilează în gândul că i-a 
retezat triumful. Îl strânge - întreaga lui ființă - cu puterea minţii. E ca 
o menghină... 

Îl omoară... 

Curând nu va mai fi el însuși... ci o extensie a voinţei ei... 

Până când... 

— Schuyler! Opreşte-te! 

— Nu face asta! 

— Schuyler! 

Un răcnet. 

Numele ei. Cineva o striga pe nume. Oliver. Care îi spunea să se 
oprească. 

Schuyler îl eliberă parțial din strânsoare. Avea încă mâna 
întinsă, iar Dylan era țintuit de un zid la şase metri depărtare. Țintuit 
de puterea minţii ei. Bolborosea ceva. Nu putea să mai respire. 

— Te rog! 

De data asta era o voce de fată. Bliss. 

Gata, îi dădu drumul. 

Dylan se prăbușşi la pământ. 


Şapte 


Bliss alergă cât de repede putu. Văzuse întreaga scenă. Era în 
taxi și văzuse totul: săritura lui Schuyler, Dylan care venise după ea, 
urmărirea şi inversarea rolurilor. Fusese martoră la suferința lui Dylan 
şi la puterea lui Schuyler. 

O, Doamne, n-o lăsa să-l omoare. 

— Dylan! 

Bliss îngenunche lângă el. 


Dylan era căzut cu faţa în jos, aşa că ea îl întoarse uşor. Îl luă în 
braţe. Era atât de slab... doar piele și os. Îl ținu în braţe cu tandreţe, 
cum ai ține un pui de pasăre. Era rănit şi vrednic de milă, dar era al ei. 
Lacrimi începură să-i curgă e obraz. 

— Dylan! 

Când ajunsese acasă după casting și el nu era acolo cum 
stabiliseră, ştiuse imediat că ceva era în neregulă. 

Sunase pe Oliver şi-l rugase să vină la clădirea de apartamente 
de pe Perry Street cât mai repede. Dylan spusese de la bun început că 
are de gând să facă ceva şi acum chiar făcuse. Din fericire, Bliss ştia 
unde să-l găsească pentru că știa secretul lui Schuyler şi unde avea să 
fie ea în acea seară. 

Dylan deschise ochii. Tresări când o văzu pe Bliss, apoi se 
întoarse spre Schuyler şi cu un mârâit răgușit spuse: 

— Argento Croatus! 

— Ai înnebunit? întrebă Schuyler, cu Oliver lângă ea protector. 

Nu putea să-şi creadă urechilor. Dylan tocmai o numise Sânge 
Argintiu. Ce se întâmpla? Ce se întâmplase cu el? De ce avea vocea 
asta? 

— Dylan, potoleşte-te. Sky... el habar n-are despre ce vorbește, 
spuse Bliss agitată. Dylan, te rog, spui prostii. 

Dylan deveni confuz, pupilele i se dilatară rapid, ca şi cum i-ar fi 
băgat cineva o lanternă în ochi. Apoi izbucni într-un râs strident. 

— Ştiai că s-a întors şi nu mi-ai spus nimic, spuse Schuyler pe un 
ton acuzator. 

— Da. Bliss respiră adânc. N-am vrut să-ţi zic pentru că... 

Pentru că ai fi spus Conclavului. Și ei l-ar fi luat. Și da, s-a 
schimbat. E diferit, nu mai e același. I s-a întâmplat ceva cumplit și de 
nespus. Dar eu încă îl iubesc. Înţelegi, nu-i așa? Tu, care stai și aştepţi 
într-un apartament un băiat care nu mai apare. 

Schuyler încuviință din cap. Cele două se înțelegeau fără a avea 
nevoie de cuvinte. Așa se înțelegeau vampirii. 

— Totuși, nu e posibil să rămână așa; trebuie să-l ajutăm. 

Schuyler se apropie de cei doi. 

— Nu mă atinge, mârâi Dylan. 

Brusc, sări în picioare şi o apucă pe Bliss de gât, degetele sale 
osoase apăsând cu violenţă gâtul fin al fetei. 

— Dacă nu mă ajuţi, atunci eşti una de-a lor, spuse el 


amenințător și încleștarea deveni mai puternică. 

Bliss începu să plângă. 

— Dylan... nu face asta! 

Schuyler se întinse spre Dylan, dar Oliver o opri. 

— Aşteaptă, spuse el. Așteaptă... nu te pot lăsa să te rănești 
iarăşi... 

Între timp, Dylan o împingea pe Bliss din ce în ce mai departe cu 
puterea minţii sale; furia lui era acum complet dezlănţuită, puterea sa 
mai înspăimântătoare în nesăbuințţa ei. Bliss căzu în genunchi. Nu va 
exista niciun fel de acrobație telepatică din partea ei. 

Acum era rândul lui Schuyler să țipe. Era rândul ei să-l implore 
să se oprească. 

Dylan nici nu-i băgă în seamă, și cu cealaltă mână începu o 
mângâie pe Bliss pe obraz. Se aplecă spre ea, cu gura pe gâtul ei. 
Schuyler observă cum îi apar colții. Era pe punctul de a-i suge sângele. 

— Nu... Dylan... te rog, șopti Bliss. Nu... 

— Lasă-mă! 

Schuyler îl dădu pe Oliver la o parte. 

Bliss privea cum prietena ei pregătea frenetic o incantaţie ce 
avea să-l doboare pe Dylan. 

Dar chiar înainte ca Schuyler să poată folosi puterea de 
constrângere, umerii lui tresăriră şi el se prăbușşi la pământ din 
proprie voinţă, eliberându-și victima. Bliss căzu și ea, iar pe gât îi 
rămaseră vânătăi de la degetele lui. 

Dylan îşi băgă capul între genunchi și suspină. 

— Ce dracu' s-a întâmplat? ţipă el, și în sfârşit asta era vocea pe 
care Bliss o recunoscu. 

Pentru prima dată în acea seară, Dylan vorbea normal. 


Opt 


— Încearcă, zise Mimi, în tinzând o lingură în care tremura o 
masă gelatinoasă. E delicios! 

Fratele ei se uită cu suspiciune la apetitiv. Jeleu din 
arici-de-mare cu spumă de sparanghel nu suna tocmai bine. Dar își 
făcu curaj și luă o înghițitură. 

— Vezi? zâmbi Mimi. 


— Nu e rău, dădu Jack din cap. 

Avea dreptate, ca de obicei. 

Stăteau într-un separeu privat al unui restaurant ce se afla în 
strălucitorul Time Warner Center. Un restaurant care era, cel puțin 
deocamdată, cel mai scump şi mai renumit din Manhattan. Să obţii o 
rezervare la Per. Se era totuna cu a obține o audienţă la Papă. Aproape 
imposibil. Dar pentru asta existau secretarele tăticului. 

Lui Mimi îi plăcea noul mall, așa cum îi zicea ea. Era strălucitor, 
elegant și rafinat, la fel ca Force Tower. Mirosea a bani mulți, la fel ca 
un Mercedes nou-nouţ. Clădirea și tot ce se mai afla în ea era un imn 
închinat capitalismului şi banilor. Nu aveai cum să cheltuiești mai 
puţin de cinci sute de dolari pentru o cină de două persoane la niciunul 
dintre restaurantele de patru stele care se aflau acolo. Acesta era New 
York-ul post-boom, cu bonusuri de șapte cifre, New York-ul 
finanţiştilor şi miliardarilor de carton, New York-ul escrocilor 
neruşinaţi care se ocupau cu fonduri de investiţii agresive și care 
aveau neveste-trofeu ce-și etalau corpurile sculptate de liposucţii şi 
extensiile de păr luxoase. 

Bineînţeles că Jack ura toate astea. El prefera un oraș pe care 
nici măcar nu-l experimentase. El era nostalgic după zilele legendare 
ale cartierului Village, când oricine, de la Jackson Pollock! la Dylan 
Thomas?, putea fi văzut umblând aiurea pe străzile pietruite. Lui îi 
plăceau pietrișul și praful şi un Times Square care era renumit pentru 
pungaşi și borfaşi cu alba-neagra și barurile clandestine (din moment 
ce cluburile de striptease nu serveau alcool). Nu putea suferi un New 
York care fusese acaparat de cei de teapa lui Jamba Juice’, Pinkberry’ 
şi Cold Stone’. 

Se pregătise să  disprețuiască preţiosul restaurant cu 
optsprezece mese din mijlocul mallului. Dar pe măsură ce felurile de 
mâncare - caviar şi zabaglione cu stridii, trufe generos rase peste tăiței 
tagliatelle alunecoși, carne de vită Kobe acoperită de dovlecei - Mimi 
observă că începea să-și schimbe opinia. Fiecare fel era alcătuit doar 
câteva guri, destul pentru a trezi simţurile şi a le lăsa tânjind după 
următoarea doză gourmet. 

În acea seară, localul era plin ochi de vampiri cu Sânge Albastru, 
ceea ce era oarecum neaşteptat, deoarece vampirii mâncau doar 
pentru amuzament; dar se pare că până și cei 


1 Paul Jackson Pollock (1912 - 1956), pictor american, figură de 
seamă a expresionismului abstract 

2 Dylan Thomas (1914 - 1953), poet velş 

3 Lanţ de restaurante unde se servesc doar băuturi 
non-alcoolice 

3 Lanţ de restaurante unde se servesc deserturi reci 

[I3Cold Stone Creamery, lanţ de gelaterii 


În care nu aveau nevoie de mâncare pentru a supravieţui 
apreciau faptul că le erau gâdilate papilele gustative. Un cuplu de 
Străbuni, membri emeriți ai Conclavului - Margery și Ambrose Barlow 
- stăteau la o masă din colț. Mimi observă că Margery adormise din 
nou, aşa cum făcea după fiecare fel de mâncare. Dar chelnerul, care 
arăta de parcă se obişnuise cu moțăiala ei, pur şi simplu o scutura și o 
trezea de fiecare dată când venea cu ceva la masa lor. 

— Deci cum a fost ședința? întrebă Jack nonșalant, lăsând jos 
lingura şi făcându-i semn unui picolo că terminaseră. 

— Interesantă, zise ea sorbind din paharul de vin. Kingsley 
Martin s-a întors. 

Jack păru surprins. 

— Dar el... 

— Ştiu, ridică Mimi din umeri. Lawrence nu ne-a explicat. După 
câte se pare, există un motiv, dar e mult prea important pentru a fi 
împărtăşit Conclavului. Îţi jur, prezidează adunarea aia de parcă ar fi în 
secolul șaptesprezece. Faptul că există „membri cu drept de vot” e o 
glumă. Nu ne întreabă deloc ce părere avem. Face ce vrea el. 

— Sigur are el un motiv bun, spuse Jack, cu ochii luminându-i-se 
la apariția unui chelner care aducea noi bunătăți. 

Păru dezamăgit să vadă că nu e altceva decât o grămadă de 
salată de cartofi. 

Mimi se încruntă și ea. Se aştepta la artificii gastronomice, nu o 
gustare de picnic. Dar după ce luă o mușcătură își schimbă opinia. 

— Asta este... eca. cea mai bună salată de cartofi... din lume. 

Jack fu de acord cu ea, în timp ce-şi devora cu repeziciune 
porția. 

— E grozav nu-i așa? zise Mimi, arătând spre sală şi spre 
priveliștea din Central Park. 

Se aplecă peste masă și-l apucă de mână. 


Faptul că fusese aproape de moarte în Veneţia era unul dintre 
cele mai bune lucruri care li se întâmplaseră. Confruntat cu 
perspectiva de a-şi pierde sora geamănă pentru totdeauna, Jack 
devenise devotamentul întruchipat. 

Ea încă îşi amintea cum o ţinuse în braţe în noaptea care urmase 
Judecăţii de Sânge. Faţa lui îmbătrânise de griji peste noapte. 

— Mi-a fost atât de teamă. Mi-a fost frică să nu te pierd. Mimi 
fusese destul de mișcată pentru a-i ierta greşelile. 

— Niciodată, dragostea mea. Vom fi împreună mereu. După 
aceea, nu mai vorbiseră despre Schuyler. Chiar şi după ce micul 
şobolan se mutase la ei acasă, Jack rămăsese rece și indiferent. Nu-i 
vorbea niciodată și abia dacă-i arunca vreo privire. Din câte ştia Mimi, 
sondând în secret mintea lui Jack când acesta îşi lăsa garda jos, nu se 
mai gândea deloc la Schuyler. Era doar un simplu musafir enervant. Ca 
o pată pe care n-o puteai șterge. 

Poate că până la urmă realizase ceea ce-şi propusese. Nu reușise 
să scape de Schuyler, dar atacul avusese darul de a-i asigura dragostea 
vampirului geamăn. 

— Homar fiert în unt, murmură chelnerul, așezând încet 
farfuriile pe masă. 

— Mă gândeam să invităm pe toată lumea la celebrarea 
legăturii, spuse Mimi printre înghiţituri. 

Jack protestă. 

— Da, ştiu, continuă Mimi. Ție îți place metoda tradițională și 
învechită, doar noi doi scăldaţi în lumina lunii, bla-bla-bla. Dar mai ţii 
minte Newport? Aia da petrecere! Şi ştii ceva, să-i inviți pe Cei Patru 
Sute la ceremonia de legătură este ultima modă. Am auzit că Daisy Van 
Horn şi Toby Abeville tocmai s-au unit în Bali. A fost o „destinaţie 
pentru legătură”, chicoti Mimi. 

Jack făcu semn chelnerului să le mai aducă o sticlă de vin. 

— Ştii, în zilele noastre, majoritatea celor cu Sânge Roșu 
aşteaptă până pe la treizeci de ani pentru a se căsători. Ce atâta grabă? 
întrebă el, privind cu deplină satisfacție al șaptelea - sau era al 
optulea? — fel de mâncare: un castron cu supă rece de mazăre. 

— Dragul meu, eu am Sânge Albastru, replică Mimi. 

Adevărat, toţi cei cu Sânge Roşu pe care-i cunoșteau așteptau 
ridicol de mult pentru a-și uni destinele, dar până la urmă alea erau 
nişte simple nunţi pământeşti. Oamenii își încălcau jurămintele în 


fiecare zi, fără să suporte consecinţele. Aici era vorba de o situaţie 
nepământeană. Pentru gemenii vampiri, era o tradiție să se unească 
atunci când împlineau douăzeci şi unu de ani, dar Mimi nu înţelegea de 
ce trebuie să aştepte până atunci, iar Codul nu menționa nimic de 
faptul că nu poți s-o faci mai devreme. Cu cât își rosteau jurămintele 
mai repede, cu atât mai bine. 

În momentul în care își făceau jurămintele, sufletele lor se 
contopeau unul în altul. Nimic nu mai putea interveni între ei. Aveau să 
devină un întreg în această viață, aşa cum fuseseră în toate celelalte 
vieți anterioare. Odată ce legătura era pecetluită, nu mai putea fi 
destrămată în acest ciclu. Schuyler avea să devină doar o amintire 
îndepărtată. Jack ar uita complet sentimentele pe care le nutrea pentru 
ea. Legătura era ceva misterios şi irevocabil. Mimi mai văzuse asta în 
alte vieţi - cum geamănul ei tânjea după Gabrielle (care acum era 
Allegra Van Alen în acest ciclu) în tinereţe, dar odată ce își spusese 
jurămintele, nici nu-şi mai amintea numele ei. Azrael avea să fie 
singura stea întunecată din acest univers. 

— N-ar trebui mai întâi să terminăm liceul? întrebă Jack. 

Mimi nu-l asculta. Deja se gândea la şedinţele de probă pentru 
rochia pe care avea s-o poarte. 

— Sau, mă rog, am putea fugi în Mexic, ce zici? murmură ea. 

Jack zâmbi și continuă să-şi mănânce supa. 


Nouă 


Schuyler îşi aminti că ultima dată când fusese la Odeon, era 
împreună cu Oliver și Dylan. Totul se întâmplase acum aproape un an - 
Dylan tocmai se transferase la Duchesne şi şoferul lui Oliver îi dusese 
în centru. Se plimbaseră pe străzi, intraseră și ieșiseră din magazine, 
librării şi magazine de muzică, își băgaseră nasul în recipientele 
farmaciştilor şi merseseră la o țigancă de pe stradă pentru a le citi în 
palmă. Apoi, la sfârșitul zilei, intraseră într-un restaurant, într-un 
separeu confortabil acoperit cu piele roșie și mâncaseră moules frites, 
iar Dylan comandase bere pe baza buletinului său fals şi le povestise 
întâmplări despre cum fusese el dat afară din fiecare şcoală 
pregătitoare de-a lungul Coridorului de nord-est!. 

Acum Dylan le spunea o nouă poveste, iar Bliss stătea liniștită 


lângă el. 

Le povestea ce i se întâmplase. 

Acum că nu mai încerca s-o ucidă, Dylan nu mai părea aşa de 
înspăimântător, aşa de... nebun și ieșit din minţi. Acum părea doar 
foarte slab, ca o pisică părăsită în ploaie în timp ce stăpânii au plecat în 
concediu. Avea cearcăne și vânătăi pe obraji. Pielea lui arăta gălbejită 
şi era plin de zgârieturi - mici zgârieturi pe braţe, de parcă ar fi trecut 
prin sticlă. Poate chiar aşa se întâmplase. 

Oliver o luă pe Schuyler pe după umeri. După tot ce se 
întâmplase, nici nu-i mai păsa cine îi vede împreună. Și pentru prima 
dată Schuyler fu şi ea de acord. Îi plăcea s-o ţină aşa. Îi plăcea să se 
simtă protejată. Gândurile ei se abătură către apartamentul gol de pe 
Perry Street. Dar se concentră asupra lui Dylan. 

— Nu-mi amintesc foarte multe. Am fugit. Am plecat din vechea 
noastră casă, de pe Shelter Island... M-am refugiat acolo. Dar bestia 
m-a găsit până la urmă. Nu-mi amintesc ce s-a întâmplat, dar am reușit 
să scap din nou şi de data am chemat ajutoare. Venator-i, continuă el cu 
o voce gravă. Ştiţi despre ei, nu? 


1Cea mai aglomerată rută de cale ferată din SUA, care uneşte 
Washington, DC, cu Boston, prin Baltimore, Philadelphia, New York și 
Providence. 


Ei dădură din cap. Ştiau și că unul dintre ei fusese trimis la 
Duchesne. Bliss le spusese că Kingsley Martin se întorsese. Tatăl ei 
participase la întrunirea Conclavului din acea după-amiază. Dar 
Schuyler nu era atentă la aceste noutăţi; ea voia să afle ce i se 
întâmplase lui Dylan. 

— Oricum, m-au 1 lăsat să stau cu ei, au avut grijă de mine până 
gât. Dar Vehatăre ii au zis că sunt 0.K., că n-am fost „corupt'... știți voi, 
„transformat” într-unul de-al lor. Oricum, zise el uitându-se la Schuyler 
circumspect, am auzit din greşeală ce vorbeau... cum că în sfârșit 
Conclavul a descoperit cine era Sângele Argintiu infiltrat printre noi şi 
au zis că... 

— Au zis că sunt eu, nu? întrebă Schuyler, luând un cartof prăjit 
din farfuria lui Oliver. 

Dylan nu o contrazise. 


— Au zis că tu eşti. În noaptea aia la Bancă. Ultimul lucru pe care 
mi-l amintesc este că eram cu tine, Schuyler, şi au zis că tu ai fost cea 
care m-ai atacat. 

— Tu crezi aşa ceva? îl întrebă ea. 

— Nu mai știu ce să cred. 

— Tu ai habar cine e ea? întrebă Oliver. Adică, mă bucur că te-ai 
întors şi toate cele, dar vorbeşti aiurea. Schuyler e... Mama ei e... 

Oliver era atât de înfuriat, încât nu reuși să termine propoziția. 

— Ştii povestea lui Gabrielle? întrebă Schuyler. 

— Oarecum, zise Dylan. Gabrielle, Neprihănita, care s-a unit cu 
Mihail, Cel cu Inima Curată. Singurii vampiri care nu au păcătuit în fața 
Celui de Sus. În acest ciclu, numele pământesc al lui Mihail este Charles 
Force. Aşa, şi? 

— Gabrielle e mama mea, îi zise ea. 

— Arată-i, spuse Bliss. 

Schuyler trase ceasul mare bărbătesc pe care-l purta la mâna 
dreaptă. Îl trase în sus exact așa cum îl văzuse pe Charles făcând în 
noaptea când îl acuzase că ar fi fost Sânge Argintiu. Era ironic că acum 
trebuia să recurgă să același lucru pentru a-și spăla reputația. 

Pe pielea ei, exact ca la Charles, era gravat semnul. Era oarecum 
în relief, de parcă ar fi fost ars, ca un sigiliu. O sabie străpungând norii. 

— Ce-i asta? întrebă Dylan. 

— Semnul Arhanghelului, explică Oliver. Ea e Fiica Luminii. Nici 
vorbă să fie un Sânge Argintiu. Dimpotrivă. De ea le e frică lor. 

Schuyler atinse semnul. Fusese acolo dintotdeauna, dar crezuse 
că e un semn din naştere mai ciudat, asta până când Lawrence îi 
explicase. 

Dylan se uită lung la semn. Strălucea. Îşi făcu cruce. Lăsă capul 
în jos, în farfuria lui cu friptură. 

— Atunci cine erau acei Venator-i care m-au ajutat? întrebă el cu 
vocea gâtuită. 

Oliver zâmbi discret. Bătu cu palma în masă în faţa prietenului 
său. 

— Nu e evident? 

— Nu. 

— Ştiu exact cine erau. Erau cei cu Sânge Argintiu. 

Zece 


— Sigur o să fii bine? 

Bliss se uită de jur-împrejurul camerei murdare de hotel. 

Nu fusese niciodată înăuntru. Dylan insistase mereu să se 
întâlnească în holul Hotelului Chelsea. Hotelul avusese și zile mai bune. 
Era o clădire în paragină, care stătea la unul dintre punctele de reper 
ale vechiului New York arc tivea un trecut literar și scandalos. Se pare 
că aici, la hotelul Chelsea, Sid Vicioust, îmbibat de heroină, a 
înjunghiat-o pe Nancy Spungen, şi tot aici Dylan Thomas a murit 
alcoolic. De asemenea, era locul care a inspirat melodia Sara a lui Bob 
Dylan („Stayin up for days at the „hrișcă Hotel...) şi unde Allen 
Ginsberg? a scris câteva dintre poeziile sale. 


Făcu câțiva pași prin cameră, uitându-se printre jaluzele la 
strada plină de bălți de ploaie. În prima noapte în care se reîntorsese la 
ea fusese şocată și fericită să-l revadă. Bliss nu crezuse niciodată cu 
adevărat că el murise, dar era totuşi uluitor să afle că trăieşte. 

În noaptea aia îl implorase să stea prin apropiere, dar el voise 
neapărat la acest hotel. Se simțea mai în siguranţă în centru, spusese el 
şi se cutremurase la gândul de a mai petrece încă o noapte la unul 
dintre hotelurile de cinci stele în care îl sechestrase Conclavul, în timp 
ce era investigat pentru moartea lui Aggie Carondolet. 

În noaptea în care revenise, ea şi-l dorise aproape, dorise să-i 
simtă trupul lângă al ei. Simţise o afinitate și mai puternică pentru el 
ştiind că e la fel ca ea, un vampir, nu doar un Sânge Roșu pe care-l 
putea epuiza. Înainte ca el să plece, avuseseră... nu chiar o relație, mai 
degrabă un flirt. 

Fuseseră foarte aproape de a începe ceva... încă își amintea 
gustul pielii lui, mâinile lui pe sub cămașa ei. 


1 Sid Vicious (pe numele său adevărat John Simon Ritchie, 1957 
- 1979, muzician britanic, basistul formaţiei de punk rock Sex Pistols. 
2 Poet american al generaţiei beat (1926 - 1997) 


Dar Dylan nu arătase niciun interes că ar vrea să continue ceea 
ce începuseră. Deşi el nu o refuzase niciodată în mod direct, ea se 
simţea respinsă. În acea primă noapte încercase să-l ia în braţe, dar el 
o îmbrăţișase grăbit şi apoi îi dăduse drumul de parcă atingerea ei îi 


provoca repulsie, îi spusese că vrea s-o vadă pe Schuyler și s-o 
confrunte, iar Bliss petrecuse ore întregi încercând să-l convingă să 
lase baltă ideea asta. Se certaseră și ea îl condusese la hotel, unde 
stătuse închis de atunci... 

În apartamentul ăsta murdar şi urât mirositor. Nu aveau servicii 
de curățătorie? Cum de era permis așa ceva? Ziarele se adunau în 
teancuri înalte, conserve goale zăceau aruncate pe jos, scrumierele 
erau pline ochi cu mucuri. 

— Scuze de mizerie. 

Ea se așeză pe colțul unei canapele acoperită cu ce mai 
rămăsese din ziarul Sunday Times. Se simţi deodată foarte obosită. Îl 
aşteptase să se întoarcă, visase la asta atâta timp - și acum se afla aici, 
dar nu era deloc ceea ce-şi imaginase ea. Totul era greșit, greșit, greşit. 
El încercase să-i facă rău lui Schuyler; încercase să-i facă și ei rău. 

Ca și cum ştia la ce se gândea ea, Dylan vorbi. 

— Bliss, nu știu ce m-a apucat mai devreme. Știi, eu niciodată 
n-aş... niciodată... 

Bliss dădu scurt din cap. Voia să-l creadă, dar forța voinţei lui 
asupra minţii ei încă dăinuia în amintire. El îi făcuse asta, o tăiase cu un 
cuțit - unul mental, dar care avea un tăiș la fel de ascuţit ca unul real. 

Dylan se aşeză lângă ea pe canapea şi o trase înspre el. Ce făcea? 
Acum voia s-o sărute? Acum îşi dorea să fie împreună? în condiţiile în 
care el o făcuse să creadă că nu voia asta? 

Fu nevoită să le dea dreptate lui Schuyler şi Oliver. Dylan era 
periculos. Se schimbase. Era corupt? Se transforma oare într-un Sânge 
Argintiu? El o ucisese pe Aggie, nu-i așa? După întâlnirea de la Odeon, 
îl băgaseră pe Dylan într-un taxi și Bliss avu o scurtă discuţie şoptită cu 
Sky şi Ollie. 

— Nu poate sta singur. 

— Stau eu cu el, le promise ea. 

— Ai grijă. Nu e același. 

— Nu e tocmai el însuși. 

— Ştiu, zise Bliss. 

— Ce-o să facem? 

— Vedem noi. Mereu ne descurcăm. 

Aşa era Oliver. Întotdeauna optimist. 

lar acum ea era aici, în camera asta sordidă și rău mirositoare, 
cu băiatul pe care îl iubise odată atât de mult, încât suferise luni întregi 


după dispariţia lui. 

Dylan îşi dădu jacheta jos. Era un fâş subţire de nailon, genul pe 
care îl găseşti la magazinele cu haine de mâna a doua, unde poți 
cumpăra cauciucuri de pe același raft cu lenjeria intimă. Ea își aminti 
vag cum aruncase la gunoi o geacă de piele pătată de sânge. Ce s-o fi 
întâmplat cu aia? Incinerată. 

Se încordă când el o luă ușor de braţ. 

— Ce faci? întrebă ea, dorindu-și să fie înfuriată, dar în schimb 
simțind o excitație crescândă. 

Era foarte diferit de băieţii cu Sânge Roşu pe care-i cunoscuse 
ea. Mimi avea dreptate - a fi cu cei asemenea ţie era un sentiment 
aparte care punea altfel sângele în mișcare. 

EI îşi frecă nasul de obrazul ei. 

— Bliss... 

Modul în care îi rostea numele, atât de tandru, de intim, 
respiraţia caldă în urechea ei. 

— Stai cu mine, spuse el. 

Înainte de a putea protesta cu jumătate de gură, el făcuse în aşa 
fel încât erau deja întinși pe canapea, cu genunchii ei sub ai lui, cu 
coapsele lui lipite de ale ei, cu mâinile lui îngropate în părul ei, iar ea 
mângâindu-i pieptul - era mai slab, dar mușchii lui erau mai fermi 
decât înainte - apoi limba lui în gura ei... atât de dulce... îşi simţi 
lacrimile curgându-i pe obraji, iar el îi sărută obrajii uzi... Dumnezeule, 
cât de dor îi fusese de el... O rănise, dar poate că îi rănim doar pe cei pe 
care îi iubim! 

El bâjbâi după tivul cămăşii, iar ea îl ajută s-o ridice; își îngropă 
fața în pieptul ei, dar brusc se dădu la o parte ca ars. 

— Încă ai chestia aia, spuse el îndepărtându-se și se lipi de 
cealaltă parte a canapelei, departe de ea. Palma Diabolos... 

Vorbea într-o limbă pe care ea n-o înțelegea. 

— Ce? întrebă ea, încă ameţită de la săruturi. 

Încă îmbătată de mirosul lui. Se uită unde îi arăta el. 

Colierul. Blestemul lui Lucifer. Smaraldul atârna într-un lănţișor 
deasupra inimii ei. Într-un fel sau altul, nu mai reuşise să-l ducă înapoi 
în seiful tatălui ei. 

Se obişnuise să-l poarte mereu. 

Se simţea liniştită dacă știa că e acolo. Când îl atingea, se 
simţea... mai bine. În siguranță. Mai ea însăşi. 


Dylan părea copleșit. 

— Nu te pot săruta cu ăla la gât. 

— Poftim? 

Bliss își trase cămașa în jos. 

El arăta de parcă l-ar fi otrăvit cineva. 

— Porţi aia mereu. De-aia n-am putut... știam eu că e un motiv. 

Apoi începu din nou să bălmăjească ceva. Într-o limbă 
necunoscută. De data asta semăna cu chineza. 

Bliss se îmbrăcă la loc. Era incredibil. Fusese o idioată. 

O.K., poate că le promisese lui Schuyler și Oliver că îl va 
supraveghea, dar nu era ca şi cum ar mai fi fost în vreun pericol. El ştia 
acum că Schuyler nu e un Sânge Argintiu. Mai mult, era destul de 
matur pentru a-şi purta singur de grijă. 

Ea cu siguranță nu va mai sta aici nicio secundă în plus. Fusese 
umilită. N-avea nici cea mai vagă idee ce simțea el pentru ea. Era una 
caldă, una rece. Acum îi rupea hainele de pe ea, iar în clipa următoare 
se îndepărta de parcă trupul ei ar fi fost cel mai dezgustător lucru pe 
care-l văzuse vreodată. Jocul ăsta o obosise. 

— Pleci? întrebă Dylan, în timp ce ea îşi strângea lucrurile şi se 
îndrepta spre ușă. 

— Deocamdată. 

El o privi cu tristeţe. 

— Mi-e dor de tine când nu ești aici. 

Bliss dădu din cap, ca şi cum tocmai i-ar fi spus ceva banal 
despre vreme. Dylan putea să se ducă unde voia cu ochii trişti şi vocea 
aia sexy. Ea una nu dorea decât să fie singură. 


Unsprezece 


— Ultima strigare, dragilor, îi informă chelnerița. Mai vrei un 
Campari? îl întrebă pe Oliver. 

El scutură paharul cu cuburile de gheaţă și-l goli dintr-o 
sorbitură. 

— Sigur. 

— Şi pentru tine? 

Schuyler se gândi la un alt pahar de Johnnie Walker Black. 
Înainte nu putea să sufere gustul de whisky, dar în ultima vreme 


începuse să-i placă. Era arzător, dulce şi bogat - era gustul cel mai 
apropiat de sânge. Oliver o rugase la un moment dat să-i descrie ce 
gust avea, din moment ce lui nu i se părea deloc bun. Pentru el, sângele 
avea un gust metalic și ușor dulceag. Schuyler îi spuse că vampirii 
gustau sângele cu un alt simţ - era ca şi cum ai bea foc. 

Prin urmare, noua ei dragoste era whisky-ul. 

— Da, de ce nu, îi zise ea chelneriţei. 

Nu era ca și cum s-ar fi îmbătat. Deși Oliver părea muțit bine. 
Căpătase obiceiul să-şi întărească moralul cu alcool ori de câte ori se 
întâlneau. Normal, nu era beat când erau la școală împreună - dar 
acele întâlniri erau atât de scurte încât nici nu conta. Dar ea băgă de 
seamă că ori de ori petreceau mai mult timp amândoi, el era mereu un 
pic ameţit. 

Chelneriţa se întoarse cu două pahare de cocktail umplute 
până-n buză. Era cu mult trecut de miezul nopții şi singurii care mai 
rămăseseră în local erau clubberii cu ochii cârpiți de băutură care-și 
luau micul dejun după o noapte petrecută la o bacanală cu șampanie şi 
acces limitat, clubberii cu ochii cârpiți de băutură care-și luau micul 
dejun înainte de porția de dimineaţă la localurile after-hours unde nu 
se servea alcool și clientela prefera să se ameţească prin metode 
chimice. 

Oliver sorbi din cocktailul său printr-un pai roşu. Ei I se părea 
foarte drăguţ că el prefera băuturile dulci. Oliver detesta berea şi toate 
celelalte brizbizuri ale genului pe care-l numea „el jocko-Americano”. 
Băuturile considerate a fi pentru fete îl făceau să fie mai bărbat în ochii 
lui Schuyler. Era atât de bine să se afișeze, în sfârşit, în public cuNu-i 
era frică să fie el însuși. 

Oliver. Nu-şi putea înfige colții în el când mai erau și alți oameni 
în jurul lor. În ultima vreme, de câte ori erau singuri, în aer plutea o 
speranță din partea lui, iar lui Schuyler îi era dor de prietenia lor 
degajată. Se simţea foarte relaxată în compania lui. 

— De ce bei așa mult când ești cu mine? întrebă ea, încercând să 
pară nonșalantă. 

— Sunt jignit. Mă crezi beţiv? 

— Puțin. 

— Nu știu, spuse el, și, în loc să se uite la ea, ridică privirea în 
tavan. Câteodată mă sperii. 

Lui Schuyler îi veni să râdă. 


— Eu te sperii? 

— Da, eşti un fel de super femeie vampir. Ai fi putut să-l răneşti 
serios, să ştii, rânji Oliver, deşi Schuyler ştia că e mult mai afectat decât 
lăsa să se vadă. 

— N-are nimic, izbucni ea. 

Nu voia să mai insiste asupra a ceea ce s-ar fi putut întâmpla. Îl 
avusese pe Dylan la degetul mic. Îi simţise mintea cum se pleacă în faţa 
minţii ei. Îi simţise toate amintirile urlând să fie eliberate. Şi nu voise 
nimic altceva decât să le strivească pe toate - să le reducă la tăcere. 
Avusese puterea de a face asta. Era un gând serios, așa că mai luă o 
gură de băutură. 

— Ba are, spuse Oliver. Știi că trebuie să-i spunem lui Lawrence 
despre el, nu-i aşa? Vor trebui să facă ceva în privinţa lui. Dă semne 
clasice de corupere. Halucinaţii, isterie, manie. 

Un picolo le curăță masa și se uită la ei cu subînțeles. Schuyler 
își dădu seama că ar trebui să se ridice, personalul se pregătea să plece 
acasă. Dar voia să mai stea puţin cu Oliver. 

— De unde ştii toate astea? 

— Mi-am făcut lecţiile. Mai ştii chestiile despre care mi-a vorbit 
Lawrence şi ne-a zis să le căutăm? 

Corect. Schuyler se simţi vinovată. Îşi neglijase lecţiile privind 
vampirii. Lawrence se folosea de Oliver pentru a o impulsiona să 
înveţe. Ar trebui să se concentreze pe șlefuirea puterilor ei, pe 
îmbunătăţirea abilităților, dar în schimb ea fusese cu gândul în altă 
parte. Apartamentul de pe Perry Street... 

— Crezi că Dylan ne-a minţit? întrebă ea. 

— Nu, cred că ne-a spus adevărul, atât cât știa și el. Dar este 
evident că a fost manipulat, zise Oliver, spărgând cuburile de gheață 
între dinţi. Nu ştiu dacă să cred că el a fugit de la ei. Cred că ei l-au lăsat 
să plece. 

Schuyler tăcu. Îl lăsaseră liber pentru a-şi termina treaba pe 
care nu reușise s-o ducă la bun sfârşit mai demult. Dylan o atacase - de 
două ori - înainte de a dispărea brusc. Îl aleseseră pe el, deoarece îi era 
apropiat, unul dintre cei mai buni prieteni. Nu putea nega asta: cineva 
îi dorea moartea. Vru să împărtășească această descoperire lui Oliver, 
dar preferă să tacă. Și aşa îşi făcea destule griji pentru ea. 

Oliver se uită la nota de plată și scoase cardul de credit. 

— Cum mai merg treburile pe Steaua Morții? întrebă. 


— La fel. 

Schuyler zâmbi, deşi îi venea să vomite, îi era foarte greu să-l 
vadă pe Oliver şi să nu se deteste pentru ceea ce-i făcea. 

— Deci... oftă Oliver. 

Schuyler știa unde se va ajunge şi își dori din nou să nu-l fi făcut 
pe Oliver însoțitorul ei. 

— Deci? 

Chelneriţa se întoarse cu cardul de credit și le sugeră că dacă 
mai au de gând să stea mult, vor trebui să folosească ieşirea din spate. 

Oliver băgă cardul în portofel şi încercă să mai ia o gură din 
paharul deja gol. 

— Mergeam să mă întâlnesc cu tine la Mercer, când a sunat 
Bliss. Zicea că ești aici, pe Perry Street. M-am gândit că e cam ciudat, 
din moment ce noi stabiliserăm să ne vedem la Mercer, ca de obicei, 
dar mi-a zis că e sigură că ești acolo. Ce căutai în clădirea aia? 

Schuyler nu reuşi să se uite în ochii lui. 

— O chestie cu modellingul. Linda Farnsworth are un 
apartament unde pot sta fotomodelele. Eu și Bliss mergem acolo 
câteodată să ne întâlnim cu alte fete. Nu mi-am dat seama cât era 
ceasul. Scuze că te-am făcut să aștepți. 

— Păi, hmm, din moment ce n-am apucat să ne vedem așa cum 
era planificat, vrei să... 

De data asta, lui Schuyler îi fu ușor să-l refuze, având în vedere 
că deja luase decizia mai devreme. Scutură din cap. 

— Nu, trebuie să mă întorc acasă. Deja am întârziat şi dacă află 
Charles... 

— Dă-l naibii pe Charles. Oliver aruncă o scobitoare în partea 
cealaltă a mesei şi scobitoarea ajunse pe jos. Dumnezeule, m-am 
săturat de toată porcăria asta. 

— Ollie... 

Vreau doar să fim Împreună, zise el uitându-se din nou în tavan. 
Adică, ştiu că nu e posibil. Dar de ce nu? De să ne supunem vechilor 
legi? De ce i-ar păsa cuiva? izbucni el. Tu nu vrei să fim împreună? o 
provocă el, cu o notă de asprime în voce. 

Schuyler fu mișcată și-i luă mâinile într-ale ei. 

— Vreau, Ollie, știi că vreau. 

El era aliatul ei, partenerul, conștiința şi liniștea ei. 

Faţa lui Oliver se lumină de fericire şi satisfacție deplină. El îi 


zâmbi şi Schuyler speră din tot sufletul să nu afle niciodată adevărul. 


Doisprezece 


Era târziu când, într-un sfârșit, Mimi şi Jack ieşiră 
împleticindu-se din Per Se. Nota de plată pentru cina lor se ridica pe 
undeva la patru cifre, nu că asta ar fi surprins-o pe Mimi. Era obișnuită 
să plătească prețuri exorbitante pentru orice lucru din viaţa ei şi se 
plângea atunci când descoperea că ceva e mai ieftin decât se așteptase 
ea. 

— Dar ce cred ei, că sunt săracă? pufni ea. Că nu-mi pot permite 
apă FIJI? 

Jack o critică pentru extravaganţele ei. 

— E greşeala celor proaspăt îmbogăţiţi să creadă că a avea mulți 
bani e același lucru cu a avea o sumă infinită de bani. 

Mimi se holbă la el, fără să-i vină să creadă ce aude. 

— Cumva tocmai m-ai numit nouveau riche? 

Jack râse și intrară în lift. 

— Aşa cred. 

— Nemernicule! se prefăcu Mimi ofensată. Banii noştri sunt atât 
de vechi încât atrag asigurări sociale. Falimentul iese din discuţie. 
Suntem putred de bogați. 

— Sper. N-ai zis tu că Lawrence a raportat o scădere dramatică 
a veniturilor? Și am auzit ultimele evaluări ale Investitorilor. FNN a 
scăzut cu câteva puncte. Nu sună deloc bine. 

Ea mimă un căscat. 

— Nu mă plictisi cu detaliile astea. Nu-mi fac griji. 

leșiră afară în noapte. Pe partea cealaltă a străzii, mai mulți cai 
înhămațţi la trăsuri aşteptau turişti uşor de păcălit. Era frig - erau 
ultimele zile de iarnă. Rămășițele ultimei ninsori mai puteau fi văzute 
şi acum sub formă de gheață gălbuie și crăpată deasupra 
tomberoanelor şi pe hoinare. 

Jack făcu un semn cu mâna și un Bentley negru la fel de mare ca 
un dric opri la bordură. 

— Acasă? întrebă Mimi, așezându-se pe banchetă. 

Jack se aplecă, sprijinindu-şi brațul pe portieră. 

— Ne vedem curând. Le-am spus lui Bryce și Jamie că ne 


întâlnim la club. 

— Oh. 

El o sărută pe obraz. 

— Să nu mă aștepți, da? apoi închise portiera și bătu în geam. 
Du-o acasă, Sully. 

Mimi îi făcu cu mâna prin fereastra fumurie, iar buna ei 
dispoziție se evaporă în vreme ce îl privea urcându-se într-un taxi și 
plecând spre centru. 

— Acasă, Miss Force? se întoarse Sully spre ea. 

Era pe punctul de a zice da. Era obosită. Acasă părea o idee 
bună. Deși era cam enervată că trebuia să se ducă acasă singură. 
Cochetă cu ideea de a-l urmări, dar Jack fusese atât de devotat în 
ultima vreme... Nu avea ce să suspecteze... Mereu se întâlnea cu Bryce 
Cutting și Jamie Kip la club... băieţi prostuţi. Mai mult, îl supraveghease 
ca un uliu în ultimele săptămâni, de când se întorseseră de la Veneţia, 
şi se simţise vinovată pentru că nu descoperise nimic. Ce-şi făcea 
atâtea griji? 

Dar trebuia să fie sinceră cu ea însăși. Era îngrijorată. 

— Nu încă, Sully. Hai să vedem unde se duce el. 

Şoferul dădu din cap. Mai auzise asta și înainte. 

— Ai grijă să nu ne vadă. 

Maşina porni în spatele taxiului spre sud pe West Side Highway. 
Block 122 se închisese și noul club la modă, Dante Inn, era situat mai în 
centru, în West Village, la subsolul uneia dintre clădirile de sticlă de pe 
autostradă. Mimi îşi aminti că Jack îi zisese că familia cumpărase un 
apartament acolo drept investiţie, care era momentan închiriat unei 
vedete. 

Taxiul trase la intrarea barată de un șnur de catifea prins între 
cele două scări de incendiu și păzită de un bărbat înalt, îmbrăcat 
într-un pardesiu negru. Dante Inn era mai micuţ și mai puţin 
strălucitor decât Block 122, dar și mai exclusivist. Jack ieşi din taxi și 
dispăru înăuntru. 

Mimi se lăsă pe bancheta din spate satisfăcută. 

— 0.K., să mergem. 

Privi cum o limuzină albă se opreşte în fața lor. Dumnezeule, cât 
prost gust! Și Jack îi zicea ei că e proaspăt îmbogățită? 

Încercă să vadă dacă recunoaşte zurbagiii din limuzină - ăla 
sigur e un actor faimos, pentru că purta o pălărie de fetru ca un idiot - 


dar văzu altceva: cineva ieşi din umbră și se strecură în clădire pe ușa 
principală. O siluetă într-un balonzaid argintiu, cu părul negru. 

Nu. 

Era imposibil. 

Nu putea fi Schuyler Van Alen. Nu-i așa? Normal că ea era. 

Mimi simți cum i se strânge inima. Era o coincidenţă prea mare. 
Jack era în clubul în care tocmai intrase Schuyler. Nu era posibil. Își 
scotoci prin memorie; îi scăpase ei ceva? Dar fusese atât de indiferent, 
atât de rece față de Schuyler. Nu putea fi încă îndrăgostit de ea, nu-i 
aşa? 

Cred că face prea multe jurăminte. 

Mimi nu fusese niciodată vreo mare fană a lui Shakespeare, nici 
măcar în timpul vieţii lui, dar îşi amintea citatele importante. Asta cu 
siguranţă era iarna vrajbei ei. 

Știa, fără a avea vreo dovadă confirmată, că orice mască i-ar 
pune Jack în fața lumii, oricâte minciuni i-ar spune, exista în inima lui 
un colțişor secret pe care ea nu-l putea citi și la care nu putea ajunge. 
Un loc secret destinat altcuiva. Un locşor secret locuit de Schuyler Van 
Alen. 

Destul de ciudat, dar Mimi nu se simţi trădată sau îndurerată 
sau devastată. Abia dacă simți o tristeţe apăsătoare. Încercase din 
răsputeri să-l ajute. Încercase să-l păstreze fidel ei. 

Cum putea el acționa așa fără nicio frică de consecinţe? Știa bine 
legile, la fel ca şi ea. Ştia care era miza. Știa ceea ce putea pierde. 

Oh, Jack. Nu mă obliga să te rănesc. Nu te înstrăina de mine. Nu 
mă face să fiu nevoită să te vânez! 


Treisprezece 


Credeam că ai uitat, zâmbi Schuyler, dezbrăcându-se de 
balonzaid şi agățându-l în cuier. Tocmai intrase în apartament, 
deschizând ușa cu propria cheie. O cheie pe care o păstra agățată de un 
fir de mătase în jurul gâtului. Nu o scotea niciodată de acolo, de frică că 
i-ar fura-o cineva. Intrase în clădire ca de obicei. Îl salutase politicos pe 
gardian. Se îndreptase spre lift, schimbând câteva cuvinte de curtoazie 
cu vecinii. Gânguri puțin cu bebelușul lor așezat într-un cărucior de o 
mie de dolari, căptușit cu lână. Se prefăcu că era la fel ca ei. Nu mai 
apelă la şiretlicurile de vampir. 

— Aştepţi de mult? întrebă ea. 

— Tocmai am sosit. 

El era rezemat de o coloană, cu brațele încrucișate pe piept. 
Purta aceeaşi cămașă albă de azi-dimineaţă, care se boţise puţin în 
cursul zilei, şi își desfăcuse cravata, lăsând-o să atârne într-o parte. Dar 
era la fel de minunat. 

Ochii lui verzi jucau plini de dorință și plăcere. Jack Force. 
Băiatul pe care aşteptase să-l vadă întreaga după-amiază. Băiatul pe 
care-l așteptase întreaga ei viață. 

Voi să alerge spre el - să se cuibărească la pieptul lui - dar 
savură felul în care el o privea. Se putea îneca în intensitatea privirii 
lui. Şi în ultimele săptămâni în care fuseseră împreună, învățase şi ea 
câteva lucruri despre arta seducţiei. 

Învățase că era mai plăcut dacă îl lăsa s-o aștepte. 

Aşa că nu se grăbi, se descălţă, își frecă picioarele desculțe de 
covor şi îl lăsă s-o privească. 

Dincolo de aceşti pereţi, nu-şi permiteau să fie împreună. El nici 
măcar nu se uita la ea. Nu-și îngăduia. Așa că ea dorea să-l lase s-o 
privească oricât de mult voia. 

— Vino-ncoace, zise el cu vocea răgușită. 

Și apoi, în sfârșit, alergă - sări în braţele lui și se lipiră de un 
perete într-o îmbrăţișare strânsă. El o ridică în braţe cu ușurință și îi 
acoperi corpul de sărutări. 

Ea-şi strânse picioarele în jurul mijlocului său şi se aplecă puțin, 
mângâindu-i obrajii cu șuvițele ei de păr. 

Jack. 

Simţea cum se topeşte în braţele lui. Lipită de el, cu inima lui 


bătând nebunește în același ritm cu a ei. Când se sărutară, ea-și închise 
pleoapele și văzu o puzderie de culori strălucitoare şi vii. El mirosea a 
pământ reavăn și luxuriant, cald și sălbatic. Fusese o surpriză: 
presupusese că mirosea a gheaţă - a nimic - şi îi plăcea că mirosea 
natural. Nu era un vis. 

Ştia că ceea ce făceau e greșit. Lawrence o avertizase că 
legăturile dintre vampiri nu trebuie destrămate. Jack era sortit 
altcuiva. Îşi promisese că se va opri, dar îi promisese şi lui Jack că va fi 
mereu acolo pentru el. Erau atât de fericiți împreună. Se potriveau 
perfect. Și totuşi nu vorbeau niciodată despre trecut sau viitor. Doar 
clipa prezentă exista, această mică bulă de timp pe care o creaseră, 
micul lor secret. Și cine știa câtă vreme mai aveau? 

Când era la el în braţe, îi părea rău de Mimi. 


Povestea începuse chiar după ce ea se stabilise în acel palat 
somptuos de marmură pe care familia Force îl numea „acasă”. Locul 
era parțial fortăreață și parțial Versailles. Avea camere și anticamere 
pline cu antichități minunate, etalate și luminate ca la muzeu. Oceane 
de țesături scumpe împodobeau ferestrele și o suită de servitori tăcuţi 
se plimbau prin casă, ştergând praful, făcând curăţenie, servind familia 
cu ceai sau cafea pe tăvițe de argint. 

Se aşezase pe patul cu baldachin din camera ei, lovind cu 
piciorul în geamantanul ponosit, singurul lucru pe care-l aduse cu ea 
de acasă. Lawrence îi promisese că o va scoate. De acolo cumva, că 
avea să se întoarcă la casa ei curând. EI ştia că Charles nu-i va permite 
să ia legătura cu ea, aşa că stabiliseră să îl folosească pe Oliver drept 
(aici ea zâmbi ușor) canal de comunicare între ei doi. 

Lawrence însuși o adusese cu mașina la casa familiei Force. O 
ajutase să-şi care bagajele până la ușa principală, unde o preluase un 
valet. Bunicul ei plecase repede şi Schuyler rămăsese din nou singură. 

Charles îi făcuse un scurt tur al casei: piscina curată ca lacrima, 
de mărime olimpică, la subsol, terenuri de tenis pe acoperiș, sală de 
fitness, saună, camera Picasso (denumită așa pentru că avea unul 
dintre cele două crochiuri cât un perete, în alb şi negru, ale 
capodoperei Les Demoiselles d'Avignon). Îi spusese să se simtă ca 
acasă și să servească orice ar dori în bucătărie. Apoi îi stabilise nişte 
reguli. Schuyler fusese prea supărată şi enervată pentru a mai face 
altceva în afară de a da din cap fără să scoată vreun cuvânt. 


Aşa că se decisese să dea în geamantan. Un geamantan idiot. Un 
geamantan idiot, cu o închizătoare stricată. Un geamantan urât şi idiot, 
unul dintre puţinele lucruri pe care ea le păstrase de la mama ei. Era 
un geamantan de voiaj vechi Louis Vuitton, genul care atunci când era 
pus în picioare şi deschis dezvăluia un minişifonier. Îl lovi din nou. 

Se auzi o bătaie ușoară în ușă şi apoi aceasta se deschise. 

— Crezi că... hmm... ai putea să nu mai faci atâta zgomot? încerc 
să citesc, zise Jack, părând surprins. 

— Ah, scuze! 

Se opri din lovit geamantanul. Se întrebase când o să-și vadă 
verii. Încă nu înţelegea legăturile complicate dintre familiile de 
vampiri, dar ştia că, tehnic, ea și Jack nu erau rude de sânge, deși 
Charles era unchiul ei. Într-o bună zi va trebui să-l întrebe pe 
Lawrence cum stăteau treburile. 

— Ce citeşti? 

— Camus, zise el, ridicând un exemplar din Străinul. L-ai citit? 

— Nu, dar îmi place piesa celor de la The Cure. Cea inspirată din 
cartea asta, o știi? 

El scutură din cap. 

— Nu. 

— Cred că e pe Three Imaginary Boys. Primul lor album. Robert 
Smith e un cititor înfocat. Probabil un existențialist ca şi tine, îl tachină 
ea. 

Jack se rezemă de zid şi-şi încrucișă braţele, privind-o gânditor. 

— Nu-ţi place aici, nu-i aşa? 

E așa de evident? întrebă Schuyler, trăgându-și mânecile 
puloverului peste mâini. 

El chicoti. 

— Îmi pare rău. 

— Îţi pare rău. 

Jack puse cartea pe o măsuţă de toaletă. 

— Nu-i chiar atât de rea. 

— Serios? Ce-i așa bun în ea? 

— Păi, pentru început, m-a adus aici, spuse el, şi se aşeză pe pat 
lângă ea. 

Ridică o minge de tenis care se rostogolise din geamantan. O 
adusese cu ea pentru a face practică în cadrul lecţiilor de vampirism. 
Lawrence dorea ca Schuyler să se concentreze pe abilitatea de a mișca 


obiectele în aer, ceva ce ea încă nu stăpânea. Jack o aruncă în aer și o 
prinse cu dexteritate. Apoi o lăsă jos. 

— Asta dacă nu cumva vrei să plec. 

Stătea foarte aproape de ea. Îşi aminti cum alergase către el în 
prima noapte când fusese atacată, cât de pasionat fusese să descopere 
adevărul despre Croatan și apoi cât de mult o dezamăgise când o 
dăduse la o parte. lar apoi își aduse aminte altceva. Ceva ce îi stăruia în 
minte de când îi băuse sângele lui Mimi şi-i absorbise amintirile. 

— Tu ai fost cel care... în noaptea balului mascat... tu ai fost cel 
care... șopti Schuyler și, drept răspuns, el o sărută. 

Ăsta era cel de-al treilea sărut al lor (ea ţinea socoteala), iar 
când el îi luă fața în palme, toată viața ei de până atunci i se păru 
banală şi fără nicio importanţă. 

Nu exista nimic pentru care să trăiască în afară de această 
senzație divină, pură. Prima dată când se sărutaseră, ea prinsese o 
frântură din amintirile lui Jack cu o fată care arăta ca ea, dar nu era ea. 
A doua oară, nu avusese habar că el fusese cel din spatele măștii, dar 
de data asta erau doar ei doi. Jack nu se săruta cu o fată pe care el 
credea că o cunoscuse mai demult, iar Schuyler nu se săruta cu un 
băiat pe care nu-l cunoștea. Pur și simplu se sărutau unul cu celălalt. 

— Jaaack! Jaaack! 

— Mimi, spuse Jack. 

Dispăru atât de repede din cameră, de parcă s-ar fi făcut 
invizibil. 

Când Mimi băgă capul pe ușa camerei lui Schuyler, ea stătea 
singură pe pat şi lovea iar geamantanul. 

— Oh. Tu. L-ai văzut pe Jack? 

Schuyler scutură din cap. 

— Apropo, nu te face foarte comodă aici. N-am nicio idee de ce 
tata vrea un mic vierme ca tine pe-aici, dar îți dau un sfat: să nu te văd 
în fața mea. 

Mai târziu în acea seară, Schuyler primi două cadouri diferite de 
bun venit: cineva îi luase cearşaful de pe pat, şi o carte îi fusese 
strecurată pe sub ușă. Un exemplar din Ciuma de Albert Camus. În 
interiorul cărţii era un plic, iar înăuntru era o cheie. 

De atunci, Jack nici nu-i observa prezenţa la școală sau acasă. 
Dar recupera din plin mai târziu. 


— De unde ai asta? întrebă Jack, atingând cu degetul urma unei 
tăieturi de pe fruntea ei. 

Stăteau lungiţi pe covorul gros, uitându-se la ultimele 11 Ai un 
clin șemineu. 

— Nu e nimic, m-am lovit la cap, zise Schuyler. 

Nu voia să-i povestească încă despre Dylan. 

— Ai fost urmărit? 

— Da. Dar m-am asigurat că a plecat înainte să vin eu aici, zise 
el. 

Vocea lui era somnoroasă și ea se cuibări la subraţul lui. 

Felinarele de pe stradă erau singura sursă de lumină din 
cameră, dar îl vedea foarte bine şi în întuneric. Profilul lui perfect, de 
parcă ar fi fost sculptat în marmură, strălucea ca o lumânare. 

— Tu? 

— Nu. 

De fapt, ea nu verificase. Fusese prea ocupată să-l convingă pe 
Oliver să plece. Prea ocupată şi prea nerăbdătoare. Pentru că știuse, 
nu-i aşa? Știuse că Jack va fi acolo, așteptând-o, aşa cum și ea îl 
aşteptase pe el mai devreme. 

Dar da, data viitoare va fi mai atentă. Amândoi vor trebui să fie 
atenți. 


Paisprezece 


Bliss ajunse târziu la Lexington Armory. Show-ul Rolf Morgan 
urma să înceapă la nouă seara și trebuia să fie acolo la şase pentru 
coafat şi machiaj, dar deja era opt jumătate. Spera că designerul n-o va 
omori, și probabil că deja o înlocuise cu altcineva și ea va ajunge acolo 
doar pentru a vedea alt fotomodel în rochia-corset din dantelă neagră 
pe care trebuia s-o poarte ea. 

Nu întârziase intenţionat, dar ultima ei viziune o lăsase complet 
dezorientată. Se spăla pe dinţi, iar când se uită în oglindă, același 
bărbat frumos din visele sale, îmbrăcat într-un costum alb, se uita la 
ea. 

— Iisuse! 

— Nu chiar! 

Bărbatul râse, de parcă era cea mai amuzantă chestie pe care o 


auzise vreodată. 

Bliss își dădu seama că părul lui avea exact aceeași nuanţă a 
aurul topit. Ochii erau de un albastru cristalin. În cameră era un miros 
de crini, un miros dulceag ce ascundea ceva putred. la fel cum mirosea 
mama ei vitregă, Bobi Anne, care după ce pleca de la sala de fitness, în 
loc să se spele, se dădea cu prea mult parfum. 

Bliss decise să fie curajoasă. 

— Cine eşti? 

— Eu sunt tu. 

— Înnebunesc, nu-i aşa? De ce ești aici? Bliss închise robinetul și 
încercă să-şi țină respiraţia în frâu. Ce vrei? 

Bărbatul blond în costum alb băgă mâna în buzunarul hainei și 
scoase un ceas vechi de buzunar care atârna de un lanţ de aur. 

— Timp. 

Când Bliss se uită din nou în oglindă, bărbatul dispăruse, își 
petrecuse următoarea oră holbându-se la oglindă, așteptându-l să 
apară din nou. Abia când se smulse într-un final de acolo, își dădu 
seama că întârziase mult. 

Dar când își verifică telefonul, nu găsi niciun mesaj furios de la 
impresarul ei, nicio predică îngrijorată despre cum designerul făcuse o 
criză pentru că ea lipsea. Rămase uimită când găsi intrarea complet 
părăsită, cu excepţia câtorva nefericite fashion-victims îmbrăcate în 
negru, ţinute deoparte de gardurile de protecție ale poliției. Asta era 
săptămâna modei? 

Unde era cohorta nebună de redactori și fotografi, vedete și 
stiliști, nebunii eleganţi şi la modă, înghesuiți, dându-și coate unii 
altora, împingând şi înghiontind pentru a intra la show-ul lui Rolf 
Morgan? Show-ul lui Rolf era cel mai important eveniment monden din 
acest sezon și era extrem de greu să obţii o invitaţie. Și totuşi, cu 
treizeci de minute înainte de spectacol, nu era aproape nimeni acolo. 

Dădu peste o asistentă de producţie singuratică ce purta un 
tricou negru cu ROLF MORGAN înscris pe piept şi o rugă s-o conducă în 
culise. 

The Armory găzduia al 69-lea Regiment al Gărzii Naţionale și 
câțiva soldaţi în uniformă o salutară când intră. Clădirea era 
cavernoasă şi de-a lungul pereţilor, în cabinete de sticlă, erau închise 
arme şi muniții. Urmă indicaţiile și merse printr-un hol somptuos, un 
spațiu la fel de mare ca i hangarul unui avion, care era destinat 


show-lui. Acolo se aflau niște tribune care ajungeau până în tavan și o 
scenă ce fusese amplasată la un capăt, pe care repeta o formaţie. 

În decursul repetiţiilor, Rolf explicase că modelele vor defila pe 
un podium gigantic suspendat deasupra scenei, iar Bliss abia aștepta 
provocarea. 

Intră în culisele improvizate şi rămase cu gura căscată a vadă că 
în locul obişnuitei agitații pulsând a adrenalina, atmosfera era complet 
relaxată. O găsi pe Schuyler citind o revistă pe un scaun din apropiere, 
cu părul strâns în coadă în vârful capului, gata machiată, cu linii negre 
în jurul ochilor ei albaştri și buzele date cu un ruj trandafiriu. 

Se bucură să-şi vadă prietena; trebuiau să vorbească despre 
ceea ce se întâmplase cu o noapte în urmă. Amândouă evitaseră 
subiectul, de parcă le-ar fi fost jenă. Ea nu-l mai văzuse pe Dylan de 
atunci, deşi el îi lăsase multe mesaje pe telefon în care-și cerea iertare 
şi o ruga fierbinte să vină să-l viziteze. Le ştersese pe toate. 

lar Schuyler, din acea seară plutise prin Duchesne într-un 
norișor. Bliss ştia că Schuyler se întâlnea cu Jack, și nu se putea abţine 
să nu fie geloasă pe fericirea prietenei ei. Normal, era nasol că nu 
puteau fi văzuți împreună în public din cauza lui Mimi. Și da, era de 
rahat că Jack era practic promis altcuiva. Dar totuși, Bliss vedea că 
Schuyler era îndrăgostită şi dragostea ei era împărtăşită. Era mult mai 
mult decât putea spune despre ea și Dylan. 

— Unde e toată lumea? întrebă Bliss. Nici afară nu e nimeni. 

— Ah, bună! Schuyler puse jos ultimul număr al revistei Vogue 
franțuzească. Da, e închis. Show-ul nu începe mai devreme de miezul 
nopții, asta dacă avem noroc. Le-au spus tuturor să plece și să vină mai 
târziu. 

Bliss se trânti pe un scaun din apropiere. 

— Glumești? 

— Asta e prima dată când lucrezi cu Rolf? întrebă alt model, 
auzind din întâmplare conversaţia lor. 

Bliss o recunoscu ca fiind Sabrina Sorboba, fata extrem de înaltă 
din Europa de Est, care era iubita actuală a designerului. 

Bliss dădu din cap. 

— El mereu întârzie. Anul trecut, Brannon Frost s-a enervat atât 
de tare că a fost lăsată să aștepte, încât a plecat de la show fără să-l 
vadă, le spuse Sabrina. 

Brannon Frost era editorul Sânge Albastru al revistei Chic, cea 


mai influentă revistă de modă din lume. Brannon pocnește din degete 
şi brusc nicio garderobă din lume nu mai e la modă. Poc! Volum şi 
cocuri umflate. Poc! Talii de viespii şi pantaloni pană. Poc! Cămășuţe şi 
tocuri rotunde! Poc! Haine croşetate şi platforme! Poc! 

— Miezul nopţii? Abia peste trei ore! se plânse Bliss. 

Şi ele ce să facă până atunci, să stea să piardă timpul pe acolo? 
observă că unele modele jucau cărți, deşi majoritatea vorbeau la 
telefoane și la Blackberries. 

—  Șampanie? le oferi Sabrina, ridicând o sticlă de 
Laurent-Perrier și turnând în două pahare pentru Bliss și Schuyler fără 
să mai aştepte răspunsul lor. 

Acesta era răspunsul atunci când trebuia să aștepți: să bei, să 
fumezi şi să aştepţi. Ca o concesie făcută celui mai recent scandal legat 
de faptul că modelele sunt prea slabe, mese existau, de ochii lumii, 
câteva platouri cu biscuiţi și brânză, pentru a oferi fetelor mâncare 
„sănătoasă”. Da, de parcă ele s-ar fi sinchisit! Modelele trăiau cu tutun 
şi aer. 

— Mă rog, din cauza a ceea ce s-a întâmplat anul trecut, de data 
asta i-au chemat pe toţi redactorii de la Chic, Mine și Jeune şi le-au 
spus să se ducă să bea sau să mănânce ceva şi să vină mai târziu. 

Bliss dădu din cap. 

— Şi cine sunt oamenii de afară atunci? 

— Neică nimeni. 

Evident. Normal că toți oamenii importanţi erau avertizați, dar 
ceilalți erau lăsaţi să se descurce singuri. Îşi puse geanta sub masă şi 
voi s-o întrebe ceva pe Schuyler când un bărbat grăbit - în sfârșit, 
cineva care arăta şi se comporta ca şi cum în câteva ore începea un 
show de modă - dădu buzna în camera de așteptare a modelelor. 

— Bliss! lată-te! Treci la coafat şi machiaj! 


Bliss răsfoi ultimul număr din Arena Homme, fumă câteva țigări 
şi bău un pic prea multă şampanie, în timp ce un stilist țâfnos şi 
asistenta lui la fel de tensionată îi umflau părul într-o creație imensă şi 
un make-up artist bine dispus îi dădea cu fond de ten. O uimea de 
fiecare dată cât de puțin efort era necesar pentru modelling. Tot ce 
trebuia să facă era să stea cuminte acolo pe scaun. Apoi trebuia să se 
ridice în picioare. Apoi să meargă. Şi gata. Normal, trebuia să fi extrem 
de frumoasă pentru ca toate să meargă strună. Totuși, nu era îndeajuns 


să fi frumoasă ca o cadră. Cele mai bune modele aveau un aer înnăscut 
de indiferenţă și mister. La urma urmei, nu exista decât o singură Skate 
Miss! 

Când echipa de stiliști fu satisfăcută de opera sa, o acostară două 
studente săritoare de la design, care făceau parte din vasta armată de 
voluntari ce punea umărul la munca fizică şi ajuta să realizarea acestui 
spectacol. 

— Trebuie să te îmbraci în prima ținută. Rolf vrea s-o vadă. 

Cele două studente o ajutară pe Bliss să intre în rochia-corset 
neagră şi strâmtă. Una dintre ele trăgea și lega fundele la spate, în timp 
ce cealaltă o ajuta pe Bliss să se încalțe cu o pereche de ghete până la 
gleznă din catifea, care se închideau încrucişat în față. Rochia i se mula 
pe fiecare linie a trupului și dantela neagră transparentă îi conferea 
rochiei un aer întunecat și sexy. Corsetul era atât de decoltat în față, 
încât Bliss roși când văzu cât de mult se vedea din el. 

— Asta ce e? întrebă una dintre studente, arătând spre colierul 
cu smarald ce se cuibărea la pieptul ei. 

— E al meu. 

— Nu ştiu dacă lui Rolf o să-i placă, zise șovăielnic cealaltă 
studentă. 

Miss ridică din umeri. Nu-i păsa ce voia Rolf. N-avea de gând să-l 
scoată de la gât. 


Cincisprezece 

Exact cu cinci minute înainte de douăsprezece noaptea, Mimi şi 
Jack Force intrară în Armory învăluiţi într-un potop de blițuri. Mimi se 
rezemă de umărul lui Jack, strângându-și mai bine pe lângă corp 
jacheta din blană de samur și ascunzându-se în spatele unor ochelari 
de soare foarte mari, de parcă excesul de fotografii i-ar fi putut dăuna. 

— Ai grijă! îi zise Jack tăios unui paparazzo prea zelos care se 
apropiase mai mult decât trebuia şi o înghesuia pe Mimi. 

— Mimi! Aici! strigă un ziarist tânăr cu o pereche de căști pe 
cap, care îi băgă în sala principală şi îi conduse repede către primul 
rând. Acum începe. Voi staţi aici, alături de Brannon. 

Sala zumzăia de nerăbdare, era plină până la refuz, toate 
vedetele sosiseră deja (Mimi era printre ultimele), și chiar și culoarele 
dintre scaune erau pline de voluntari îmbrăcaţi în tricouri negre care 


ieșeau din culise pentru a minări spectacolul. Pe scenă, formația cânta 
o piesă de rock alternativ. 

Mimi se dichisi pentru aparatele foto, dându-și jos haina și 
încrucişându-și gambele pentru ca picioarele să pară mai slabe. Nu le 
invidia deloc pe fotomodele; erau fotografiate doar pentru hainele pe 
care le purtau. În timp ce mulțimea ameţitoare din jurul ei, care-i striga 
numele, o fotografia pentru că centrul atenţiei lor era ea. 

— Chiar îţi place chestia asta, o tachină Jack. 

— Mm-mm. 

În ultima săptămână îşi ascunsese atât de bine furia, încât 
considera că ar fi trebuit să primească un Oscar. Dar nici nu se putea 
uita în ochii fratelui ei. Mincinosul, trădătorul! Risca totul pentru un 
flirt cu corcitura aia. Acum ea vedea limpede ce se ascundea în spatele 
aparentei lui griji şi își dădea seama că o aburea de foarte mult timp. 
Nemernicul doar se prefăcea că este îndrăgostit de ea, ascunzându-și 
adevăratele sentimente. 

Cea mai nasoală fază era că nici măcar nu putea să-l urască. Îl 
iubea atât de mult şi-i înțelegea defectele atât de bine! A-l urî pe Jack 
însemna să se urască pe sine, și Mimi. avea o părere mult prea bună 
despre sine pentru a se lăsa pradă acestei nefericiri. 

— Mimi! Draga mea! Randy Morgan, soția designerului, apăru 
brusc lângă ei și o sărută cu efuziune pe ambii obraji. Vino în culise să-i 
urezi baftă lui Rolf! 

Mimi se lăsă condusă în culise pentru tradiționalele temenele cu 
designerul. El era, desigur, cel care făcea temenelele, deoarece Mimi 
era una dintre cele mai importante cliente ale lui. 

Îl lăsă pe Jack şi îşi făcu loc prin mulţime. Rolf o salută cu o 
îmbrățișare și un potop de complimente. Mimi acceptă laudele și îi ură 
cu generozitate mult noroc. Mai salută câteva persoane cu Sânge 
Albastru din cercul ei social: Piper Crandall, îmbrăcată într-o rochie 
galbenă absolut oribilă, și Soos Kemble, care se plângea de faptul că 
fusese exilată în rândul doi. Mimi mai spionă şi câțiva Sânge Roşu 
înfumurați. Lucy Forbes gângurea în jurul lui Mimi, admirându-i ținuta 
Rolf Morgan, pe care designerul i-o trimisese în acea dimineață special 
pentru a o purta la spectacol. Apoi, în partea opusă a sălii, Mimi zări 
obiectul urii ei. 

Schuyler era înconjurată de cei care o îmbrăcau: o bluză cu 
volănaşe şi o jachetă de călărie cambrată pe corp, pantaloni de călărie 


din velur şi cizme înalte. Mimi îşi spuse că ar fi cumpărat ținuta aia 
dacă n-ar fi purtat-o Schuyler. 

Fără a ezita nicio clipă, se îndreptă spre Schuyler. Poate că va 
reuși să înăbuşe chestia asta din fașă; poate că mai exista încă speranţă 
şi nu avea să iasă nimic concret din flirtul ăsta stupid al lui Jack. 

— Schuyler, ai un minut liber? întrebă ea. 

Schuyler îi îndepărtă pe cei din jurul ei şi ele două se îndreptară 
către un colț mai liniștit al sălii. 

— Ce e? 

Mimi se hotărî să treacă direct să subiect. 

— Ştiu că e ceva între tine și fratele meu. 

— Ce vrei să spui? 

Schuyler încercă să pară calmă, dar Mimi îi simţi neliniștea. 

Avea dreptate. Fir-ar al dracului, avea dreptate. Nefericita nici 
măcar nu încerca să nege. Cei doi erau împreună. Cât de departe 
merseseră? Lui Mimi i se opri inima. Îşi promisese că nu avea să fie 
niciodată geloasă pe jăvruţa asta enervantă. Dar figura insolentă a lui 
Schuyler o determină să simtă altceva. 

Schuyler nu părea nici supusă, nici slabă, nici rușinată. 
Dispăruse metisa smiorcăită care sărea cât colo când o speriai cu un 
„bău'! Dispăruse fata care îl iubea nebunește, fără speranţă, pe marele 
Jack Force. Mimi o văzu pe Schuyler foarte clar. Părea o fată care era 
foarte sigură de dragostea ei. O fată care știa că inima lui îi aparține. 
Pentru clipă, Mimi își dori cu toată ființa ei ca acel Sânge Argintiu s-o fi 
târât pe Schuyler până în iad. 

— Ai idee ce-i faci lui Jack? 

— Despre ce tot vorbeşti? 

Mimi o strânse cu putere de braţ. 

— Gândeşte-te la mama ta. De ce crezi că Allegra e în comă? De 
ce crezi că e nemuritoare, dar nu moare? Este inutilă și distrusă. Vrei 
ca şi el să ajungă așa? 

— N-o amesteca pe mama, o ameninţă Schuyler, scuturându-se 
din strânsoare. Nu ştii nimic despre mama. 

— O, ba da. Am trăit mai mult decât tine. 

Faţa lui Mimi se transformă şi, pentru o clipă, Schuyler văzu 
instantanee ale tuturor femeilor din istorie întruchipate de Mimi: 
regina egipteană, aristocrata franțuzoaică, pelerina  temerară, 
amfitrioana din Newport - toate uluitor de frumoase, cu aceiași ochi 


reci şi verzi. 

— Nu înţelegi legătura, șopti Mimi, deoarece în jurul lor 
designerul şi echipa lui operau ultimele retușuri la toate ţinutele. Jack 
şi cu mine suntem o singură ființă. Dacă-l iei de lângă mine este ca şi 
cum l-ai jupui de piele. Are nevoie de mine. Dacă își reînnoieşte 
legătura, va fi mai puternic, amintirile lui vor fi complete. Va înflori. 

— Şi dacă nu? o provocă Schuyler. 

— Poţi foarte bine să-i rezervi un loc în spitalul ăla pe care-l tot 
vizitează tata. Asta nu mai e un joc copilăresc, fată prostuţă! 

Aici e vorba de viață şi de moarte. Îngeri şi demoni Legătura e 
legea. Suntem creaţi din aceeași materie întunecată, gândi Mimi, dar 
nu o spuse. Observă că Schuyler nu putea sau nu voia să înțeleagă. 
Schuyler era nou-creată. Nu avea puterea de înţelegere a rigorii 
nemuririi, a căilor dure şi absolute ale speciei lor. 

— Nu te cred. 

— Nici nu mă aşteptam, zise Mimi, cu un aer obosit. 

Dar dacă îl iubeşti  cu-adevărat, părăsește-l, Schuyler. 
Eliberează-l. Spune-i că nu-l mai vrei. E singura modalitate ca el să 
renunţe. 

Schuyler scutură din cap. În jurul ei, fotomodelele se aliniau, iar 
Rolf mai prindea un tiv aici, mai aranja un pliu colo. În sală, luminile se 
stinseseră şi spectacolul era gata să înceapă. Lăsă pe unul dintre 
asistenţi să-i taie o aţă rebelă care-i atârna din mâneca jachetei. 

— Nu pot face asta. Nu pot să mint, spuse. 

Mimi luă o gură de șampanie din paharul lui Schuyler fără să 
ceară voie. 

— Atunci Jack e pierdut. 


Şaisprezece 


Cu un an în urmă, în timpul prezentării colecției sale de toamnă, 
Rolf Morgan pusese publicul să defileze pe scenă, în timp ce modelele 
stăteau în primele rânduri și se prefăceau că iau notițe. Ideea asta 
năstrușnică îi captivase pe jurnaliștii de modă atât de tare, încât Rolf 
era nerăbdător să mai încerce şi o altă năzdrăvănie. Anul acesta, 
spectacolul avea să fie prezentat de la sfârşit la început, începând cu 
plecăciunea designerului şi grandioasele rochii de bal și terminând cu 
ținutele sport casual. 

Formaţia începu să cânte o variantă asurzitoare a piesei Space 
Oddity, iar Rolf îşi făcu intrarea într-un ropot de aplauze. Se întoarse 
cu un buchet de trandafiri, cu ochii strălucindu-i și plin de energie. 
Schuyler privi cum Cyrus, nepriceputul producător al lui Rolf, o 
conducea pe Bliss în fruntea șirului de fete aliniate. Rochia-corset 
neagră din dantelă avea să reprezinte finalul grandios și, prin urmare, 
în conformitate cu ecuaţia inversă, deschizătoarea show-lui. 

Schuyler o încurajă pe Bliss făcându-i cu mâna. Ştia că prietena 
ei este încă ușor intimidată pe podium, iar Bliss părea o tânără novice 
emoționată, cu mâinile tremurându-i ușor, așezate pe şolduri. 

Bliss se întoarse câteva minute mai târziu, cu un zâmbet larg de 
ușurare pe faţă. 

— E o adevărată nebunie în sală! îi şopti ea lui Schuyler înainte 
de a fi luată pentru a se schimba în următoarea ținută. 

Schuyler îi zâmbi lui Bliss, gândindu-se că va fi fericită când se 
va termina acest show, că se va putea îmbrăca la loc hainele ei - o 
cămașă bărbătească Oxford, care era preferata ei actuală, peste o 
pereche de colanţi negri şi bocanci despicaţi în față ca o copită pe care 
îi cumpărase de la un magazin de reduceri. 

Fetele în rochii de bal în stil gotic ieşiseră de pe podium și Cyrus 
îi făcu semn să înainteze. Era rândul ei. 

— Ține minte, când ajungi la capăt, o poză, a doua poză, BAM! 
apoi te întorci. 

Schuyler dădu din cap. Respiră adânc și intră pe scenă. Să mergi 
pe podium era ca şi cum ai păşi pe lună. Treceai de la realitatea 
dezordonată a culiselor, înconjurată de sporovăieli şi ace de siguranță 
şi o brambureală de haine pe umerașe și cutii cu accesorii, la luminile 
strălucitoare ale scenei şi orbitoarele flash-uri ale sutelor de aparate 


de fotografiat. 

Atmosfera era incendiară, un zumzet asurzitor rezervat doar 
celor mai bune concerte rock - strigătele şi uralele venite din rândurile 
din spate energizau artiștii să cânte şi mai tare şi mai repede, iar 
modelele să-şi afişeze cele mai mândre poziţii. Schuyler nu observa 
niciodată redactorii cu feţe lungi sau vedetele împopoţonate din 
primele rânduri; era prea ocupată să se concentreze să felul în care 
trebuia să meargă pentru a nu se face de râs. 

Ajunse la locul marcat de la capătul podiumului și luă pozele 
necesare, întorcându-se spre stânga și împingând șoldul înainte, apoi 
întorcându-se spre dreapta. Şi exact când se pregătea să se răsucească, 
mintea ei se deschise către un mesaj urgent și puternic. Era o ură 
sălbatică şi incoerentă. Intensitatea ei neașteptată fu îndeajuns pentru 
a o bloca pe Schuyler în mijlocul coregrafiei, şi îşi pierdu echilibrul şi 
căzu, făcându-i pe cei care stăteau în primele rânduri să exclame uluiți. 

Schuyler era dezorientată şi distrusă. Cineva - sau ceva - intrase 
cu sălbăticie în mintea ei. Îşi dădu seama imediat că era vorba de 
manipulare, dar asta era mult mai puternică și mai duşmănoasă decât 
ceea ce experimentase cu Dylan. Era o încălcare de neiertat şi se simţi 
violată, dezgolită şi teribil de înfricoşată. Trebuia să plece de acolo. 

Nu mai era timp să-şi facă o ieșire decentă. Schuyler sări de pe 
scenă, aterizând în mijlocul fotografilor. Știa exact unde trebuia să se 
ducă. 

— Îmi pare rău! spuse ea unui fotograf ghinionist pe piciorul 
căruia aterizase. 

Zbură prin mulțime, spre marea derută a echipei lui Rolf şi spre 
deliciul publicului, care crezu că totul face parte din spectacol. 

Din culise auzi: 

— Hei! Unde crede că se duce? Întoarce-te! 

Mâine cu siguranţă va apărea în tabloide o poveste despre un 
fotomodel care a fugit de pe catwalk la show-ul lui Rolf Morgan, dar în 
momentele alea lui Schuyler nu-i păsa de mass-media, de agentul ei 
sau de Rolf. 

Ce fusese asta? se întrebă ea cu inima strânsă de frică în timp ce 
fugea pe West Side Highway, înaintând mult mai rapid decât ar fi 
permis traficul. Cine fusese? Sentimentul respingător de pângărire se 
atenuă oarecum când ajunse la clădirea veche și dărăpănată de pe 
Riverside Drive. Nu arăta la fel de ruinată ca în trecut datorită 


recentelor renovări efectuate de Lawrence. Treptele de piatră erau 
proaspăt  măturate, ușile fuseseră vopsite pentru a acoperi 
graffiti-urile, iar garguiele fuseseră restaurate. 

Când intră în biroul bunicului ei, acesta stătea aplecat, 
strângând un morman de hârtii într-o servietă de piele. 

Schuyler observă că îmbătrânise în luna în care stătuseră 
despărțiți. Părul său bogat avea multe fire albe şi în jurul ochilor îi 
apăruseră riduri. 

Lawrence era un Nemuritor, unul dintre puţinii vampiri care nu 
intrau în repaus, nu parcurgeau ciclul normal al reîncarnărilor. Îşi 
păstrase același înveliş fizic de secole. Avea capacitatea de a arăta la fel 
de tânăr ca Schuyler, dar în seara aceea părea că duce în spate 
greutatea a o mie de ani. Pentru prima dată de când îl cunoștea 
Schuyler, el părea extrem de bătrân. Nu arăta ca un bărbat din secolul 
douăzeci și unu, ci ca unul care fusese de față când Moise fusese pus în 
coșuleţ şi părăsit pe apele râului. 

— Schuyler, ce surpriză plăcută, zise el, deşi nu părea deloc 
surprins s-o vadă acolo. 

— Unde pleci? zise ea în loc de răspuns, când îi văzu 
geamantanul ponosit aşezat lângă birou. 

— Rio, răspunse el. A avut loc un cutremur puternic; ai văzut 
ştirile? întrebă Lawrence, arătând spre televizorul care fusese instalat 
recent la el în birou. 

Camerele de filmare arătau un oraș cuprins de flăcări, clădiri 
întregi distruse și reduse la munți de dărâmături. 

Schuyler spuse o scurtă rugăciune când văzu tragedia. 

— Bunicule, mi s-a întâmplat ceva. Chiar acum câteva minute. 

Îi descrise senzaţia, sentimentul că era în prezenţa unui rău 
incredibil. Durase doar câteva clipe, dar fusese destul pentru a se simţi 
pângărită până în adâncul sufletului. 

— Deci şi tu ai simţit. 

— Ce-a fost asta? Schuyler se cutremură. A fost... respingător, 
spuse ea, deşi ăsta era un cuvânt prea slab pentru ostilitatea pe care o 
percepuse. 

Lawrence îi făcu semn să ia loc, în timp ce el continuă să se uite 
prin hârtii. 

— Din ce ai citit tu, ai ajuns la capitolul cu Corcovado? 

— Ştiu că e în Rio... în Brazilia, zise ea şovăitoare. 


Nu avansase prea mult în ceea ce privește temele pe care i le 
dăduse Lawrence. Era prostesc din partea ei, dar îl învinovăţea pe 
bunicul ei pentru situaţia ei locativă și drept răzbunare îi ignorase 
recomandările de a se pune la punct cu istoria celor cu Sânge Albastru. 
O bătuse la cap să citească exemplare ale textelor antice, interzise pe 
vremuri - istoria Croatan care fusese scoasă din arhivele oficiale până 
acum. 

Dacă Lawrence se enervă, nu lăsă acest lucru să se vadă. În 
schimb, îi explică răbdător, ca un profesor universitar re fusese odată. 

— Corcovado este un loc al puterii, sursă de energie, un loc 
primordial de unde vampirii îşi trag forța pe acest pământ. Nemurirea 
noastră izvorăşte dintr-o legătură armonioasă cu esența primară a 
vieții, un dar pe care l-am păstrat chiar şi după ce am fost alungați. 

Pe ecran apăru faimoasa statuie a lui lisus Mântuitorul, 
conturându-se deasupra orașului pe un soclu pe Muntele Corcovado. 
Schuyler se minună că mai e încă în picioare, în timp ce multe clădiri 
din oraș ajunseseră moloz. 

— Cutremurul. Mesajul pe care l-am trăit. Are legătură, nu-i aşa? 
De-asta te duci acolo? întrebă ea, ştiind că are dreptate. 

Bunicul ei încuviinţă din cap, dar nu-i mai oferi alte detalii. 

— Mai bine să nu ştii prea multe. 

— Să înţeleg că pleci diseară? întrebă Schuyler. 

Lawrence încuviință din cap. 

— Mai întâi mă întâlnesc cu echipa lui Kingsley în Săo Paulo. 
Apoi mergem împreună la Corcovado. 

— Şi Conclavul? 

— Sunt îngrijoraţi, normal, dar e mai bine dacă nu cunosc foarte 
multe detalii despre călătoria mea. Ştii că am dubiile mele privind 
Conclavul, ceva ce eu şi Cordelia am bănuit mereu. 

— Că una dintre marile familii a trădat, spuse Schuyler, privind 
cum bunicul ei își aranja meticulos cravata. 

Lawrence se îmbrăca mereu la patru ace. 

— Da. Dar nu ştiu cum. Și nu ştiu de ce. Evident, bănuielile 
noastre nu au fost niciodată confirmate și în mod sigur nu am avut 
niciodată vreo dovadă a acestei trădări. Totuși, ultimele atacuri au 
dovedit că, într-un fel sau altul, unul sau mai mulți Sânge Argintiu au 
supraviețuit şi s-au întors pentru a ne ataca. Că probabil însuși Prințul 
întunecat se află încă pe acest Pământ. 


Schuyler se cutremură. De câte ori Lawrence vorbea despre 
Lucifer, simțea cum sângele îi îngheaţă în vine. Până și numele lui 
emana ceva diavolesc. 

— Acum, Schuyler, trebuie să-mi iau la revedere. 

— Nu! la-mă cu tine, spuse Schuyler, ridicându-se de pe scaun. 

Acea animozitate întunecată, teribilă şi plină de ură. Bunicul ei 
nu putea să-i facă faţă - orice ar fi fost - singur. 

— Îmi pare rău. Lawrence scutură din cap şi-şi băgă portofelul 
în buzunarul hainei. Tu trebuie să rămâi aici. Ești puternică, Schuyler, 
dar ești foarte tânără. Și încă eşti în grija mea. 

Trase jaluzelele şi-şi puse un balonzaid vechi. Anderson, 
conduitul său, apăru la ușă. 

— Sunteţi gata, domnule? 

Lawrence îşi luă bagajele. 

— Nu fi dezamăgită, nepoată. Nu doar pentru binele tău trebuie 
să rămâi în New York. Dacă e ceva ce poţi face pentru mama ta, atunci 
ai grijă de ea şi ţine-o cât mai departe de Corcovado. 

“In 
hr. 


«Zgomot înăbuşit. Se aud două voci distincte: Venator 
Martin şi Charles Force, Regis.» 


Venator Martin: Ea a muşcat momeala. 


Charles Force: Eşti sigur? 


VM: Da. Nu e nici o îndoială că va încerca să efectueze 
Incantation Demonata. 


CF: Dar un simplu copil să se joace cu magia neagrăl 
Poate dacă mi-ai spune cine €... 


VM: Ştii că nu-i pot divulga numele până nu e confir- 
mat la judecată, Regis. Dar nu-ţi face griji, nu-i voi 


permite să termine incantaţia.. 


CF: Dar trebuie să faci asta. 


“. VM: Pardon? Nu înţeleg. 


CF: Este un test, Venator. Incantaiia, trebuie efectuată. 
Dacă eşuează, vei lua cuțitul şi-l vei inmuia în sân- 
gele tău. 


VM: Comisia ştie de asta? Conclavul aprobă? 


CF: Nu-ţi face tu griji de Conclav. Asta e treaba mea. 
Venator-ii îmi sunt loiali mie, nu-i aşa? 


VM: Dar, Regis... Incantaţia. Eşti sigur? 


CF: Sunt. Când vine momentul potrivit, fă-o. La ordinul 
meu. 


Şaptesprezece 


Când Bliss era doar o copilă, familia ei locuia într-unul din acele 
conace imense care puteau fi văzute peste tot în River Oaks, o suburbie 
bogată a Houstonului. Casa lor era întruchiparea a ceea ce se numea 
„Exces de Texas”, având aproape trei mii de metri pătraţi. Bliss 
obişnuia să glumească pe seama faptului că ar trebui să aibă propriul 
cod poştal. Niciodată nu se simţise confortabil în ea, preferând în 
schimb ranch-ul bunicilor ei, aflat în sălbăticia din vestul Texasului. 

În ciuda rădăcinilor de yankei, familia ei era considerată ca 
făcând parte din aristocrația din Texas - cu bani investiţi în petrol, vite 
şi... în special petrol. Povestea pe care familia Llewellyn prefera s-o 
spună era cum capul familiei îşi scandalizase rudele abandonând 
cursurile de la Yale pentru a munci într-un câmp petrolifer. Învăţase 
repede dedesubturile meseriei și cumpărase mii de acri de pământ 
bogat în petrol, devenind astfel cel mai norocos baron al petrolului din 
întregul stat. Era oare vorba de noroc sau vreo abilitate vampirească? 
se întreba acum Bliss. 

Forsyth era fiul cel mic al celui mai tânăr dintre frați. Bunicul ei 
fusese un rebel care plecase în Est după absolvirea școlii, se însurase 
cu iubita lui din Andover, o debutantă din Connecticut, și-şi crescuse 
fiul în apartamentul familiei ei de pe Fifth Avenue, până când ghinionul 
lovise bursa de valori și trimisese familia înapoi la ferma din Texas. 

Bunicul ei fusese unul dintre oamenii ei preferați. Îşi păstrase 
vorba tărăgănată texană chiar și după atâţia ani petrecuți în Nord şi 
avea un simţ al umorului ironic și pişcător. Îi plăcea să spună că el nu 
aparține nici unui loc prin urmare, se simţea ca acasă peste tot. Era 
nostalgic când îşi amintea viața în New York, dar strânsese din dinţi şi 
preluase afacerea familiei când nimeni altcineva nu voia ranch-ul, 
preferând să se mute în metropolele de sticlă Dallas sau San Antonio. 
Ar fi vrut ca Bunul ei să mai fi trăit; ce rost mai avea să fi vampir dacă 
oricum trăiai doar o viață de om, iar apoi trebuia să aștepți să fi 
chemat pentru ciclul următor? 

Bliss crescuse înconjurată de mulți veri și, până să se mute să 
new York și să împlinească cincisprezece ani, presupusese că nu are 
nimic special sau ieşit din comun. Poate că era doar ignoranță 
deliberată. Existaseră semne, îşi dădu ea seama mai târziu: verii ei mai 


mari făcând aluzii la „schimbare”, chicoteli pe furiș din partea celor 
deja inițiați, secretarele care se tot schimbau ale tatălui ei și care, doar 
acum înţelegea, serveau drept însoțitoare umane. Abia de curând Bliss 
se gândise cât de ciudat era faptul că nimeni nu vorbea despre mama 
ei naturală. 

Bobi Anne era singura mamă pe care o cunoscuse vreodată. 
Bliss avea o relație tumultuoasă cu mama ei vitregă sufocantă și fără 
pic de bun-gust, care o potopea pe Bliss cu afecțiune, ignorându-și în 
acelaşi timp propriul copil, sora vitregă a lui Bliss, Jordan. Bobi Anne, 
cu blănurile, diamantele și planurile ei ridicole de decorare, încercase 
din răsputeri s-o înlocuiască pe mama pe care Bliss n-o cunoscuse 
niciodată, iar Bliss nu putea s-o urască pentru asta. Dar, pe de altă 
parte, nici nu putea s-o iubească. 

Forsyth se însurase cu Bobi Anne când Bliss era încă în leagăn, 
iar Jordan se născuse patru ani mai târziu. Un copil tăcut şi ciudat, o 
fetiță dificilă, durdulie, cu fața palidă în comparaţie cu temperamentul 
deschis, figura zveltă și tenul ca de fildeș ale lui Bliss. Cu toate astea, 
Bliss nu-şi putea imagina viaţa fără sora ei mai mică şi o proteja cu 
ferocitate de fiecare dată când Bobi Anne își tachina sau insulta 
progenitura. În ceea ce-o privește pe Jordan, ea îşi adora sora atunci 
când nu o ironiza. Era o relație normală între două surori - plină de 
certuri și gâlcevi, consolidată totuși de o loialitate trainică. 

Oamenii iau de-a gata lucrurile cele mai importante din viaţă, se 
gândi Bliss la câteva zile după show-ul de modă, când luă un taxi spre 
un cartier mărginaș al Manhattanului. Îi dădu indicaţii șoferului să 
meargă la spitalul prezbiterian Columbia. 

— Sunteţi vreo rudă? întrebă paznicul de la recepţie, oferindu-i 
o foaie cu numele vizitatorilor pentru a se semna. 

Bliss ezită. Atinse fotografia ascunsă în buzunarul hainei pentru 
a-i aduce noroc. Era aceeași fotografie pe care tatăl ei o păstra în 
portofel, o copie pe care ea o găsise într-o casetă de bijuterii și pe care 
acum o ţinea în mână. 

— Da. 

— Ultimul etaj. Ultima rezervă la capătul culoarului. 

Îşi dorea să mai fi fost cineva cu ea, dar nu se putu gândi la 
nimeni pe care ar fi putut să-l roage să vină. Schuyler ar fi vrut cu 
siguranță o explicaţie, iar Bliss nu putea să-i ofere una plauzibilă. 
„Hmm, cred că s-ar putea să fim surori” suna absurd. 


În ceea ce-l priveşte pe Dylan, Bliss îşi împinsese toate gândurile 
legate de el undeva într-un cotlon îndepărtat al minții. Știa că trebuie 
să se ducă să vadă ce face, mai ales acum că el renunțase s-o mai 
contacteze, dar era prea furioasă și umilită pentru a se întoarce în 
camera aia groaznică din Chelsea Hotel. Ticurile ciudate pe care le 
observase - vorbirea guturală, râsul strident, bălmăjeala fără sens în 
diverse limbi necunoscute - îi sporeau teama de el. Bliss știa că era 
doar o dorință de-a ei, dar nu se putea abține să spere că poate 
lucrurile aveau să se reîntoarcă la normal. Le promisese lui Schuyler şi 
lui Oliver că se va ocupa ea de asta - să-l aducă în fața Comisiei şi a 
Conclavului - dar până acum tot găsise pretexte pentru a nu o face. 
Chiar dacă se hotărâse să nu se mai simtă atrasă de el, nu putea totuși 
să-l toarne. 

Avea alte griji, deşi ştia că nu putea să găsească vreun răspuns la 
spital. Allegra era în comă. Şi era inutil să încerce să aducă subiectul în 
discuţie cu tatăl ei. 

Toată viața ei, Bliss auzise că mama ei murise când era ea 
micuță. Că „Charlotte Potter” fusese o profesoară pe care tatăl ei o 
cunoscuse în prima campanie electorală, când candidase pentru postul 
de congresman. Acum, Bliss se întreba dacă Charlotte Potter chiar 
existase cu adevărat. Cu siguranţă nu exista niciun album foto de la 
nuntă, vreo bijuterie sau suveniruri de familie care să indice că această 
femeie fusese căsătorită cu tatăl ei. Multă vreme presupusese că asta 
se datora faptului că Bobi Anne nu dorea să vadă în fața ochilor vreun 
obiect care să-i amintească de fosta doamnă Llewellyn. 

Nu știa nimic despre familia mamei ei adevărate şi, cu simţurile 
ei ascuţite de vampir, se putea întoarce în timp la momentul în care îl 
întrebase pe tatăl ei care era numele mamei sale biologice. Avea cinci 
ani şi tatăl ei tocmai îi citea o poveste. 

— Charlotte Potter, îi spusese el vesel. Numele mamei tale era 
Charlotte Potter. 

Bliss fusese fascinată. 

— La fel ca Charlotte din filmul Reţeaua miraculoasă! se 
bucurase ea. 

lar numele ei de familie era același cu al femeii care scrisese 
toate cărțile de pe rafturile ei, Beatrix Potter. 

Din ce în ce mai mult, Bliss îl bănuia pe tatăl ei că inventase 
totul. Cu câteva zile în urmă, când îi menţionase numele lui Forsyth, 


acesta nici nu tresărise. 

Bliss merse până la capătul holului şi ajunse în fața clonului. 
Deschise uşa şi se strecură înăuntru 

În salonul Allegrei Van Alen era la fel de rece ca într-un frigider. 
Femeia adormită nu mișca deloc. Bliss se apropie cu grijă de pat, 
simțindu-se ca o intrusă. Allegra părea împăcată, fără vârstă, fără 
riduri. Era ca o prințesă într-o raclă de sticlă: frumoasă şi nemișcată. 

Se gândea că atunci când, în sfârşit, o va vedea pe Allegra, va 
simţi ceva - va ști sigur dacă erau rude sau nu. 

Dar nu simţi nimic. Bliss îşi atinse colierul ascuns sub cămașă 
pentru a se simţi în siguranţă, apoi se întinse şi o apucă pe Allegra de 
mână, simțindu-i pielea subțire şi uscată, închise ochii și încercă să 
acceseze fostele ei vieți, amintirile ei, pentru a vedea dacă are vreo 
informaţie despre Gabrielle. 

În scurte instantanee, observă pe cineva care părea cunoscut, 
care ar fi putut fi ea, dar Bliss nu era sigură. Până la urmă, femeia din 
pat îi era la fel de străină ca şi asistenta medicală de pe hol. 

— Allegra? șopti Bliss. 

I se părea exagerat s-o numească „mamă”. 

— Sunt eu. Sunt... Bliss. Nu știu dacă-ți aduci aminte de mine, 
dar cred că tu ești... 

Bliss se opri brusc. Simţi o durere în piept şi respira cu greutate. 
Ce căuta acolo? Trebuia să plece. Trebuia să plece imediat. 

Avea dreptate; n-avea să găsească vreun răspuns aici. N-avea să 
ştie niciodată adevărul. Tatăl ei nu-i va spune niciodată, iar Allegra nu 
putea. 

Bliss plecă, tulburată şi încurcată, căutând încă răspunsuri la 
întrebările ascunse în sufletul ei. 

Nu știa că, după ce ea ieşise din salon, Allegra Van Alen începuse 
să urle. 


Optsprezece 


Întâlnirile Comisiei nu începeau niciodată la timp, aşa că Mimi 
nu-și făcu griji când teleconferinţa ei cu cea care planifica ceremonia 
de legătură dură puţin mai mult decât îşi programase. De când 
Lawrence fusese numit Regis, întâlnirile aveau din ce în ce mai puţin 


de-a face cu planificarea socială şi strângerea de fonduri şi mai mult cu 
lecții vampireşti, complet inutile din punctul ei de vedere. 

Edmund Oelrich, bătrânul senil din Conclav, care era noul 
Protector-șef, nu avea mâna de fier a defunctei Priscilla Dupont şi 
habar nu avea că dacă voiau să-și asigure preşedinţi de onoare pentru 
gala anuală de balet din luna mai, ar fi trebuit să-şi trimită iscoadele cu 
câteva săptămâni în urmă. Dar aşa, toate fostele Prime Doamne erau 
indisponibile iar nevasta guvernatorului era acaparată de ultimul 
scandal în care era implicat soţul ei. În ritmul ăsta, vor fi nevoiţi să se 
mulțumească cu prietena primarului, care nu era nici pe departe vreun 
personaj monden și nici nu era interesată de activitățile comunitare în 
scopul ascensiunii sociale. 

Mimi intră în biblioteca de la Duchesne, găsi un loc liber în spate 
şi se ocupă de dispozitivul Bluetooth atașat la ureche, drept pretext 
pentru a nu-și saluta prietenii. Considera că lecţiile Comisiei erau o 
mare pierdere de timp. De când se transformase, ajunsese expertă în a 
jongla cu toate abilitățile ei şi o enerva la culme că ceilalți vampiri erau 
atât de înceţi. Azi trebuiau să învețe mai multe despre mutați-o, 
abilitatea de a se preschimba în elemente naturale: foc, apă, aer. Mimi 
oftă. Dispărea în ceaţă încă de pe vremea când avea unsprezece ani. Se 
„dezvoltase” devreme, cum se spune. 

— Scuze, poţi să repeţi? întrebă ea, scuturând micul receptor de 
argint din ureche. Crezi că putem s-o facem la Casa Albă? Nu? 

Firma pe care o contractase, Elizabeth Tilton Events, organizase 
recent în Cartagena o petrecere extravagantă care durase cinci zile, în 
cadrul căreia Don Alejandro Castaneda, moștenitorul cu Sânge 
Albastru al unei averi obținute din comerțul cu băuturi și zahăr, se 
unise cu sora sa geamănă, Danielle Russell, o absolventă a Universităţii 
Brown. Mimi și Jack reprezentaseră familia, iar Mimi se bosumflase 
puţin când la cina de dinaintea evenimentului toți vorbeau despre cât 
de extraordinar fusese totul. Cavalerul de onoare anunţase că 
„următoarea legătură va trebui să aibă loc pe Lună, din moment ce 
nimic altceva nu se poate ridica la înălțimea acestui eveniment!” 

Mimi cu siguranță avea să încerce. 

— Draga mea, gânguri Lizbet Tilton, îmi pare rău, dar cu noua 
administraţie nici nu se pune problema de Grădina de Trandafiri. Nu 
cred că am contribuit îndeajuns la campanie. Dar sigur mai sunt alte 
locuri unde ți-ar plăcea s-o organizăm. 


— Ce zici de Palatul Buckingham atunci? Sunt sigură că tata 
poate cere un favor. 

Lizbet râse din toată inima. 

— lubito, în ce secol trăieşti? Ai încurcat vieţile? Deși ești de viță 
regală, ramura aia a clanului nu ne-a iertat niciodată pentru că am 
plecat. Mai mult, au devenit foarte stricți în ultimul timp. Până şi 
Charles și Camilla s-au căsătorit în altă parte. 

Mimi făcu bot. 

— Păi, putem s-o facem pe insulă, zise ea, observând că Schuyler 
şi Bliss tocmai intraseră în încăpere. 

Mimi trimise o sugestie scurtă care o determină pe Schuyler să 
se împiedice brusc. Ha! Cineva sigur nu-și făcea lecţiile de occludo. 
Mintea lui Schuyler era larg deschisă. 

— Vorbești despre proprietatea tatălui tău în Sandy Cay? 
întrebă Lizbet. Ar fi extraordinar. 

Soții Force dețineau propria lor insulă în Bahamas. 

— Invitații ar putea veni cu avioanele proprii pentru un 
weekend, iar dacă nu au avioane, putem închiria unul. Tocmai am făcut 
asta pentru Alex și Dani în Columbia. 

Mimi nu suporta să audă că ceremonia ei de legătură avea să fie 
exact ca a altora. 

— Ce zici de ltalia? sugeră Lizbet. Unul dintre locurile 
ancestrale? Mai aveţi proprietatea aia în Toscana? 

— Nu. Nu Italia. Amintiri neplăcute! o mustră Mimi, uitându-se 
urât la grupul care se holba la ea. 

Protectorul-șef şi restul comisiei de seniori ajunseseră într-un 
sfârşit, iar lecțiile urmau să înceapă. 

— Aşa e. Scuze. Ştii, zise Lizbet gânditoare, cu toată vâlva care se 
face în jurul celor care se unesc peste tot prin lume, nimeni n-a mai 
făcut o ceremonie în New York de zeci de ani. 

— Aici? Acasă? 

Mimi se încruntă. Nu suna deloc special. 

În faţă, Edmund Oelrich răsfoia nişte hârtii pe podium şi saluta 
doamnele din comisia de seniori. 

— Catedrala Sfântul loan cel Divin este o construcție gotică 
fabuloasă. Poţi purta o trenă mai lungă decât a prinţesei Diana. Și 
putem aduce Corul de băieţi din Harlem. O să fie o atmosferă angelică. 

Mimi întoarse ideea pe toate părţile. Într-adevăr, era o biserică 


frumoasă, îi zise ea lui Lizbet, şi apoi puteau organiza recepţia la 
Templul din Dendur în Metropolitan Museum. Charles era unul dintre 
membrii consiliului de administraţie al muzeului și fusese extrem de 
generos anul ăsta. Îi făcu cu mâna lui Jack, care tocmai intrase pe uşă. 
Fratele ei veni lângă ea și îi zâmbi scurt. 

— Cu cine vorbeşti? șopti el. 

— Deci eşti de acord? Catedrala Sfântul loan? apoi la Met? 
întrebă Lizbet. Și ai zis că vrei să-i inviţi pe toţi Cei Patru Sute, da? 

— Da şi da! spuse Mimi cu satisfacție. 

Închise telefonul şi îi zâmbi fratelui ei. Acum că îi ştia secretul, 
observă că el se uită peste tot prin încăpere, mai puţin înspre colțul 
unde se afla Schuyler. 

Însoţitorul lui Schuyler, la fel de enervantul Oliver, sosi, și el 
imediat. Asta era o altă batjocură - să-i laşi pe oameni să participe să 
întâlnirile lor exclusiviste. Charles n-ar fi permis niciodată așa ceva în 
timpul mandatului său. Dar Lawrence le spusese foarte clar că voia ca 
însoțitorii Conduiţi să aibă și ei parte de instruire - şi ce metodă mai 
bună pentru a învăţa care le e menirea decât să ia parte la ședințele 
Comisiei? 

Mimi îl simţi pe Jack tensionat. Oliver o sărutase pe Schuyler pe 
obraz. Foarte interesant. Îşi folosi simţul ascuţit de vampir pentru a 
strânge cadrul pe gâtul lui Oliver. Văzu imediat semnele de mușcătură. 
Pentru ochiul omenesc erau invizibile, dar pentru ochiul de vampir 
erau evidente. Aşa deci. Mica metisă și-a transformat cel mai bun 
prieten în însoțitor. 

Lui Mimi îi veni o idee. Dacă Schuyler n-avea de gând renunțe la 
penibila ei relație cu Jack, atunci poate că ar putea-o obliga. 

S-ar putea folosi de Oliver. 

Mimi trebuia să acționeze rapid. Îi spusese lui Lizbet că vrea ca 
ceremonia lor de legătură să aibă loc peste trei luni. 


Nouăsprezece 


Spre deosebire de Mimi, lui Bliss îi plăcea noul program al 
Comisiei. Îi plăcea să-şi descopere şi să-și folosească abilitățile de 
vampir, în loc să memoreze chestii plictisitoare despre istoria lor sau 
să umple plicuri şi să critice companiile de catering care se ocupau de 


evenimente extravagante să care nu dorea să participe. Lecţiile îi 
înfierbântau sângele. Era încântată să descopere că este extrem de 
bună la anumite sarcini mai dificile, cum ar fi mutaţi-o, de exemplu. 

Comisia de seniori le spusese membrilor mai tineri să se aşeze 
în grupuri de câte doi sau trei și să exerseze delicata artă a 
metamorfozării. 

— Toţi vampirii trebuie să fie capabili să se transforme în fum, 
aer sau ceaţă; deşi cei mai mulți dintre noi se pot transforma și în foc 
sau apă. După cum probabil ştiţi, Conspirația a avut grijă ca falsele 
legende legate de neamul nostru care s-au păstrat în istoria celor cu 
Sânge Roșu, să aibă un sâmbure de adevăr, zise chicotind lectorul 
invitat, Dorothea Rockefeller. 

Conspirația era o mare sursă de amuzament pentru comisie. 

— Tot ei au crezut de cuviință că ar fi potrivit dacă oamenii ar 
crede că noi ne putem transforma doar în lilieci sau șobolani sau alte 
creaturi ale nopţii. În acest fel, le-am adormi bănuielile celor cu Sânge 
Roșu, care în timpul zilei ar avea un fals sentiment al siguranţei. Și deşi 
e adevărat că aceia dintre noi care au abilitatea de a-și schimba forma 
ar putea alege să ia aceste forme fizice respingătoare, cei mai mulți n-o 
fac. De fapt, Gabrielle și-a ales drept mutatus un porumbel. Dacă 
sunteți unul dintre puţinii ce se pot transforma la comandă, veţi 
descoperi o formă fizică potrivită abilităţilor voastre. Să nu fiți 
surprinși când este una la care nu v-aţi așteptat. 

Bliss era una dintre puţinii norocoşi. Descoperi că se putea 
transforma din fată în fum şi înapoi în faţă, iar apoi încercă alte forme 
- un cal alb, un corb negru, o maimuță păianjen - înainte de se opri la 
forma unei leoaice cu blana aurie. 

Dar Schuyler pur şi simplu stătea în mijlocul încăperii, devenind 
din ce în ce mai frustrată cu fiecare încercare ratată. 

— Poate pentru că sunt pe jumătate om, oftă ea, când, după încă 
o încercare de a forța materia proprie să ia o altă configuraţie, căzu la 
podea, rămânând în continuare tot ea însăşi. 

— Hei, care e problema să fi om? întrebă Oliver, privind fascinat 
cum Mimi Force se transforma într-un fenix, o coloană de foc și un 
şarpe roşu, toate în trei secunde. 

— Uau, e bună! 

— Se dă mare, şuieră Bliss. Nu-ţi face griji din cauza ei. Și nu mai 
râde, Ollie. Îi distragi atenţia lui Schuyler! 


Bliss încerca să nu se umfle prea mult în pene cu succesele ei, 
dar se simţea foarte bine să ştie că Schuyler nu excela în toate. 

— Uite, așa trebuie să faci. Trebuie să-ți vizualizezi scopul. 
Trebuie să devii ceață. Să gândești ca ceața. Golește-ți mintea. O poți 
simți - un fel de insinuare - începe la suprafața pielii şi apoi... 

Schuyler își închise ochii ascultătoare. 

— 0.K., mă gândesc la ceaţă. Golden Gate. San Francisco. Lăbuţe 
mici de pisică. Nu ştiu... nu se întâmplă nimic. 

— $şşş, o certă Bliss. 

Ea deja putea simți cum începe transformarea, putând simți 
cum i se transformă simţurile, cum toată ființa ei dispare într-un nor 
gri şi pufos. Se distra de minune imaginându-şi cum își va folosi acest 
nou talent, când avu o altă viziune. O lovi cu putere. Claritatea imaginii 
fu ca un pumn în stomac. 

Dylan. 

Dacă înainte arăta neîngrijit, acum era de-a dreptul groaznic. 
Hainele lui erau ponosite, cămașa și blugii rupți, iar părul era încâlcit şi 
murdar. Părea că nu mâncase și nu dormise deloc de săptămâni 
întregi. Stătea în fața școlii, zgâlțâind porţile şi urlând ca un smintit. 

— Ce s-a întâmplat? întrebă Schuyler imediat ce văzu faţa lui 
Bliss. 

— Dylan. E aici. 

Atât fusese nevoie să spună. 

Toţi trei ieșiră în fugă de la ședința Comisiei, ignorând feţele 
nedumerite ale celorlalți, părăsind biblioteca și coborând în goană 
scările. Graţie vitezei lor de vampiri, Schuyler și Bliss ajunseră să 
poartă mult mai repede decât Oliver, care gâfâia în spatele lor 
încercând să țină pasul. 

Duchesne era situată într-o zonă liniştită a lui Ninety-sixth 
Street, pe Prep School Row. Având în vedere că era după-amiază, 
străzile erau practic pustii, cu excepţia unei bone care împingea un 
cărucior înspre parc. 

Băiatul care stătea în mijlocul trotuarului zgâlțâind violent 
porţile de fier arăta ca un profet dintr-o eră de mult apusă, o 
întoarcere într-un timp al predicatorilor şi dogmaticilor, într-o vreme 
când bărbaţi în zdrenţe preziceau sfârşitul Lumii. Nu mai era nici urmă 
de adolescentul care-și dorea să cânte la chitară ca Jimi Hendrix și care 
fusese creierul din spatele atâtor farse. 


— Urâciune! tună el când dădu cu ochii de ele. 

— E vina mea, strigă Bliss cu lacrimi în ochi la vederea lui Dylan. 
Știu că am promis că voi anunţa Conclavul, dar nu m-a lăsat inima. Și 
nici nu l-am supravegheat... L-am lăsat și l-am ignorat... Voiam să plece 
pur şi simplu. E vina mea. 

— Nu, e a mea, zise Schuyler. Eram cât pe ce să-i spun lui 
Lawrence, dar... 

— E vina noastră a tuturor, zise Oliver cu fermitate. Ar fi trebuit 
să facem ceva în legătură cu el, dar n-am făcut-o. Oricum, trebuie să-l 
luăm de aici. Oamenii or să înceapă să pună întrebări, spuse el, 
uitându-se înspre o femeie în vârstă care plimba un pudel și care îi 
privea uluită. Nu vrem să apară și poliția. 

Brusc, Dylan încercă să-i apuce, strecurându-și mâinile printre 
bare și bolborosind ceva într-o limbă din care nimeni nu înţelese 
nimic. 

Schuyler abia reuşi să se ferească de el. 

— Trebuie să-l oprim înainte de a mai apuca să folosească 
glom-ul pe noi. 

Bliss se transformă imediat în leoaica aurie. Era o priveliște 
nemaipomenită - o creatură nemiloasă şi înspăimântătoare. Sări peste 
poartă și înaintă spre Dylan, care urla la ea. 

— Odrasla diavolului! Trădătoare! şuieră el. 

Bliss îl încolți cu spatele la barele de fier şi îşi dezgoli colții. Se 
ridică pe picioarele din spate și-l împinse cu labele aurii imense. Dylan 
se trase înapoi, scâncind și apărându-şi capul cu mâinile. 

— L-a prins! strigă Oliver, făcându-i semn lui Schuyler să treacă 
în partea dreaptă a lui Bliss. 

Schuyler alergă lângă Bliss. Se uită direct în ochii lui Dylan. Văzu 
furia, mânia şi confuzia. Ezită. Nu era un monstru. Era un animal rănit. 

Dar Oliver nu dădu înapoi. 

— Schuyler! Fă-o! Acum! 

— Dormi! îi porunci ea, fluturându-și mâna prin fața lui Dylan. 

Dylan se prăbuşi la pământ. Bliss redeveni ea însăși și 
îngenunche lângă el. 

— Va dormi până când i se va porunci să se trezească, le spuse 
Schuyler. 

Oliver îngenunche și el lângă Bliss și reușiră să improvizeze o 
cămașă de forță din puloverul lui Dylan. Ridurile de pe faţă i se 


estompau uşor. Adormit, părea foarte liniștit şi împăcat. 

— Trebuie să-l predăm Comisiei; durează de prea mult timp, 
zise Oliver. Știu că tu, Bliss, nu vrei, dar e cel mai bine pentru el. Poate 
că ei îl pot ajuta. 

— Ei nu-i ajută pe cei cu Sânge Argintiu - îi distrug. Ştii asta, 
zise Bliss cu asprime. 

— Dar poate că... 

— Îl duc la tata, decise Bliss. Poate voi reuşi să-l conving pe 
Forsyth. Să-l determin să fie milos cu Dylan pentru că e prietenul meu. 
Va şti el ce să facă. 

Schuyler dădu din cap. Forsyth ar trebui să fie în stare să se 
ocupe de Dylan. Între timp, Rolls-Royce-ul familiei Llowellyn opri la 
bordură. Îl împinseră pe Dylan pe bancheta din spate şi-l legară cu 
centura lângă Bliss. 

— Va fi O.K., o asigură Schuyler. 

— Da, spuse Bliss, deși știa că niciunul dintre ei nu mai credea 
asta. 

Maşina porni şi ea le făcu cu mâna. Oliver îi întoarse salutul, în 
timp ce Schuyler rămăsese stană de piatră. Într-un final, maşina dădu 
colțul și Bliss nu-i mai văzu. 

Când Bliss ajunse la Penthouse des Rêves, extravagantul 
apartament triplex al părinţilor ei situat la ultimul etaj al uneia dintre 
cele mai exclusiviste clădiri de pe Park Avenue, Bobi Anne îşi consulta 
astrologul în camera de zi. Mama vitregă a lui Bliss era o femeie 
mondenă din Texas, care își etala diamantele chiar și după-amiaza. 
Sora vitregă a lui Bliss, Jordan, își făcea temele la o măsuţă de cafea din 
apropiere. Ambele ridicară privirea, surprinse s-o vadă pe Bliss 
intrând. 

— Ce mama naibii? ţipă Bobi Anne, sărind din scaun la vederea 
fiicei vitrege şi a băiatului legat, fără cunoştinţă. 

— E Dylan, spuse Bliss, ca și cum asta ar fi explicat totul. 

Fu înspăimântător de calmă când se adresă familiei ei. Nu avea 
habar cum vor reacționa la vederea lui, mai ales că era foarte murdar. 
Bobi Anne avea palpitaţii şi când cineva uita să folosească suporturile 
de pahar sau lăsa urme soioase pe tapetul japonez. 

— Băiatul care a dispărut, șopti Jordan, cu ochii rotunzi și 
îngroziți. 

— Da. E ceva în neregulă cu el. Nu mai e... chiar întreg la minte. 


Trebuie să-i zic lui tata. 

Bliss mărturisi totul - reîntoarcerea neașteptată a lui Dylan, 
cum îl ascunsese într-o cameră din Chelsea Hotel - și le povesti pe 
scurt versiunea atacurilor care avuseseră loc în trecut. 

— Dar suntem bine toţi. Nu vă faceți griji pentru mine. Ajutaţi-l 
pe el, spuse ea, aşezându-l pe Dylan cu blândeţe pe un scaun. 

— Ai făcut ce trebuia, spuse Bobi Anne, strângând-o pe Bliss la 
piept şi sufocând-o cu parfumul ei. Va fi în siguranţă la noi. 


Douăzeci 


Primăvara în New York era ca un miraj. Orașul ieșea din iarna 
sălbatică şi intra în vara la fel de sălbatică aproape fără nicio perioadă 
intermediară. După ce zăpezile iernii se topeau, urmau câteva zile de 
ploaie, iar apoi soarele strălucea nemilos, transformând oraşul într-o 
saună imensă. la fel ca toți concetățenii ei, Schuyler prețuia enorm 
scurta primăvară de care aveau parte. În timp ce mergea cu Bliss pe 
Ninety-sixth Street după ore, zâmbi când observă primii muguri fragili 
ai primăverii. Oricât de mult s-ar fi schimbat viaţa ei, tot se mai putea 
baza pe faptul că lalelele aveau să înflorească în Central Park. 

Rupse o floricică galbenă dintr-un arbust şi şi-o prinse în păr. 
Duchesne începea să se relaxeze în aceste ultime luni înainte de 
vacanța de vară. Seniorii primiseră răspunsurile de la facultăți și 
profesorii își ţineau jumătate din cursuri afară în curte. 

Bliss îi spuse că se ocupa cineva de Dylan - şi nu în sensul rău al 
expresiei. Forsyth fusese mai mult decât înțelegător în ceea ce priveşte 
situaţia lui Dylan. Senatorul zisese că era posibil să mai existe o rază de 
speranță pentru el, chiar dacă fusese corupt, pentru că dura foarte 
mult ca un Sânge Albastru să se transforme într-un Sânge Argintiu. 
S-ar putea să mai existe încă timp ca procesul să fie oprit. Forsyth îl 
dusese într-un loc unde îşi putea reveni unde era ţinut sub 
supraveghere. 

— Practic, e la un centru de reabilitare, explică Bliss în timp ce 
treceau pe lângă locurile familiare din cartier, ocolind un grup de fete 
încruntate, îmbrăcate în uniformele albastru cu alb de la 
Nightingale-Bamford. Ți-aduci aminte de Charlie Bank şi Honor Leslie 
care trebuiau să meargă la Tranziţii anul trecut? Și toată lumea a 


crezut că e din cauza drogurilor? întrebă ea, numind două fete de la 
Duchesne care dispăruseră de la şcoală luni întregi. 

— Da, dădu din cap Schuyler. 

— Ei bine, nu erau drogate. Procesul de transformare le-a 
speriat rău de tot. Aveau halucinații, nu puteau face diferența dintre 
trecut și prezent. Atacau oamenii, au încălcat Codul. Așa că au fost 
trimise undeva să-și revină. Centrele de reabilitare și dezintoxicare 
sunt o acoperire bună, nu crezi? Oamenii sunt convinși că se află acolo 
să facă tratament, ceea ce cred că într-un fel e adevărat. 

Schuyler era de fiecare dată uimită de modul în care vampirii 
găseau o soluție de a-și ascunde vieţile reale integrându-se în 
societatea omenească, dar Bliss îi explică că de fapt lucrurile stăteau 
invers. 

— După câte se pare, Clinica Mayo, Hazelden, şi toate celelalte 
centre faimoase de reabilitare au fost fondate de cei cu Sânge Albastru. 
Au trebuit să înceapă să se ocupe de problemele oamenilor atunci când 
a devenit la modă să mergi acolo. Crezi că Dylan o să fie O.K? întrebă 
Bliss. 

Schuyler nu voia să-i dea speranţe deșarte, dar se gândi că ar fi 
crud din partea ei să spună altfel. 

— Sunt sigură că or să facă tot ce le stă în puteri. 

Bliss oftă. 

— Da. 

Stabiliră să meargă să-l viziteze pe Dylan peste câteva zile și 
Schuyler îşi luă la revedere pe Eighty-sixth pentru a prinde autobuzul 
de pe Fifth Avenue. 

Întreaga săptămână încercase din răsputeri să nu se gândească 
la avertismentul dat de Mimi. Oare Mimi spunea adevărul? îl punea 
cumva pe Jack în pericol? Voise să-l întrebe pe Lawrence, dar îi fusese 
rușine. Ce îi zisese bunicul ei? Sigur ai observat că e atras de tine. Slavă 
Domnului că tu nu ești atrasă de el. Ar fi un dezastru pentru amândoi. 

Cum să-i explice bunicului ei că el se înșelase? Că şi ea simţea 
acelaşi lucru pentru Jack Force? Că era slabă și jalnică, în timp ce 
Lawrence o credea atât de puternică? Nu putea. Își zise că nu merită 
să-l deranjeze cu astfel de lucruri prostești, cum ar fi dragostea vieţii 
ei, în timp ce el era acolo tranșând probleme grave și serioase, cum ar 
fi eventuala distrugere a esenței existenței celor cu Sânge Albastru. 
Începea să-şi facă griji pentru Lawrence. Nu mai dăduse niciun semn 


de zile întregi. 

Bunicul ei fusese precaut în ceea ce priveşte folosirea 
mijloacelor tradiționale de comunicare și, odată ajuns la Rio, se bazase 
exclusiv pe telepatie pentru a păstra legătura și a o ține la curent. Până 
acum se plânsese doar de vreme (foarte umedă) și mâncare (prea 
picantă). Nu se ocupase de problema cu Corcovado, iar Schuyler nu 
ştia dacă asta e de bine sau de rău. 

Nu avusese nicio ocazie să-l întrebe pe Jack despre sumbra 
previziune făcută de sora lui. Nu mai reușiseră să se întâlnească din 
noaptea atacului lui Dylan. Mimi, știa Schuyler, îi acaparase tot timpul 
lui liber. 

Când ajunse acasă, pe Jack îl găsi în living, vorbind cu tatăl lui. 
Charles era într-un halat de baie. Fostul conducător al celor cu Sânge 
Albastru își petrecea acum zilele în biroul său. Nu părea să fi făcut nici 
duş în acea zi. Schuyler simţi milă și iritare. El fusese cel care îi 
provocase atâta suferință. Era nevoită să-i ocolească pe toți cei pe care 
îi iubea din cauza lui. Crezuse în amenințările lui, dar în ultima vreme 
se părea că Charles era o ameninţare doar pentru el însuși. Apoi îşi 
dădu seama că dacă Charles n-ar târât-o cu forța în casa asta, poate că 
ea şi Jack n-ar fi avut niciodată şansa de a descoperi cât de mult se 
iubeau. 

— Hei, zâmbi Jack. Te-ai întors mai devreme. 

— Am reușit să prind autobuzul de data asta, spuse ea, 
aruncându-șşi lucrurile de școală pe o măsuţă. 

Încă nu se simțea confortabil în casa lor, dar pe de altă parte, era 
obosită de atâta mers pe vârfuri, de parcă locul ei n-ar fi fost acolo. 

— Bună, Schuyler, mormăi Charles. 

— Charles, zise ea rece. 

Fostul Regis își strânse cordonul de la halat şi se îndreptă spre 
vizuina sa, lăsându-i singuri. 

— Ea e aici? întrebă Schuyler, uitându-se de jur-împrejurul 
sufrageriei opulente. 

Decorată într-un stil luxos, victorian-franțuzesc, camera era 
plină de antichități rare, obiecte de artă de o calitate excepțională şi 
țesături somptuoase. Simțurile ei îi spuseră că Mimi nu era prin zonă. 
Dar mai ştii! 

— Nu. E la un știu ce degustare, răspunse el. 

Schuyler se așeză lângă el pe un „scaun al sărutului” de catifea 


aurie, ce data din secolul șaisprezece şi denumit așa pentru că un cuplu 
trebuia să stea unul lângă altul și față în față. 

— Jack, zise ea, uitându-se la chipul pe care îl iubea atât de mult. 
Vreau să te întreb ceva. 

— Da, spuse Jack, întinzându-și picioarele în față și 
încovoindu-şi brațul lung pe spătarul scaunului, astfel încât degetele 
lui să se odihnească uşor pe umerii ei. 

Ea tresări la cea mai mică atingere a lui. 

— E adevărat că legătura dintre tine şi... 

— Nu vreau să vorbesc despre legătură, zise Jack, tăindu-i vorba 
şi retrăgându-şi braţul. 

Fața i se înnegură și, pentru o clipă, ea observă imaginea 
adevăratei sale naturi, văzu îngerul întunecat pe care îl reprezenta. 
Îngerul care provocase distrugerea Paradisului, cel care avea să sune 
trompeta la venirea Apocalipsei. Faţa lui era fața lui Abbadon, 
executorul, lovitura de ciocan, cel mai periculos soldat din armata 
Atotputernicului. 

— Dar vreau să ştiu... 

— Şşşt. Jack se întoarse spre ea și îi cuprinse obrazul în palmă. 
Hai la un... 

— Dar Mimi... 

Exact în clipa în care Schuyler îi pronunță numele, simţi o 
prezenţă la ușa din față. Mimi era acasă sau avea să fie curând. Cât ai 
clipi, sau la viteză maximă de vampir, Schuyler părăsi livingul și alergă 
la ea în dormitor, închizând şi uşa în urma ei. 

Când Mimi intră în casă câteva secunde mai târziu, cărând mai 
multe sacoşe de cumpărături, îl găsi pe Jack singur, citind o carte. 

Schuyler și Jack nu mai rămaseră singuri în acea seară. Câteva 
ore mai târziu, întreaga familie se adună pentru cina obligatorie. O 
dată pe săptămână, Trinity Burden, mama lor, le cerea copiilor să fie 
acasă, pentru a lua cina împreună cu părinţii. Schuyler visase la un 
moment dat la un nucleu familial, la o viață ce includea o mamă 
iubitoare, un tată grijuliu și frați şi surori care se certau la masă pe 
porțiile de carne și cartofi. 

Normal, familia Force nu era nici pe departe așa. 

Cinele acasă erau servite în sufrageria oficială, pe o masă foarte 
mare și intimidantă, fiecare persoană stând la câțiva metri depărtare 
de ceilalți. Fiecare fel era adus pe un platou de argint de un valet, iar 


meniul nu varia niciodată - era mereu franțuzesc, mereu bogat şi 
sofisticat şi mereu delicios. Totuși, lui Schuyler îi era dor de 
mâncărurile improvizate şi îi lipseau porțiile simple și nepretenţioase 
de macaroane cu brânză sau friptura înăbuşită din carne de vită ce nu 
necesita un sos de vin roşu şi un accent pentru a fi pronunţată. 

Conversaţia era banală spre inexistentă. Charles continua să fie 
pierdut în propria sa lume, iar Trinity încerca să-i includă pe gemeni 
într-o pălăvrăgeală superficială despre vieţile lor. Jack răspundea 
curtenitor, în timp ce Mimi era pur și simplu tăioasă. Cel puţin 
Schuyler nu era singura care credea că aceste mese erau o farsă și o 
pierdere de timp. 

— Eu şi Jack avem un anunţ, spuse Mimi când sosi desertul cu 
piersici flambate. Am decis data legăturii noastre. 

Schuyler încercă să-şi păstreze o față neutră, dar nu se putu 
abține și se uită lung la Jack, care arăta la fel de impasibil ca 
întotdeauna. Legătura lor! Atât de curând... 

Mimi îl luă de mână pe fratele ei. 

— E cam devreme, nu crezi? o întrebă Trinity îngrijorată. Aveţi 
timp. 

Da, gândi Schuyler. O grămadă de timp. Poate chiar tot timpul 
din lume. 

Charles tuși. 

— Nu uita că vârsta e o iluzie pentru cei ca noi, Trinity. Începi să 
gândești ca un Sânge Roşu. Cu cât își desăvârşesc legătura mai repede, 
cu atât vor fi mai puternici. Să toastăm. Pentru gemeni! 

— Pentru noi! triumfă Mimi, ciocnindu-și paharul de cel al lui 
Jack. 

Cristalul răsună cu un sunet profund de clopot asurzitor. 

— Pentru gemeni, șopti Schuyler. 

Sorbi, dar nu putu să înghită vinul din pahar. 


Mai târziu în acea seară, în timp ce Schuyler visa, primi un mesaj 
de la Lawrence. Era mai uşor să trimiți mesaje în starea de visare, îi 
explicase el. Era mai puțin traumatizant pentru simţuri, iar în somn 
mintea nu era distrasă de nimic altceva. 

„Corcovado e în siguranţă. Totul e bine”. 


Douăzeci şi unu 


Angajarea lui Lizbet Tilton era una dintre cele mai bune decizii 
pe care le luase, se gândi Mimi, felicitându-se pentru alegere. Lizbet 
administra totul cu o mână forte, şi cât ai bate din palme localurile 
erau rezervate în data dorită, contractele erau încheiate, bugetele 
apreciate și banii depuși. Ceva mai devreme în acea după-amiază, 
Trinity şi Mimi se uitaseră împreună cu proprietarul restaurantului și 
designerul de interioare pe combinaţii de culori și meniuri. Totul 
mergea ceas; deşi ziceai că e vorba de Ceasul Apocalipsei după cum se 
comporta Jack. 

— Ai idee despre ce e vorba? întrebă el, întâlnindu-se cu Mimi în 
camera lui Trinity în seara următoare. 

„Mama” lor - Mimi se gândea mereu la acest cuvânt ca fiind pus 
între ghilimele, din moment ce Trinity era mama ei în aceeași măsură 
în care Jack era fratele ei - le ceruse să se întâlnească înainte de cină. 
Lăsase să se înțeleagă că dorea să vorbească cu ei despre ceva foarte 
important în legătură cu uniunea lor. 

— Am un presentiment, zâmbi Mimi. 

Îi ciufuli părul lui Jack, care o luă de mijloc şi o trase mai 
aproape de el. Mereu fuseseră afectuoși şi, chiar dacă era conștientă de 
duplicitatea lui, nu putea să-l urască. Jack nu fusese de acord să se 
unească atât de devreme în cadrul ciclului în care se aflau, dar, pe de 
altă parte, nici nu făcuse nimic pentru a opri această legătură. 

Poate că flirtul cu Schuyler era doar ceva nevinovat şi atât. Jack 
doar se amuza. Era numai ceva trecător. Mimi înțelegea asta, desigur. 
Îşi găsise şi ea un nou însoțitor delicios şi avusese un apetit atât de 
mare, încât aproape îl omorâse cu câteva zile în urmă. Dar n-avea 
nimic; nimic din ceea ce odihna și o săptămână departe de un anumit 
vampir cu șuviţe blonde n-ar fi putut vindeca. 

Mimi se uită de jur-împrejur cu o privire satisfăcută. Biroul lui 
Trinity de acasă era renumit ca fiind extrem de luxos şi impecabil 
aranjat. Pe pereţii îmbrăcați în catifea erau agățate portrete în mărime 
naturală, pictate de Vigee-Lebrun și Winterhalter, ale unor aristocrați 
din secolele şaptesprezece şi optsprezece. În colț stătea un pian Erard 
- același la care Chopin își compusese studiile. Măsuţa bonheurs du 
jour, o măsuţă de scris micuță și elegantă unde Trinity își scria 
felicitările de mulțumire compuse dintr-un singur cuvânt („Bravo!” era 


cel mai des folosit când se întorcea de la vreo petrecere dată de una 
dintre prietenele ei) fusese comandată iniţial pentru Le Grand Trianon 
de la Versailles. 

Mimi se hotărî ca, atunci când va intra în posesia imensei 
moşteniri, iar ea şi Jack îşi vor cumpăra propriul apartament în 
clădirea din Park Avenue 740, să angajeze același decorator de 
interioare. 

Câteva minute mai târziu, Trinity intră în cameră ţinând în 
mână două cutii lungi de abanos, gravate cu filigran aurit. Simţurile lui 
Mimi se ascuţiră, amintirile se învolburară și brusc știu motivul pentru 
care se aflau acolo. 

— Dar unde e Charles? întrebă ea. Nu putem face asta fără el, 
nu-i aşa? 

— Am încercat, draga mea. Dar refuză să iasă din birou. E atât 
de... 

Trinity ridică neputincioasă din umeri. 

Mimi ştia că mama ei e adepta unei etichete foarte stricte. Oricât 
de enervată ar fi fost de comportamentul soţului ei, niciodată n-ar fi 
recunoscut asta și n-ar fi arătat niciun semn de exasperare. Era o 
femeie căreia îi lipsea complet capacitatea de a face o scenă. 

Starea proastă a lui Charles de când își pierduse statutul de 
Regis al Adunării era un subiect despre care cei din familia Force nu 
vorbeau niciodată. Îi obseda, dar nu puteau face nimic în această 
privinţă. Presupuneau că Charles pur și simplu îşi va reveni de la sine 
într-o bună zi. Între timp, compania și restul afacerilor erau conduse 
de un consiliu de administraţie extrem de eficient, care renunțase să 
mai întrebe dacă președintele şi fondatorul va mai lua vreodată, parte 
la vreuna dintre întrunirile sale. 

— E-n regulă, îi zise Jack surorii lui. Și el ştia ce urma să se 
întâmple şi nu-şi putea reține nerăbdarea din voce. N-avem nevoie de 
el. 

— Eşti sigur? întrebă Mimi dezamăgită. Dar fără binecuvântarea 
Arhanghelului... 

— Vor fi la fel de letale, o calmă Jack. Nimic nu le poate schimba 
puterea. Puterea lor vine de la noi doi, spuse el, și, dând din cap spre 
Trinity, întrebă: începem, mamă? 

Drept răspuns, Trinity își lăsă capul în jos. 

— Sunt onorată să îndeplinesc acest ritual. 


Închise încet uşa și reduse lumina din cameră. Cutiile de pe 
măsuţa de cafea emanau o strălucire blândă, neclară. 

— Regret că m-am pripit să judec graba uniunii voastre. Am 
greşit, iertați-mă. Doar că sunt întristată de faptul că eu însămi nu mai 
pot fi unită cu fratele meu geamăn. 

Mimi ştia povestea lui Trinity. Trinity era Sandalphon, Îngerul 
Tăcerii. Îşi pierduse fratele în timpul bătăliei de la Roma, ucis de un 
Sânge Argintiu. Trinity se căsătorise cu Charles, doar în sensul înțeles 
de cei cu Sânge Roșu, când sora lui geamănă, Allegra, își încălcase 
jurământul şi rupsese legătura. Era un mariaj de complezenţă, nimic 
altceva. Trinity plângea în continuare pierderea Îngerului Salgiel. 

Trinity deschise cutiile. Înăuntru erau două săbii aşezate în teci 
încrustate cu pietre preţioase. Săbiile care aveau să fie purtate pe sub 
haine în momentul uniunii lor. Săbiile pe care acum vor avea dreptul 
să le folosească în lupta lor cu Croatan. Ridică prima sabie fără s-o 
scoată din teacă şi se întoarse spre Jack. 

— Îngenunchează, Abbadon! 

Jack se ridică de pe scaun şi merse în fața lui Trinity. 
Îngenunche în fața ei, cu capul plecat. 

Trinity ridică sabia deasupra capului ei. 

— Eu, Sandalphon, în virtutea autorităţii Cerurilor investită în 
mine, îți confer toate drepturile și privilegiile ce îți aparţin, ca stăpânul 
de drept al lui Eversor Orbis. 

Distrugătorul Lumii. 

Apoi ea atinse umerii lui Jack cu sabia pe rând. 

— Ridică-te, Abbadon al întunericului. 

Jack se ridică cu un zâmbet cumplit și îşi primi sabia. Trinity 
zâmbi mândră. Apoi se întoarse spre Mimi. 

— Îngenunchează, Azrael. 

Mimi avu nevoie de câteva secunde bune pentru a îngenunchea 
din cauza tocurilor înalte. Trinity luă a doua sabie și o ridică din nou 
deasupra capului. 

— Eu, Sandalphon, în virtutea autorităţii Cerurilor investită în 
mine, îți confer toate drepturile și privilegiile ce îți aparţin, ca stăpânul 
de drept al lui Eversor Lumen. 

Distrugătorul Luminii. 

Mimi simţi cum sabia îi atinge uşor ambii umeri. Apoi se ridică 
din nou în picioare, cu fața luminată de un zâmbet larg. Se întoarse 


spre Jack, care dădu din cap. Împreună, gemenii îşi scoaseră săbiile din 
teci și le ridicară în aer, îndreptându-le spre Ceruri. 

— Acceptăm aceste arme ca fiind dreptul nostru divin. Forjate 
în Rai, turnate pe Pământ, ele sunt însoțitorii noștri în căutarea 
Mântuirii. 

Trinity li se alătură după ce sfârşiră litania săbiilor. 

— „Folosiţi-le doar la ananghie. 

Ascundeţi-le de dușmani. 

Loviţi doar pentru a ucide”. 

Deși îşi primiseră săbiile, de atâtea ori, la fiecare legătură de-a 
lungul secolelor, acestea nu fuseseră cu adevărat folosite de milenii. 
Cei cu Sânge Argintiu fuseseră înfrânți, sau cel puţin aşa se credea. 
Mimi privi cu mirare arma strălucitoare din mâna ei. Îşi aminti 
greutatea şi ascuţişul lamei. Îşi aminti teroarea pe care o insuflase 
cândva duşmanilor ei. 

Observă cum Abbadon își privea sabia cu adorațţie. Sabia era o 
extensie a sinelui. Unică, de neînlocuit, de neuitat. Săbiile vampirilor își 
schimbau forma, culoarea şi mărimea. Când era cazul, se puteau lăţi, 
devenind adevărate topoare, sau se puteau îngusta ca niște ace. 

În momentul legăturii, ea avea s-o poarte la şold, pe sub lupele 
de mătase care vor da formă rochiei. 

Trinity aprinse la loc luminile. 

— Gata. 

Dădu din cap, ca şi cum tocmai ar fi încheiat o discuţie despre 
ceva banal și nu un ritual extraordinar care avea să le schimbe viaţa. În 
lumina amiezii, cu zgomotul taxiurilor ce se auzea de pe bulevard și 
sunetele scoase de faxul lui Trinity (care primea a nu ştiu câta oară o 
pagină dintr-un ziar în care fusese lăudată), era dificil de imaginat că 
lumea era un loc plin de pericole străvechi și ascunse. Cum să împaci o 
lume plină de mesaje instant şi canale de ştiri care transmiteau zi şi 
noapte cu o lume de oţel și sânge! 

Dar asta făceau cei ca ei: evoluau, se adaptau, supravieţuiau. 

— Foarte tare, nu? întrebă Jack, după ce se despărțiră de mama 
lor. 

— Mai întrebi! dădu Mimi din cap, strângând bine cutia de 
abanos sub braţ. 

Alergă la ea în cameră şi o ascunse în fundul dulapului, în 
spatele unor cutii de pantofi. 


Întârziase la cursurile de Pilates. Dacă voia să fie cea mai 
frumoasă mireasă pe care o văzuse vreodată Adunarea, atunci trebuia 
să-şi miște fundul mai repede la sala de fitness a instructorului ei. Avea 
niște braţe de modelat. 

Dragă Forsyth, l 


După cum bine știi, apreciez mult bialitatea și prietenia ta 
statornică față de Familia Van Alen. MA îngrijorează faptul 
că în ultimul timp ne-am înstrăinat din cauza decizii tak de 
a conduce și define un birou al celor cu Sânge Roşu ceea ce 
este o încălare directă a Codului. Îți respect această 
hotărâre, deși nu sunt convinsă că e cea mai bună. 

lh scria pentru a te ruga fierbinte să te răzgândești în 
ceea ce privește decizia dea ru aducenoal spirit al Străjeruli 
în famila ta. 

MĂ văd nevoită să insist să te mai gândești. Trebuk să 
fim mai precaufi ca niciodată ṣi avem nevok de spiribul 
Srăjrali, care să ne ghideze drumul. Mi-a teamă că 
Charles și aroganța lui nu vor aduce nimic albeava decât 
blestem asupra neamului nostra. 

Forsyth, fac apel la tine ca la un prieten! la spiritul 
SHrăjeruli în familia ta! Ca protectie împotriva forfelor 
Întunericului] 


Prietena ta, 
Cordelia Van Aken 


Douăzeci şi doi 


Centrul Rezidenţial de Tratament pentru Tranziţii era situat 
într-un campus extins, cu multe clădiri, undeva în partea de nord a 
New York-ului. Oliver se oferise să le conducă pe Bliss și Schuyler, din 
moment ce tocmai își luase permisul de conducere împreună cu un 
Mercedes G500 nou-nouţ. SUV-ul argintiu, făcut pe comandă, era cel 
mai recent obiect de mândrie al său. 

Schuyler era bucuroasă să plece. Se simţise foarte vinovată în 
legătură cu ceea ce i se întâmplase lui Dylan, cât rău îi făcuseră prin 
faptul că nu anunțaseră la timp Conclavul despre situaţia lui. Dar 
sperau că Străbunii vor lua cea mai bună decizie. Bliss le spuse că tatăl 
ei o asigurase că lui Dylan nu i se va întâmpla nimic rău, fiind acolo în 
mâinile lor, și că va fi tratat cât se poate de bine, dar ea voia să vadă cu 
ochii ei - toți voiau asta. 

Schuyler o privi pe Bliss, aflată pe bancheta din spate, care 
oscila între o stare de deprimare şi una de frenezie. 

Fusese tristă şi tăcută la plecare, probabil îngrijorată în privința 
lui Dylan și starea în care aveau să-l găsească, iar Schuyler fu 
bucuroasă să vadă că, pe la jumătatea drumului, Bliss se învioră şi 
începu să sporovăiască energică. 

— M&M cu alune? le oferi Bliss, aplecându-se spre ei cu o pungă 
mare și galbenă deschisă în mână. 

— Nu, mersi, zise Oliver cu ochii la drum. 

— Sigur, răspunse Schuyler. 

Era ciudat cum Comisia nu putea să prezică totul: deşi erau 
vampiri, nu-şi pierduseră apetitul pentru dulciuri. 

Era bine să pleci de la Duchesne, chiar dacă era pentru o singură 
zi. Toată lumea din şcoală ştia deja (sau cel puţin cei cu Sânge Albastru 
ştiau) detaliile legate de viitoarea ceremonie de legătură a lui Mimi şi 
Jack și numai despre asta vorbeau. Ceilalţi credeau doar că familia 
Force va da o petrecere fabuloasă la care ei, iarăși, nu erau invitaţi, 
ceea ce era, într-o oarecare măsură, corect. Schuyler se săturase să tot 
audă de rochia lui Mimi şi de comparaţia dintre această legătură şi 
toate celelalte din istoria lor comună. Piper Crandall le reamintea 
constant tuturor că ea fusese de trei ori domnișoara de legătură a lui 
Mimi. 

Era deprimant dacă te gândeai că Jack şi Mimi erau împreună de 
atât de mult timp. Aproape că nu-i venea să creadă, nu voia să se 


gândească la asta chiar atunci, aşa că îşi făcu de lucru, jucându-se cu 
toate butoanele de pe strălucitorul computer de bord. 

— Frate, ăsta e cel mai luxos vehicul de armată din lume. Ia 
uite-aici! Ăsta e butonul lansator de rachete, glumi ea. 

— Ai grijă, ăla e butonul roșu care va distruge lumea, îi făcu 
Oliver jocul, şofând după instrucțiunile emise de GPS și luând-o pe 
Podul George Washington. 

Traficul nu era aglomerat pe autostradă. 

Era prima oară când chiuleau de la şcoală în acest semestru. 
Elevii Duchesne puteau chiuli de câteva ori pe an; școala avea niște 
vederi așa de progresiste, încât până şi rebeliunea era inclusă în 
programa şcolară. Unii elevi, ca Mimi Force, împinseseră această 
politică la limită, dar majoritatea nici măcar nu o folosiseră. Școala era 
plină de elevi care se străduiau să realizeze cât mai mult şi care 
preferau la stea la ore decât să-și rateze şansa de a intra la una dintre 
universitățile din Ivy League. Fiecare zi conta. 

— Ştiţi că asta ar putea să-mi strice evaluarea şcolară, se plânse 
Oliver, uitându-se peste umăr ca să schimbe banda și să depășească o 
Honda care mergea cu viteza melcului. 

— Mai relaxează-te și tu! zise Schuyler. Toţi seniorii chiulesc de 
când au primit scrisorile de acceptare. 

Oliver era câteodată atât de ultraconservator! Întotdeauna 
respecta regulile. Era tocilarul prin excelență atunci când venea vorba 
de şcoală. 

— Da, n-ai intrat deja la Harvard, oricum? întrebă Bliss. 

— Facultatea pare ceva foarte ciudat, nu-i așa? gândi Schuyler 
cu voce tare. 

— Ştiu ce vrei să zici. Înainte să aflu de Comisie, mă gândeam să 
merg la Colegiul Vassar. Să studiez istoria artei sau ceva de genul ăsta, 
spuse Bliss. Îmi cam plăcea ideea de a studia arta nordică 
renascentistă, iar apoi să lucrez într-un muzeu sau galerie de artă. 

— Ce vrei să zici cu „îmi cam plăcea”? o întrebă Schuyler. 

— Adică acum nu mai vrei asta? o întrebă și Oliver, schimbând 
posturile de radio. 

Amy Winehouse cânta despre cum nu mai voia ea să se ducă la 
dezintoxicare („No! No! No! No!”). Schuyler întâlni privirea lui Oliver şi 
își zâmbiră. 

— Nu e deloc amuzant. Închide-l sau schimbă postul, îl certă 


Bliss. Nu știu. Nu prea mai cred că o să mă duc la facultate. Uneori simt 
că nu am niciun viitor, spuse ea, jucându-se cu colierul. 

— Ah, mai taci, spuse Schuyler, întorcându-se pentru a vorbi 
direct cu Bliss, în timp ce Oliver găsi o melodie mai potrivită la radioul 
prin satelit. Normal că mergi la facultate. Toţi mergem. 

— Chiar crezi asta? o întrebă Bliss cu speranţă. 

— Sigur. 

Conversaţia încetă după câteva minute, iar Bliss adormi. Pe 
scaunul din față, Schuyler alegea muzica pentru că Oliver o lăsase pe ea 
să facă pe DJ-ul. 

— Îți place piesa asta? o întrebă când ea se opri la un cântec al 
lui Rufus Wainwright. 

— Ție nu? răspunse ea, simțindu-se de parcă ar fi fost prinsă cu 
mâţa în sac. 

Era acelaşi cântec pe care ea şi Jack îl ascultau mereu. Credea că 
poate să-l asculte și în maşină. Oliver avea ceva emo în el. Ei îi plăcea 
să-l tachineze că ascultă muzică suicidală. 

— Ai crede că-mi place, nu? Dar nu-mi place. 

— De ce nu? 

Oliver ridică din umeri, uitându-se la ea pieziş. 

— E cam... plină de smiorcăieli sau ceva de genul. Câh. 

— Ce vrei să zici? întrebă Schuyler. Smiorcăieli? 

El ridică din umeri. 

— Nu ştiu, cred doar că dragostea n-ar trebui să fie atât de... 
anxioasă, ştii? Adică, dacă merge, n-ar trebui să fie o tortură. 

— Mda, zise Schuyler, întrebându-se dacă ar trebui să schimbe 
postul. 

I se părea că e trădătoare dacă asculta un cântec ce îi amintea de 
alt băiat. 

— Eşti complet lipsit de romantism. 

— Nu e adevărat. 

— Dar nu ai fost niciodată îndrăgostit. 

— Ştii că asta nu e adevărat. 

Schuyler tăcu. În ultima lună efectuase Caierimonia de două ori. 
Ştia că ar trebui să-şi ia alți însoțitori umani - vampirilor li se spusese 
să-și schimbe însoțitorii pentru a nu-i chinui prea tare - dar reușise să 
reziste mai mult decât şi-ar fi închipuit fără să se hrănească. Şi nu-și 
luase nici alți însoțitori, nefiind sigură că lui Oliver i-ar conveni asta. 


Dar Schuyler nu voia să se gândească la relaţia lor - de prietenie 
- sau ce-o fi fost ea. După ieșirea pasională a lui Oliver la Odeon, 
subiectul nu mai fusese abordat. Voia doar să împrăștie tensiunea pe 
care începea s-o simtă în mașină. 

— Pun pariu că nu poți numi nici măcar un singur film romantic 
care-ţi place, îl tachină ea. 

Se umflă în pene atunci când, după câteva minute bune, Oliver 
încă nu reuşi să numească un film romantic care-i plăcea. 

— Imperiul contraatacă, declară într-un sfârşit Oliver, 
claxonând un Prins care depăşise linia continuă. 

— Imperiul contraatacă? Filmul cu Războiul stelelor? Nu-i 
romantic! pufni Schuyler, jucându-se cu butoanele aerului condiționat. 

— Au contraire, draga mea, e foarte romantic. Ultima scenă, 
atunci când se pregătesc să-l pună pe Han în camera criogenică sau ce 
naiba era aia... Mai ţii minte? 

Schuyler scoase un „mda' abia audibil. 

— Şi Leia se apleacă peste margine și spune „te iubesc”. 

— Asta e siropos, nu romantic, îl contrazise Schuyler, deşi îi 
plăcea partea aia. 

— Să-ţi explic. Romantic este ceea ce îi răspunde Han. Mai ţii 
minte ce-i spune? După ce ea zice „te iubesc”? 

Schuyler zâmbi. Poate că Oliver avea dreptate. 

— Han spune „știu”. 

— Exact. Oliver bătu darabana pe volan. Nu are nevoie să spună 
ceva atât de banal precum „te iubesc”. Pentru că e de la sine înțeles. Și 
asta e romantic. 

De data asta, Schuyler fu nevoită să admită că avea dreptate. 


Douăzeci şi trei 


Când Bliss se trezi din moţăială, Oliver și Schuyler se certau. 

— De ce vă certaţi? întrebă ea, frecându-se la ochi. 

— Nu e nimic, ziseră ei într-un glas. 

Bliss acceptă reticența lor fără să mai comenteze. Cei doi 
întotdeauna aveau secrete față de ea, chiar și când nu intenționau. 

— 0O.K., atunci putem să ne oprim să mâncăm ceva, zise Schuyler 
într-un sfârşit. 


Ah, deci despre asta era vorba. Ăştia doi se certau din orice. 
Situaţia se înrăutăţise de când Oliver devenise însoţitorul lui Schuyler. 
Se comportau, mai abitir ca înainte, ca un cuplu căsătorit de-o grămadă 
de vreme. La suprafață, cel puţin, se prefăceau că prietenia lor era 
neschimbată. Ceea ce pe Bliss n-o deranja; nu știa dacă ar putea 
suporta cu adevărat ca ei să-și afişeze public afecțiunea. 

— Zic doar că nu-i facem niciun bine lui Dylan dacă ne 
înfometăm, zise Oliver, ridicând din umeri. 

Parcară într-un refugiu, alăturându-se călătorilor obosiţi care 
stăteau la automatele de băuturi și la rulotele cu mâncare. 

Oliver observă că una dintre ciudăţeniile faptului că fuseseră 
crescuți în buricul orașului era că toţi preferau lanţurile de fast-food 
suburbane. Deși nici unuia dintre ei nu i-ar fi trecut prin cap să se ducă 
la McDonald's când erau în Manhattan - localurile astea erau practic 
adăposturi ad-hoc ale celor fără casă - din momentul în care 
părăsiseră orașul, regulile se schimbaseră și nimeni n-avea de gând să 
mănânce sandvișuri scumpe și prețioasele salate organice. Să vină 
meniurile mari! 

— Doamne, mi-e rău, zise Bliss, sorbind ultima gură de 
milkshake. 

— Cred c-o să vomit, declară Oliver, mototolind hârtia soioasă 
de la hamburger şi ştergându-se pe mâini cu mai multe șerveţele. 

— E foarte amuzant să mănânci chestiile astea. Dai după aia... 
consimți Schuyler, continuând să ciugulească din cartofii prăjiți. 

— După aia întotdeauna-ţi vine să dai la boboci. Şi colesterolul o 
ia razna, zise Bliss, strâmbându-se. 

Când se suiră înapoi în mașină, se lăsă liniștea, toți simțind din 
plin efectele soporifice ale unei mese generoase. O jumătate de oră mai 
târziu, GPS-ul trâmbiță „IEȘIRE LA DREAPTA PESTE CINCI SUTE DE 
METRI” şi Oliver urmă indicatoarele spre o parcare. 

Ajunseseră. 

Centrul de reabilitare arăta impecabil. Părea mai degrabă o 
stațiune de cinci stele, unde vedetele veneau să se ascundă după un 
weekend nebun, decât un centru de tratament cu preţuri exorbitante 
pentru vampiri zbuciumați. Văzură un grup de persoane ce practicau 
tai chi pe peluză, altele care își exersau poziţiile de yoga și mai multe 
grupuri care stăteau în cerc pe iarbă. 

— Terapie în grup, șopti Bliss în timp ce-și croiau drum spre ușa 


clădirii principale. Am întrebat-o pe Honor cum a fost aici şi mi-a zis că 
a făcut multă terapie de regresiune în vieţile anterioare. 

La intrare îi întâmpină o femeie suplă și bronzată, în pantaloni 
albi și tricou alb. Efectul era mai puţin clinic şi mai la modă - ca un 
ashram din epoca New Age. 

— Vă pot ajuta cu ceva? întrebă cu amabilitate femeia. 

— Am venit să vizităm un prieten, spuse Bliss, care devenise 
purtătorul lor de cuvânt. 

— Numele? 

— Dylan Ward. 

Consiliera verifică pe calculator şi dădu din cap. 

— Aveţi permisiunea senatorului pentru a vizita acest pacient? 

— Eu sunt fiica lui, spuse Bliss, arătându-i cartea de identitate. 

— Super. E în campusul de nord, într-o vilă privată. Urmaţi 
aleea aceea, urmați indicatoarele şi ajungeţi direct acolo. 

Le înmână nişte ecusoane de vizitatori. 

— Programul de vizitare este până la patru. Cafeneaua e în 
clădirea principală. Este Ziua Internaţională... cred că e cea 
vietnameză. Vă place supa pho? 

— Deja am mâncat, spuse Oliver și Bliss simți umbra unui 
zâmbet în cuvintele lui. Dar mulțumim, oricum. 


— Pare drăguţ aici, spuse Schuyler, uitându-se la verdeaţa care 
îi înconjura. 

— Trebuie să recunosc, Comisia face o treabă bună Pentru 
vampiri doar cele mai bune lucruri, zise Oliver și dădu din cap, 
punându-și ochelarii de soare. 

Lui Bliss nu-i venea să creadă cât de calm și de organizat era 
totul. Aici îi aduceau ei pe cei cu Sânge Albastru care aveau probleme? 
Poate că greşise când îl ținuse pe Dylan atâta timp ascuns. Poate chiar 
erau în stare să-l vindece aici. Se simți mai optimistă și încordarea îi 
dispăru. Mai mulți pacienţi le făcură cu mâna când trecură pe lângă ei. 

Camera lui Dylan era într-una dintre vilele mai drăguţe, cu un 
gărduleț alb și tufe de trandafiri la ferestre. O asistentă stătea în 
anticameră. 

— Doarme. Dar staţi să văd dacă vrea să primească vizitatori, le 
spuse aceasta. 

Dispăru în camera principală şi ei o auziră cum îi vorbește lui 


Dylan pe un ton blând. 

— Vă așteaptă, le zâmbi asistenta și le făcu semn să intre. 

Bliss expiră şi nu-și dădu seama că în tot acest timp își ținuse 
respirația. Dylan arăta mai bine, cu siguranță. Stătea în pat, ridicat, 
avea culoare în obraji și nu mai arăta așa de slab și de abătut. Părul său 
negru fusese tăiat, astfel încât să nu-i mai vină în laţe pe față, și obrazul 
era proaspăt bărbierit. Îşi revenise, arăta aproape ca băiatul care se 
prefăcea odată în capelă că are o chitară în mână, pentru a-și enerva 
profesorii. 

— Dylan! Slavă Domnului! strigă ea. 

Era fericită să-l vadă mai sănătos. 

El îi zâmbi cu amabilitate. 

— Ne cunoaștem? o întrebă. 


Douăzeci şi patru 


Trecutul poate uneori să ne orbească şi să nu mai vedem ceea ce 
se întâmplă în prezent, spuse Protectorul-şef la debutul discursului 
său. De aceea am negat atât de mult timp existenţa celor cu Sânge 
Argintiu. Pentru că trecutul nostru ne-a spus că ei nu mai reprezentă o 
amenințare. Pentru că trecutul ne-a orbit şi n-am putut vedea că ei încă 
mai există. Am uitat primele zile din istoria noastră. Am uitat Marele 
Război. Ne-am uitat dușmanii. Am devenit autosuficienţi şi mulţumiţi 
de noi înşine. Ne înfruptăm cu Sânge Roșu, ne îngrășăm, devenim 
leneși și ignoranți. 

Schuyler se gândi că e culmea să spui aşa ceva când abia te mai 
încape vesta. Era încă o zi de luni. Încă o întrunire a Comisiei. Una 
foarte plictisitoare, din moment ce n-aveau să exerseze mutați-o. 

Lângă ea, Bliss și Oliver arătau la fel de plictisiţi ca și ea. Vizita la 
Tranziţii fusese extrem de îngrijorătoare pentru toţi, dar pe Bliss o 
afectase cel mai mult. Schuyler nu ştia la ce să se aștepte, dar cu 
siguranță nu se așteptaseră să descopere că amintirile şi 
personalitatea lui Dylan fuseseră complet distruse. 

Evident, Dylan nu părea că e pe punctul de a-i culca la pământ 
cu vreo lovitură a minţii sau că începe să toarne acuzații cum că unul 
dintre ei este creatura lui Satan, dar nici nu părea să fie normal. Ca și 
cum ar fi fost o cu totul altă persoană. Era amiabil, plăcut și fără viață. 


Nu era niciun doctor pe acolo care ar fi putut răspunde la vreo 
întrebare şi asistenta nu voia să le spună nimic, în afară de faptul că 
Dylan, după părerea ei, era „bine”. El mergea conştiincios la toate 
sesiunile de terapie şi făcea progrese. 

Schuyler știa că Bliss se învinovăţeşte, dar nu puteau face nimic. 
Niciunul dintre ei nu avea nicio idee cum să rezolve situaţia în care se 
afla Dylan. Ea încercase s-o consoleze pe Bliss atât cât putuse. Știa cât 
de groaznic s-ar simți dacă l-ar vedea pe Jack aşa. Dacă el s-ar uita la ea 
ca și cum n-ar cunoaște-o deloc. Și totuşi, exact asta avea să întâmple 
odată ce avea să fie legat de Mimi. Va uita complet de Schuyler, va uita 
ceea ce înseamnă unul pentru altul. 

Schuyler încercă să fie atentă la ce spunea Protectorul Oelrich. 
Erau informaţii importante, dar nu mai avea răbdare. Exact în fața ei 
erau așezați gemenii Force. Îi privise cum intră împreună în sală, 
supărându-se când îl observase pe Jack râzând la vorbele surorii sale. 

Deși, desigur, el trebuia să se prefacă. Atmosfera de acasă era 
agitată, se simţea febra pregătirilor pentru ceremonie. În fiecare zi 
soseau diverse pachete și mulți oameni veneau în vizită. 
Organizatoarea evenimentului, Lizbol Tilton, apăruse cu o întreagă 
echipă de fotografi, stiliști, florari și „artiști peisagist-acustici” (exact 
cuvintele ei pentru a desemna DJ-ul care avea să ia locul orchestrei 
după ora două dimineața) pentru a obţine aprobarea lui Mimi. 

Lui Schuyler i se făcea rău doar dacă le asculta discutând despre 
pregătiri. Nu doar din cauză că evenimentul în sine avea să-l ia pe Jack 
de lângă ea, ci din cauza comportamentului lui Mimi, de parcă nimeni 
n-ar mai fi trecut niciodată printr-o legătură. Ceremonia avea 
avantajele sale - Mimi era atât de ocupată, încât măruntele furtișaguri 
şi farsele malițioase încetaseră în sfârșit. 

Uneori, lui Schuyler îi era așa de dor de Jack, încât simţea un gol 
dureros în stomac, care i se părea că nu avea să fie umplut niciodată. 
Îşi dorea ca el să nu fie nevoit să-și ascundă sentimentele față de ea. 
Trebui să-şi amintească din nou că totul era doar teatru, dar uneori 
indiferența lui părea atât de reală, încât era dificil să se consoleze doar 
cu amintirile întâlnirilor lor intime. Câteodată i se părea că amintirile 
ei erau simple fantezii, mai ales când îl vedea pe culoarele școlii sau 
când el abia dacă îi arunca vreo privire în propria lui casă... 

Asta până când o altă carte era strecurată pe sub ușa ei, 
semnalul că totul era aranjat și se puteau întâlni în siguranţă. Ultima 


fusese o carte subţirică de poezie. John Donne. În noaptea aceea, ea îi 
zâmbise și-l tachinase pentru gusturile sale învechite. O întrebase ce 
poezii preferă şi ea-i spusese. 

La pupitru, Edmund Oelrich își continua discursul. 

— Unul dintre subterfugiile lui Croatan este folosirea iluziei 
pentru manipularea dușmanilor. Nu trebuie să vă lăsați păcăliți de 
ceea ce vedeți. Trebuie să vă folosiți de vederea internă, pentru a putea 
desluși ce se află cu adevărat în fața voastră. Folosiţi animațiverto şi 
amintirile voastre din trecut pentru a lua o decizie în deplină 
cunoștință de cauză. 

O rugă pe Mimi să împartă foile pentru tema din acea 
săptămână. Mimi plutea prin sală, împărțind foi capsate. Când ajunse 
în dreptul lui Schuyler, îi împinse deliberat toate cărțile pe jos. 

— Ups! zise ea malițioasă. 

Schuyler își ridică încruntată cărțile. Se săturase de Mimi până-n 
gât. Se întreba cum suportă ceilalți vampiri. Mai bine s-ar lăsa omorâtă 
de cei cu Sânge Argintiu decât a-și petreacă restul vieților ei având 
de-a face cu zgripțuroaica asta. 

Încă furioasă, frunzări rapid foile. Apoi făcu ochii mari. Sus pe 
pagină citi: Istoria legăturilor de vampiri. 

Câțiva membri chicotiră de excitare și jenă, iar Schuyler se trezi 
roșind. Observă cum Oliver frunzărește documentul cu un aer 
gânditor, în timp ce Bliss mâzgălea marginile. 

Protectorul-șef își drese glasul înainte de a se adresa din nou 
publicului. 

— Voiam să vă vorbesc astăzi despre vampirii gemeni. La vârsta 
voastră, acesta e un subiect care trezește un mare interes și m-am 
gândit să închei această întrunire într-o notă mai plăcută. Sunteţi 
familiarizați cu conceptul de legătură. Fiecare dintre noi are un suflet 
geamăn, care s-a format în trecutul nostru ceresc. De-a lungul 
secolelor, ne petrecem fiecare ciclu în parte căutându-ne geamănul, 
astfel încât să fim uniţi din nou, într-o nouă viaţă. 

Lui Schuyler îi dispărea culoarea din obraji pe măsură ce asculta 
vorbele Protectorului. 

— Uneori e greu să-ți recunoști spiritul geamăn, care are un 
înveliș fizic diferit. Sau, în anumite cazuri rare, geamănul nu e chemat 
pentru aceleași cicluri, iarăși şi iarăşi, pierzându-se astfel în timp. 
Există poveşti ale unor îndrăgostiţi care, de-a lungul secolelor, și-au 


căutat în van sufletul geamăn, neputând însă să-l mai găsească. 

Chiar în fața ei, Mimi începu să mângâie ceafa lui Jack. 

— Oricum, acestea sunt cazuri foarte rare. Având în vedere că 
suntem doar patru sute, nu e greu să ne găsim unii pe alții. Această 
reuniune fericită are de obicei ca rezultat curtea făcută doamnei și o 
prezentare publică la Balul Celor Patru Sute. Legătura trebuie 
reînnoită în fiecare ciclu. Reînnoirea legăturii reînnoieşte spiritul vieţii 
care ne curge prin vene. Este unul dintre misterele divine. Și poate că 
legătura este izvorul tuturor legendelor din lumea asta care cântă 
dragostea adevărată. Cei cu Sânge Roşu au şi o denumire pentru asta: 
„suflet-pereche”. Ei au preluat multe dintre tradiţiile și practicile 
noastre. Ceremonia lor de nuntă este derivată direct din comuniunea 
noastră. A-ţi găsi geamănul vampir este una dintre cele mai fericite şi 
fructuoase faze ale unui ciclu. Știu că unii dintre voi deja l-au găsit și vă 
felicit. Legătura este o parte integrantă a vieților noastre. Ne hrăneşte 
şi ne întărește. Fără geamănul nostru suntem incompleţi; suntem doar 
jumătăți. Abia când ne găsim și ne unim cu spiritul nostru geamăn vom 
deține controlul deplin asupra amintirilor și potenţialului nostru. 

Schuyler nu mai avea nevoie să audă sau să citească mai mult. 
Se uită la Mimi şi la Jack. Văzu cum lumina se joacă în părul lor blond, 
ca aurul, cât de frumoși şi de îndepărtați păreau ei, stând acolo 
împreună, amândoi. Văzu cum cei doi se echilibrau și se completau cu 
fiecare trăsătură: flecăreala lui Mimi era îndulcită de elocvenţa cu care 
vorbea Jack, agresivitatea ei domolită de temperamentul lui calm. Erau 
două jumătăţi ale aceleiaşi persoane. O pereche potrivită. Schuyler 
simţi instinctiv că Jack avea anumite părți pe care ea nu le va cunoaște 
niciodată; avea ceva la care nu va ajunge niciodată. 

Ştia că e puţin probabil ca spiritele gemene să se nască în 
aceeași familie, în același ciclu, dar se mai întâmplase, şi nu fusese 
deloc o problemă în trecut, când faraonii şi regii se căsătoreau, în mod 
uzual, cu surorile lor. 

În cazul în care asta s-ar fi întâmplat şi în epoca modernă, exista 
o vrajă care îi împiedica pe cei cu Sânge Roșu să li se pară ceva ciudat. 
Mimi Force avea să fie în continuare Mimi Force şi după legătură, cu 
excepţia faptului că cei cu Sânge Roşu vor presupune că asta se datora 
faptului că era soția lui Jack, nu sora lui. Amintirile se puteau schimba 
cu ușurință, adevărul era maleabil. 

Schuyler văzu cum Jack se întoarce spre Mimi, privind-o blând. 


Cât despre Mimi, ea pur și simplu strălucea 

Deodată, Schuyler simţi o tristețe acută şi profundă. Era inutil să 
creadă că va avea vreodată o șansă să fie fericită cu Jack. 

Trebuie să existe o cale, se gândi ea cu disperare. Trebuie să 
existe o cale să încalci legătura și să poţi fi liber să iubeşti pe cine vrei. 

Există. 

Tresări. Pentru o clipă, crezu că aude în mintea ei glasul lui Jack. 
Dar nu-l auzi și a doua oară. Totuși, știa că ceva se întâmplase. Nu 
fusese doar imaginaţia ei. Se simți dintr-odată mai ușoară și mai 
optimistă. 

Trebuia să existe o speranţă şi pentru ei. 


Douăzeci şi cinci 


Bliss nu reuşise niciodată să înțeleagă ce vedea Schuyler la Jack 
Force şi îşi dorea ca prietena ei să renunţe la demonul ăla. Nu putea să 
iasă nimic bun din asta. Deși Bliss era nou-venită în Comisie și încerca 
să accepte regulile neamului lor, înțelesese ceva de la început: nu te 
jucai cu subiectul legăturii. Era treabă serioasă. Nimic nu avea să-i 
despartă pe Jack și Mimi; nimic nu putea să intervină între ei. Era 
imposibil până şi să gândeşti altfel. Bliss credea că Schuyler nu luase 
treaba asta niciodată în serios, ceea ce era chiar ciudat din partea unei 
fete a cărei mamă fusese prima care încălcase legătura și care trăia 
(dacă aia se putea numi trai) pe pielea ei consecinţele. Dar, vorba ceea, 
dragostea e oarbă. 

Însă după discurs nu-i zise „ţi-am spus eu”. Bliss nu era genul ăla 
de prietenă. Niciuna dintre ele nu vorbi după ce plecară de la 
întrunirea Comisiei. Oliver se scuzase rapid şi plecase înainte ca 
şedinţa să se termine, iar Schuyler porni spre casă tăcută şi indispusă. 
Bliss n-o întrebă dacă încă se mai întâlnea cu Jack în apartamentul din 
centru - un secret pe care Schuyler îl divulgase inocentă, cu câteva luni 
în urmă, când îi spusese lui Bliss despre cheia pe care o găsise într-un 
plic cu o adresă și care îi fusese strecurat pe sub ușă. A doua zi, când 
Schuyler venise la şcoală visătoare și îmbujorată, Bliss pusese 
evenimentele cap la cap singură. 

Bliss îl învinuia pe Jack Force. El trebuia să fie mai matur. El 
avea acces la înţelepciunea trecutului său, în timp ce Schuyler era un 


spirit nou, la fel de oarbă și naivă ca un Sânge Roșu. Ar fi trebuit s-o 
lase în pace. 

Ambii părinţi ai lui Bliss erau acasă când ajunse ea, lucru ce o 
surprinse. De obicei, Bobi Anne își făcea tratamentele anticelulită la 
ora asta, iar Forsyth trebuia să fie la Washington toată săptămâna. 
Puse cheia în tava de argint de pe măsuţă şi se îndreptă spre holul 
principal, atrasă de niște voci care se certau. 

Se părea că Forsyth şi Bobi Anne ţipau unul la altul. Dar Bliss își 
dădu curând seama că doar auzul ei de vampir făcea ca lucrurile să dea 
impresia asta. În realitate, ei vorbeau în șoaptă. 

— Eşti convins că se afla în siguranță? 

Asta era Bobi Anne, care părea mai agitată decât o auzise Bliss 
vreodată. 

— Bineînţeles. 

— Ți-am zis s-o iei de aici. 

— Şi eu ţi-am zis că n-ar fi fost sigur, se răsti Forsyth. 

— Dar cine ar lua-o? Cine știe că e la noi? El nici măcar nu și-a 
dat seama că lipsește... 

Urmă un râs sinistru. 

— Ai dreptate. E o epavă. E terminat. Nu face nimic altceva 
decât să se smiorcăie și să stea toată ziua cu nasul în albumele alea 
vechi cu fotografii sau să asculte discuri vechi. Trinity e înnebunită. E 
jalnic. Nici vorbă să știe. 

— Atunci cine? 

— Ştii pe cine bănuiesc eu. 

— Dar e doar o copilă. 

— E mai mult de-atât. Știi asta. 

— Dar cum putem fi siguri? 

— Nu putem. 

— Asta dacă nu... 

Vocile se estompară și Bliss se strecură sus pe scări, spre 
camera ei. Se întrebă despre ce vorbeau. Părea că pierduseră ceva. 
Gândurile îi zburară la colierul pe care-l purta. Nu-l mai înapoiase 
tatălui ei după Balul Celor Patru Sute. Dar nici el nu-l ceruse înapoi. 
N-avea cum să fie vorba de colier, pentru că Bobi Anne o văzuse cu 
câteva zile în urmă că-l poartă la gât și comentase cât de bine i se 
potrivea cu ochii. 

Îşi lăsă lucrurile şi își luă telefonul. După ce-l vizitaseră, se 


gândise la Dylan întreaga zi. Nu putea să creadă că nu-și mai amintea 
de ea. Nu ştia dacă să râdă sau să plângă. Bliss îşi dădu jos hainele de 
şcoală şi se schimbă în ceva mai confortabil. Intră în bucătărie, unde o 
găsi pe Jordan făcându-și temele. 

— Ce s-a întâmplat? întrebă Jordan, ridicându-și privirea din 
cărți. 

Fetița era la toate cursurile de elită - ceva ce Bliss nu reușise 
decât după ce sângele de vampir intrase în acțiune. 

— Nimic, scutură Bliss din cap. 

— E vorba de băiatul ăla, nu? Prietenul tău? întrebă Jordan. 

Bliss oftă și încuviinţă din cap. 

Se simţi uşurată când sora ei nu insistă să vorbească despre 
asta. În schimb, Jordan rupse un baton de Toblerone în jumătate. Era 
ciocolata preferată a lui Jordan și o ascundea la ea în cameră pentru că 
Bobi Anne o tot bătea la cap că e grasă. 

— Mersi, spuse Bliss muşcând din ea. 

Ciocolata dulce şi delicioasă i se topi pe limbă. Bliss fu 
impresionată. Sora ei mai mică încercase s-o facă să se simtă mai bine 
în singurul mod pe care-l ştia. 

— Te ajut cu ceva? întrebă ea, un mod de a-i spune că apreciază 
gestul. 

— Nu. Eşti varză la mate, oricum, zise Jordan. 

— Aici ai dreptate, râse Bliss. 

Luă telecomanda și o îndreptă spre plasma care atârna 
deasupra blatului. 

— Te deranjează? întrebă ea, zapând pe canale. 

— Nu. 

Bliss își termină ciocolata şi se aşeză să se uite la televizor, în 
timp ce Jordan continuă să lucreze la mate. Când Forsyth și Bobi Anne 
intrară în bucătărie câteva ore mai târziu pentru a aduna familia la 
masa de seară, le găsiră pe fete stând liniștite împreună, una lângă alta. 

Douăzeci şi şase 


Fusese convocată o întrunire de urgenţă a Conclavului, iar la 
finalul ei, Mimi fu surprinsă s-o vadă pe Bliss aşteptând la ușă. 

— Tu ce cauţi aici? întrebă ea, aruncându-și geanta de sport pe 
umăr. 

Fusese la o sesiune cardio de două ore înainte de a se îndrepta 


spre Force Tower. Nu avusese timp să se schimbe sau să se aranjeze. 
Avea încă şuviţe de păr lipite de fruntea transpirată. 

— Forsyth m-a luat de la școală şi m-a adus cu el când a fost 
chemat, zise Bliss. Ce s-a întâmplat? 

— Tatăl tău nu ţi-a zis? ezită Mimi, folosind o banderolă de 
încheietură pentru a-și șterge transpiraţia de pe obraji. 

— Ceva legat de o sabie de aur? întrebă Bliss. 

Mimi ridică din umeri, fără să confirme bănuiala lui Bliss. O 
enerva Bliss, pe care o considerase mereu, în marea schemă a 
lucrurilor, mai degrabă o simplă participantă decât regina balului. 
Totuşi, mahării orașului şi arbitrii modei păreau să nu se mai sature de 
amazoana cu părul de foc. După deschiderea show-lui Rolf Morgan, 
Bliss contractase mai multe campanii publicitare ca niciodată. Figura ei 
era peste tot - pe afișe, pe taxiuri. Nu puteai scăpa de ea. 

Mimi putea ierta faima şi gloria apărute peste noapte - 
Dumnezeu știe că după asta umbla toată lumea din New York - dar nu 
o putea ierta pe Bliss că ținea partea altcuiva, mai ales că era partea 
greşită. Toată lumea la școală ştia că Bliss şi Schuyler erau cele mai 
bune prietene. Lui Mimi i se părea o insultă că Bliss, fata care n-ar fi 
avut nicio şansă la o viață socială la Duchesne fără binecuvântarea ei, 
întorsese spatele grupului de elevi populari pentru a sta cu micul grup 
de neadaptați. 

Nu voia să divulge informaţii, dar şansa de a se lăuda fostei 
prietene cu statutul ei de „persoană din interior” fu prea mult pentru 
Mimi și nu rezistă. 

— Este sabia lui Mihail, explică ea. Sabia Justiţiei. 

— Ce e cu ea? 

— A dispărut. Charles a convocat întrunirea imediat ce a 
descoperit că lipsește. 

Mimi ajunsese la Conclav și-l găsise pe tatăl ei în capul mesei. 
Charles era furios. Era sigur că cineva din Conclav o luase şi începuse 
şedinţa proferând acuzaţii către mai mulți membri. 

Bliss se uită la Străbuni, care părăseau ședința șușotind pe 
bisericuțe. 

— De ce e așa important? 

— Doamne! Nu-ţi amintești? Este sabia Arhanghelului. Sunt 
doar două în lume. Gabrielle - ştii tu, Allegra - o are pe cealaltă, 
evident, dar nimeni nu știe unde a dispărut de când ea e absentă fără 


învoire. Lipseşte de decenii. Dar sabia lui Charles, a lui Mihail... o 
păstra la el în birou, încuiată cu sânge. Dar cineva a intrat cu forța. A 
dispărut. El e sigur că e la Croatan, explică Mimi. 

Încuietoarea de sânge era cea mai puternică modalitate de care 
dispuneau cei cu Sânge Albastru pentru a păstra ceva în siguranţă. 
Doar sângele unui Arhanghel putea deschide cutia. Era o enigmă de 
neelucidat. Allegra era în comă, așa că nu mai existau alți suspecți. 

— Ce legătură au cei cu Sânge Argintiu? voi Bliss să știe, 
sugându-şi bandajul de la degetul mare. 

Se trezise într-o dimineaţă cu degetul sângerând. Ciudat. Poate 
că îi intrase vreo aşchie în somn? 

— Doar sabia unui Arhanghel poate ucide alt Arhanghel. Nu pot 
să cred că nu știi asta, Bliss, o certă Mimi. N-ai citit lectura obligatorie? 

— Dar de ce ar vrea Charles s-o ucidă pe Allegra? 

— Nu pe Allegra. Dumnezeule, chiar trebuie să-ți dau mură în 
gură? Dacă Lucifer încă umblă liber - ştii, Prințul întunericului! Lucifer 
e un fost Arhanghel. E singurul lucru care-l poate ucide. Săbiile 
normale ale celor cu Sânge Albastru - le primeşti înainte de a 
efectualegătura, apropo, sau nici asta nu-ți amintești? Acelea pot fi 
folosite împotriva oricărui Sânge Argintiu. Dar spada lui Mihail este 
singura care îl poate ucide pe Lucifer. 

— Și acum a dispărut. 

— Da. E nasol. Charles o s-o ia razna dacă a dispărut de sub 
nasul lui, oftă Mimi. 

Lucrurile stăteau chiar rău pentru tatăl ei. Simţea că existau 
membri ai Conclavului care aveau suspiciuni legate de această „intrare 
prin efracție”. Dar de ce şi-ar fura Charles propria spadă? Chiar 
credeau că Mihail, Cel cu Inima Curată, s-ar alia cu cei cu Sânge 
Argintiu? 

Bliss îl căută din priviri pe tatăl ei. Forsyth era încă în sală, 
probabil vorbind cu Charles. 

— Şi pe cine bănuiesc? 

— N-au nicio idee; deși Charles zise că Kingsley a fost ultima 
persoană care l-a vizitat în birou. Știu că n-ar fi trebuit să aibă 
niciodată încredere în ratatul ăla. Mă rog, nu se poate lua legătura cu el 
fiindcă este cu echipa lui la Rio. N-au putut să ia legătura nici telepatic. 
Și nici Lawrence nu răspunde. E un haos, spuse Mimi un pic prea 
veselă. 


— Sper că ei nu cred că Dylan e în spatele acestei afaceri. N-are 
cum să fie, spuse Bliss agitată. 

— Ce tot zici acolo? întrebă Mimi. Dylan? De ce ar fi el implicat? 
N-a dispărut acum câteva luni? S-a dus, e istorie. 

Mimi îşi amintea vag povestea, cum Dylan spărsese fereastra lui 
Bliss înainte de a fi luat de un Sânge Argintiu. Bliss fusese de 
neconsolat zile întregi, iar Mimi încercase s-o aline reamintindu-i că 
acel monstru ar fi putut-o lua și pe ea. Era norocoasă că rămăsese în 
viață. Conclavul trimisese o echipă să investigheze şi să afle unde e 
Dylan, dar Venator-ii nu descoperiseră nimic. 

— N-ai aflat? întrebă Bliss. 

— Ce să aflu? 

— Dylan s-a întors și e la reabilitare. 

— Eşti sigură că vorbim despre același tip? Dylan ex-ul tău ratat 
şi tipul care a ucis-o pe Aggie? Care s-a transformat într-un Sânge 
Argintiu? întrebă Mimi. 

Bliss nu era chiar foarte isteață. O fată care purta rochiile din 
sezonul trecut în mai era complet pe dinafară, după părerea lui Mimi. 

— Da. 

— De ce-ar trebui să ştiu despre asta? întrebă Mimi. 

— Pentru că faci parte din Conclav. L-am dat pe mâna lui 
Forsyth. Mi-a spus că va anunța Conclavul, astfel încât toată lumea să 
poată lua o decizie. Mi-a zis că Străbunii au decis să-l trimită la 
Tranziţii. 

Mimi scutură din cap, părând uluită. 

— Nu. Tatăl tău n-a menţionat asta niciodată în vreo ședință. 
N-am făcut așa ceva. 

Se uită la Bliss de parcă nu era în toate minţile. Era foarte ciudat 
că Forsyth ascunsese aşa ceva Conclavului. 

— Asta e ciudat, de ce m-ar minţi? 

— Cine ştie? Mimi o studie cu atenţie pe Bliss. Dylan a revenit pe 
bune? Ești sigură? 

Bliss dădu din cap. 

— L-am vizitat săptămâna trecută. 

— Du-mă la el. O să-i spun lui Forsyth că trebuie să fac un raport 
pentru Conclav în ceea ce-l priveşte pe Dylan. 

Forsyth L-. 


ANUNȚ DE NAȘTERE 


CONGRESMANUL Forsyth Llewellyn și 
soţia sa, fosta doamnă Roberta Prescott, 
sunt mândrii părinți ai unei fetițe. Jordan 
Grace Llewellyn s-a născut exact la miezul 
nopții pe l ianuarie 1994. Jordan este a 
doua fiică a congresmanului. Mama și 
bebelușul sunt bine. 


The Bouston Star” 


Douăzeci şi șapte 


Pentru că Mimi voia să-l vadă pe Dylan imediat, hotărâră să-l 
viziteze a doua zi, ceea ce însemna că trebuiau să chiulească iarăși de 
la ore. Nu că asta o deranja prea mult pe Bliss. Notele erau ultimul 
lucru la care se gândea în acest moment. 

În seara aceea, Bliss nu-l întrebă pe tatăl ei de ce nu spusese 
nimic Conclavului despre Dylan. Nu se simţea în largul ei să-l anunţe că 
ştie că el are secrete față de ea. Forsyth. Avea cu siguranță motivele lui, 
dar Bliss simțea că nu i le va împărtăși. 

A doua zi după-amiază, Bliss îi făcu lui Dylan un pachet. Ştia că 
are parte de cea mai bună îngrijire pe care o pot cumpăra banii, dar la 
Tranziţii nu avea cel mai nou CD cu muzică indie-rock sau un exemplar 
din Absolute Sandman. Se gândi că poate dacă avea câteva dintre 
lucrurile lui favorite, asta i-ar aduce aminte cine este şi, prin urmare, 
ceea ce însemnase Bliss pentru el. Nu voia să renunţe la el. Chiar se 
hotărâse să îşi înăbușe acel sentiment de respingere pe care-l avea din 
noaptea fatidică când se sărutaseră. Poate că respingerea lui Dylan 
făcea parte din boala sa. 

Jordan trecu prin fața ușii şi băgă capul în camera lui Bliss. 

— Te duci iar la Saratoga? întrebă ea. 

— Da. Mimi vrea să meargă să-l vadă pe Dylan pentru Conclav. 
Și doctorul lui e acolo azi. Pot în sfârşit să-l întreb ce are, explică Bliss, 
împăturind o geacă de piele de motor, pe care o găsise stilistul ei la 
Bameys, și înghesuind-o apoi în pungă. 

Sora ei intră în cameră și se așeză pe pat, privind-o pe Bliss cum 
împachetează. 

— Hei... voiam să te întreb... mai știi perioadele când leșinai? 

— Da, zise Bliss dând din cap, hotărându-se să nu mai ia 
ursulețul de pluș îmbrăcat într-un tricou cu inscripția „să te faci bine”, 
pe care-l cumpărase fără să stea prea mult pe gânduri de la un magazin 
de suveniruri. 

Dylan cu siguranţă va zice că e ceva prea sentimental. El mereu 
făcea mişto de ea că are prea multe animale de pluș pe pat. 

— Ți s-a mai întâmplat? 

Bliss se opri din ce făcea şi se gândi. Leşinurile se întâmplau cu o 
regularitate formidabilă. Leşina şi se trezea într-un loc complet diferit, 
fără să aibă nicio idee cum ajunsese acolo. 


— Nu. Și nici n-am mai avut vreun coșmar de câteva luni. 

— Asta e bine, spuse Jordan, părând uşurată. 

Dar Bliss mai avea ceva de spus. 

— Acum încep să le am în timpul zilei. De exemplu, acum câteva 
zile - când am văzut un lucru ciudat. Țineam în mână peria de păr, care 
s-a transformat într-un șarpe de aur. M-am speriat de moarte. 

Jordan păli. 

— Un şarpe de aur? 

— Da. Și altă dată mă uitam să cer şi am văzut un dragon cu 
şapte capete. Am înlemnit. 

— Ți se întâmplă asta des? întrebă Jordan. 

Bliss ridică din umeri. 

— Să zicem. L-am întrebat şi pe tata. Mi-a zis că totul face... 

— „parte din transformare, continuă Jordan. 

— Da. 

Bliss termină de împachetat. Îi sună celularul. Mimi o aștepta jos 
în maşină. Jordan stătea încă acolo, cu o expresie ciudată pe față. Arăta 
de parcă s-ar fi luptat să ia o decizie. 

— Ce e? întrebă Bliss. 

— Nimic, scutură Jordan din cap. Distracţie plăcută la prietenul 
tău. 

Bliss nu mai ieşise cu Mimi de luni de zile și la început se gândi 
că va fi cam jenant, dar uitase cât de absorbită de sine putea fi Mimi 
Force. Mimi sporovăi cu ușurință tot drumul, vorbind despre tot şi 
toate, de la noii ei însoțitori umani, printre care cei mai tari băieţi de la 
Collegiate și Horace Mann, împreună cu câţiva studenți, până la 
planurile ei pentru la vară: un program intensiv de chineză la Beijing, 
pentru că voia să vorbească fluent limba anul viitor, când avea să 
aplice la Stanford. 

— Nu e amuzant? Chineza e singura limbă care nu e în 
amintirile mele. Hmm. O să stau la Wah și Min, ştii tu, gemenii ăia 
chinezi pe care i-am întâlnit la Balul celor Patru Sute? chicoti Mimi. 

Când ajunseră la Tranziţii, Dylan era singur în cameră şi se uita 
la televizor. 

— Hei... Bliss... nu-i aşa? întrebă el, închizând televizorul. Şi tu 
cine ești? 

— Mimi, zise ea, uitându-se la el cu atenţie. Tu chiar nu-ţi aduci 
aminte de noi? 


— Îmi aduc aminte de ea, spuse Dylan cu timiditate. A venit să 
mă viziteze de câteva ori. 

— Ți-am adus câte ceva, spuse Bliss, ridicând punga burdușită 
de bunătăți. 

— Super, exclamă Dylan, scormonind în pungă. Asta pentru ce 
e? întrebă el, ţinând în mână geaca de piele neagră. 

Bliss se simţi stânjenită. 

— Eu... ăăă... aveai tu una... 

— Nu, e... e super! 

Dylan îşi puse geaca. Arăta la fel de bine ca în cea veche. Îi zâmbi 
lui Bliss și ei îi tresări inima. Mai scotoci prin plasă şi scoase cutia cu 
iPhone. 

— M-am gândit că ai vrea și tu unul, spuse Bliss. Sper că nu te 
deranjează. Deja mi-am introdus numărul. 

— Bliss, spuse Mimi. Te rog, ne poți lăsa câteva minute. singuri? 
Aş vrea să-i pun lui Dylan câteva întrebări. 

— Sigur. 

Bliss ieși din încăpere. Câteva minute mai târziu, Mimi deschise 
ușa. O privi pe Bliss cu un amestec de compătimire și dispreţ. 

— Deci? întrebă Bliss. 

— Chiar se pare că nu are amintiri, spuse Mimi. 

— Ţi-am zis. 

— E incredibil. Parcă ar fi tabula rasa. 

— O spui ca şi cum ar fi un lucru bun, zise Bliss, uitându-se 
furioasă la Mimi și intrând în cameră. 

— Ce-a vrut să știe? îl întrebă pe Dylan. 

Dylan ridică din umeri. 

— Nu prea multe... câteva lucruri ciudate - și ceva de niște blugi 
sau ceva de genul ăsta. N-am înţeles ce tot voia. 

I-am zis că atunci când mă trezesc nici măcar nu știu cum mă 
cheamă. 

— Tu chiar n-ai nicio idee cine sunt? întrebă Bliss, așezându-se 
pe pat lângă Dylan. 

El lăsă privirea în jos spre revista de benzi desenate pe care o 
răsfoia şi o puse deoparte. Apoi se întinse și îi luă mâna într-a lui. Ea 
rămase surprinsă și îl privi cu teamă... cu speranţă... 

Dylan se încruntă și într-un sfârşit vorbi. 

— Nu știu cine ești. Dar știu că de fiecare dată când te văd mă 


simt mult mai bine. 

Bliss îi strânse mâna și el i-o strânse la rândul său. Stătură așa, 
mână în mână, mult timp. Până când Mimi ciocăni la ușă pentru a o 
anunța pe Bliss că doctorul lui Dylan le putea primi. 


Când intrară în clădirea principală, Mimi își dădu jos ochelarii 
de soare şi se uită cu ochii mijiți la silueta care se îndrepta spre vila lui 
Dylan. 

— Hei, ăla nu e Oliver Hazard-cum-l-o-mai-chema? 

— Da, spuse Bliss. 

Oliver îi spusese că s-ar putea să-l viziteze pe Dylan după ore. 
După câte se părea, venea destul de des pentru a-i ține companie lui 
Dylan. Cei doi jucau șah. Oliver îi povestise că deşi Dylan îşi pierduse 
memoria, nu-și pierduse şi abilitatea de a-l face praf la joc. 

— Stai aşa. Vreau să vorbesc și cu el puţin, spuse Mimi, pornind 
în direcţia lui. 

Bliss se întrebă despre ce mama naibii voia Mimi să vorbească 
cu Oliver. Cei doi se detestau. Dar erau prea departe de ea pentru a 
putea trage cu urechea. 

Observă că atunci când Mimi se întoarse, arăta foarte satisfăcută 
de ea însăși, mai mult decât de obicei. 

Cât despre Oliver, Bliss nu avu șansa să mai vorbească cu el. 
Orice i-ar fi spus Mimi, se pare că îl tulburase aşa de rău, încât nu-l mai 
vizită pe Dylan în acea zi. 


Douăzeci şi opt 


Auzi maşina înainte de a lua colţul. Un tors încet de motor şi 
care se transformă într-un zgomot asurzitor. Parcă pe aleea din spatele 
clădirii de pe Perry Street. Un Jaguar argintiu XKE, decapotabil, din 
1961, lucios și minunat ca un glonţ, cu Jack Force în spatele volanului. 

Schuyler se strecură în mașină, admirând finisajele clasice, 
bordul argintiu antic şi mecanismele simple, de modă veche. Jack 
schimbă viteza şi mașina o porni pe autostradă. 

Aveau la dispoziție doar câteva ore, dar era destul - deși, 
bineînţeles, niciodată nu era destul. 

Cu fiecare zi care trecea, momentul legăturii era din ce în ce mai 


aproape. 

Spionase invitațţiile, şi până la urmă primise și ea una. La început 
fusese surprinsă, dar apoi își dădu seama că ăsta era modul lui Mimi de 
a o anunţa care-i era locul. Cu câteva zile în urmă, chiar o surprinsese 
pe Mimi probând rochia pe care urma s-o poarte în timpul ceremoniei 
de legătură. Schuyler nu știa cine era păcăliciul aici - ea sau fata în 
rochie albă. Amândouă erau îndrăgostite nebunești de acelaşi băiat. 

Jack era păcăliciul, se gândi Schuyler, privindu-l cum 
manevrează maşina cu o mână sigură pe străzi. Un păcălici nebun. Dar 
îl iubea, numai Dumnezeu ştie cât de mult îl iubea. Își dorea doar să nu 
fie nevoiţi să se ascundă, să fie liberi să-și declare dragostea în fața 
întregii lumi. Acum câteva seri, ea îi spusese că se săturase să se 
ascundă în același loc. Deşi apartamentul reprezenta o evadare, într-o 
oarecare măsură, rămânea totuși o carceră. 

Schuyler tânjea să fie cu el în alt loc, măcar pentru o noapte. 
Drept răspuns, Jack îi strecurase un bilețel în acea dimineaţă, 
spunându-i că aveau să se întâlnească în amurg, la locul stabilit. N-avea 
nici cea mai vagă idee ce planuri își făcuse el, dar zâmbetul din colțul 
gurii îi sugeră că era vorba de o surpriză minunată. 

Jack conduse mașina peste pod, înspre New Jersey. În câteva 
minute parcară pe un aerodrom privat la Teterbore, unde îi aștepta un 
avion. 

— Sper că glumeşti, râse Schuyler și bătu din palme la vederea 
avionului. 

— Mi-ai spus că vrei să mergem în altă parte, zâmbi Jack. Ce zici 
de Tokyo? Sau Londra? Seul? Mi-e poftă de-un grătar. Madrid? Bruges? 
Unde ai vrea să mergem în seara asta? În seara asta, lumea e a ta, şi eu 
la fel. 

Schuyler nu mai întrebă unde era Mimi; nu-i păsa și nici nu voia 
să ştie. Dacă Jack își asuma riscul, atunci nu mai era nevoie să întrebe. 

— Viena, se hotărî Schuyler. E acolo o pictură pe care mi-am 
dorit dintotdeauna s-o văd. 

Deci așa trebuie să te simți dacă ești unul dintre cei mai bogați și 
mai puternici vampiri din lume, se gândi Schuyler, urmându-l pe Jack 
în Osterreichische Galerie din Palatul Belvedere. 

Muzeul era închis în timpul nopţii, dar când ajunseră la marile 
porți principale îi întâmpină un paznic, iar custodele muzeului îi 
conduse prin galerie. 


— Asta e ceea ce căutaţi? întrebă custodele, arătând înspre un 
tablou întunecat din mijlocul încăperii. 

— Da. 

Schuyler respiră adânc şi se uită la Jack pentru a căpăta curaj. El 
o strânse ușor de mână. 

Se apropie de tablou. În dormitorul ei avea un poster decolorat 
al aceleiași picturi. Dar realismul lui o lăsă fără rai. Culorile erau mult 
mai vibrante şi captivante, proaspete și vii. Egon Schiele mereu fusese 
unul dintre artiştii ei preferați. Se simţise întotdeauna atrasă de 
portretele lui - acele linii dure, torturate, feţele supte, tristețea 
grăitoare care rămânea pe pânză la fel ca vopseaua. 

Se numea simplu, îmbrăţișare, şi înfățișa un bărbat și o femeie 
cu trupurile încolăcite. Pictura emana o energie primară, iar Schuyler 
aproape simţi legătura intensă dintre cei doi. Și totuși tabloul nu era 
nici pe departe romantic. Era încărcat de neliniște, ca şi cum cei doi 
ştiau că îmbrăţișarea lor avea să fie ultima. 

Arta lui avea un aer melancolic - nu era pentru toată lumea. În 
clasa de arte a lui Schuyler toţi erau îndrăgostiți de capodopera Art 
Nouveau a lui Gustav Klimt, Sărutul. Dar Schuyler credea că era mult 
prea ușor ca acea pictură să-ți placă; era un decor de cameră de cămin, 
o alegere sigură şi tipică. 

Ea prefera nebunia și tragedia, singurătatea şi zbuciumul. 
Schiele murise tânăr, probabil de inimă albastră. Profesorul ei de arte 
mereu le vorbea despre „puterea artei de a izbăvi și transforma”, iar 
acum, stând acolo în fața tabloului, Schuyler înțelegea foarte bine ce 
voise să zică profesorul. 

Nu avea cuvinte pentru a descrie emoțiile care o încercau. Simțţi 
mâna lui Jack în mâna ei - atât de rece şi uscată, și socoti că este cea 
mai norocoasă fată din lume. 

— De aici unde mai mergem? întrebă Jack după ce părăsiră 
muzeul. 

— Tu decizi. 

Jack ridică o sprânceană. 

— Hai să ne oprim la un bistro. Îmi place mult Sachertorte1. 


1 Prăjitură de ciocolată cu umplutură de gem de caise şi topping de ciocolată 


Mâncară pe acoperișul unei clădiri de apartamente și priviră 
orizontul de unde se iveau zorii. Unul dintre avantajele de a fi vampir 
era că nu aveau probleme în a se obişnui cu un program nocturn. 
Schuyler nu mai avea nevoie de atâta somn ca pe vremuri, iar în 
nopțile în care se întâlnea cu Jack abia dacă închideau un ochi. 

— E ceea ce ţi-ai dorit? întrebă Jack, aplecându-se peste masă 
pentru a-i mai turna puţin vin. 

— De unde ai ştiut? zâmbi ea, dându-și părul după ureche. 

El o surprinsese aducând-o într-un alt apartament splendid 
deținut de familia sa. Familia Force avea mai multe proprietăți decât 
toate puloverele negre ale lui Schuyler din dulap. 

— Haide, să mergem jos, spuse Jack, conducând-o de mână 
înapoi în apartament. Vreau să asculți ceva. 

Locuința temporară a familiei Force era situată într-o clădire ce 
data din 1897, în faimosul District Nouă, cu tavane boltite, stucaturi 
bogate, şi privelişti minunate de la fiecare fereastră. Spaţios și aerisit, 
total diferit de casa somptuos decorată din New York, apartamentul 
avea puţină mobilă şi un aer aproape monahal. 

— N-a mai fost nimeni pe aici de ani de zile, de când balurile de 
la Opera vieneză nu mai sunt ca altă dată, explică Jack, ștergând praful 
de pe un casetofon Sony învechit. Ascultă asta, zise el şi băgă o casetă. 
Cred că o să-ți placă. 

Apăsă PLAY. 

Se auzi un sunet șuierat şi hârșâit. Apoi o voce joasă, aspră - 
fără îndoială a unei femei, dar distrusă de ani întregi de fumat - începu 
să recite. 

„Şi inima mea furioasă se frânse...” 

Schuyler recunoscu versurile. 

— Ea e? întrebă cu frenezie. Ea e, nu-i aşa? 

Jack dădu din cap. Ea era. 

— Am găsit caseta la un anticariat acum câteva zile Aveau poeți 
care-şi citeau din propria operă. 

Ținuse minte. Era Anne Sexton2. Citind din Love Poienis. Poeta 
ei preferată care citea poezia ei preferată, The Break Era cea mai tristă 


2 Anne Sexton (1928-1974), poetă americană cunoscută pentru poeziile ei cu o 
notă profund personală; câştigătoarea Premiului Pulitzer pentru poezie în 1967 


dintre toate, era plină de furie şi amărăciune, frumoasă şi mânioasă. 
Schuyler era atrasă de durere - la fel ca picturile lui Schiele, poezia lui 
Sexton era brutală, sinceră în agonia sa. Volumul Love Poems fusese 
scris în timpul unei aventuri amoroase a poetei - o aventură 
sentimentală ilicită, secretă, care semăna cu a lor. Îngenunche şi se 
ghemui lângă micul casetofon, iar Jack o cuprinse în braţe. Nu credea 
că e capabilă să-l iubească mai mult decât o făcea în acel moment. 

Poate că erau lucruri legate de el pe care nu le va înţelege 
niciodată, dar acum ei doi se înțelegeau perfect. 

Când caseta se termină, nu scoaseră niciun cuvânt bucurându-se 
de căldura emanată de trupurile lor. 

Aşa... 

Schuyler ezită și se ridică într-un cot pentru a vorbi cu el. Se 
temea că dacă ar fi vorbit despre realitatea situației, magia serii avea 
să se spulbere. Şi totuşi dorea să afle. Ceremonia legăturii se apropia 
cu repeziciune. 

— Spuneai acum câteva zile la întrunirea Comisiei că există o 
cale de a desface legătura. 

— Aşa cred. 

— Ce-ai de gând să faci? 

Drept răspuns, Jack o trase pe Schuyler jos, înapoi, astfel încât 
erau din nou întinși unul lângă altul. 

— Schuyler, uită-te la mine, spuse el. Serios, uită-te la mine! 

Se uită. 

— Am trăit foarte mult timp. Când are loc transformarea... când 
începi să devii conștient de amintirile tale... e un proces copleşitor. 
Este aproape ca şi cum trebuie să retrăiești fiecare greşeală, spuse el 
încet. Nu vreau să fac aceleași greșeli pe care le-am făcut în trecut. 
Vreau să fiu liber. Vreau să fiu cu tine. Vom fi împreună. Dacă nu sunt 
cu tine, cred că aş avea foarte puţine motive să trăiesc. 

Schuyler scutură din cap hotărâtă. 

— Dar nu te pot lăsa să faci asta. Nu te pot lăsa să riști. Te iubesc 
prea mult. 

— Atunci ai prefera să mă vezi legat de o femeie pe care n-o 
iubesc? 

— Nu, şopti ea. Niciodată. 

Jack o luă în braţe şi o sărută. 

— Există o cale. Ai încredere în mine. 


Schuyler îl sărută la rândul ei și fiecare clipă era mai dulce decât 
cea precedentă. Avea încredere oarbă în el. Orice ar avea de gând să 
facă pentru a desface legătura, ei vor fi împreună. Mereu. 


Douăzeci şi nouă 


Doctorul lui Dylan era mare cât un urs, cu o barbă stufoasă și un 
mers greoi şi înclinat. Îmbracă-l într-un costum roşu şi dă-i drumul în 
jos pe coș, se gândi Bliss, neavând încredere să-și lase soarta în mâinile 
ciudatului om, deși era un medic hematolog renumit și provenea 
dintr-o familie de Conduiţi Sânge Roşu de nădejde. 

— Secretara mea mi-a spus că sunteţi prietenele lui Dylan Ward. 
Știu că aţi încercat să mă găsiți un pic mai devreme și îmi cer scuze că 
am răspuns cu întârziere. A fost o săptămână foarte aglomerată. 
Cineva a adus pe ascuns un însoțitor într-un dormitor și a ieşit măcel. 
Se strâmbă şi apoi adăugă zâmbind: Dar nu vă faceţi griji, totul e sub 
control acum. 

— Bine. Bliss dădu din cap și luă loc pe unul dintre scaunele din 
fața biroului său. Suntem prietenele lui. Vă mulțumim că ne-aţi primit. 

— Eu nu-i sunt prietenă. Sunt aici pentru a afla în numele 
Conclavului ce se întâmplă cu el, izbucni Mimi. Sunt un Protector. 

El ridică din sprâncene. 

— Pari tânără pentru vârsta ta. 

Mimi zâmbi strâmb. 

— Dacă stai să te gândești, toți părem să fel. 

— Adică, pentru cineva cu funcţia ta, zise el încurcat, tuşind şi 
răsfoind nervos câteva hârtii de pe birou. 

— Treceţi la subiect, doctore. N-am venit aici să dezbatem 
politicile Conclavului. Ce se întâmplă cu descreieratul ăla? 

Doctorul Andrews deschise un dosar din fața lui și făcu o 
grimasă. 

— Se pare că Dylan suferă de stres posttraumatic. L-am inclus în 
mai multe sesiuni de terapie prin regresie pentru a-l ajuta să-şi 
recupereze amintirile. Dar până acum nu și-a amintit mare lucru. Nu-și 
aduce aminte ce i s-a întâmplat nici acum o sută de ani, nici acum o 
lună. 

Era exact de ceea ce se temea Bliss. Dylan era ca o barcă în 


derivă, ancorată de nimic şi de nimeni. 

— Deci va avea amnezie aşa... pentru totdeauna? 

— Greu de spus, spuse doctorul cu ezitare. Nu vrem să vă dăm 
speranţe deşarte. 

— Dar cum s-a întâmplat una ca asta? întrebă Bliss, simțindu-se 
extrem de agitată. 

— Mintea face asta câteodată - șterge totul pentru a putea 
funcționa, pentru a înlătura forța unei traume recente. 

— A trecut prin multe, șopti Bliss. 

— A fost atacat de cei cu Sânge Argintiu, adăugă Mimi, dând din 
cap. 

Doctorul își consultă din nou fișa. 

— Aici e treaba interesantă. Exact cum i-am spus şi senatorului 
Llewellyn, atât cât putem noi să ne dăm seama, nu sunt semne în sânge 
că ar fi fost corupt de vreun Sânge Argintiu. Da, a fost atacat și torturat 
groaznic, dar suntem sceptici în ceea ce privește faptul că ar fi efectuat 
Caier imonia pe un alt vampir. Nu a terminat procesul. Sau, ca să fiu şi 
mai clar, nici nu l-a început. 

Bliss fu uluită. 

— Dar... 

— E absurd, zise Mimi fără ezitare. Știm cu toţii că Dylan a 
ucis-o pe Aggie. Era complet secată de sânge. Și el a fost singurul 
suspect. Chiar i-a mărturisit lui Bliss. 

— Aşa a făcut, întări Bliss. 

Doctorul Andrews scutură din cap. 

— Probabil că a fost indus în eroare, sau manipulat să creadă că 
este unul de-al lor. Constatările noastre sunt concludente. 

— Forsyth ştia asta? Că Dylan e inocent? întrebă Mimi tăios. 

Doctorul dădu aprobator din cap. 

— L-am sunat imediat ce am avut rezultatele testelor. 

Mimi râse sarcastic. 

— Dacă Dylan nu e un Sânge Argintiu și nu a ucis-o pe Aggie, 
atunci înseamnă că nu minţea când mi-a spus că nu știe unde sunt 
blugii pe care ea îi împrumutase de la mine. 

— Despre ce tot vorbeşti? întrebă Bliss confuză. 

— Nu contează, ridică Mimi din umeri. 

Se ridică şi Bliss îi urmă exemplul. 

— Mulţumim mult că ne-ați primit, domnule doctor. Ne-aţi 


ajutat enorm. 

Bliss nu se putea concentra. Degetele îi tremurau pe când 
încerca să-și încheie haina. Se lovi cu genunchiul de masă și aproape 
căzu. 

Dylan era nevinovat. 

Nu era un Sânge Argintiu şi nici nu avea să se transforme 
într-unul. 

Era o victimă. 

Luni de zile, toată lumea din comunitatea lor crezuse că Dylan 
se făcuse vinovat de moartea lui Aggie Carondolet. De faptul că ucisese 
celelalte victime, o atacase pe Schuyler şi o rănise mortal pe Cordelia. 
EI însuși îi spusese lui Bliss că făcuse toate acele lucruri. Şi ea-l crezuse. 

Dar dacă încerca să acopere pe cineva? Dacă cineva îl făcuse să 
creadă că fusese infectat? 

Și dacă nu Dylan fusese cel care înfăptuise toate acele crime, 
atunci cine? 


Treizeci 


Era deja seară când Schuyler părăsi apartamentul din Perry 
Street. Avea fața îmbujorată de sărutările lui Jack, cu obrajii şi buzele 
de un roşu aprins. La fel ca întregul New York, Schuyler înflorea. Un 
sărut pentru un sărut pentru un sărut, se gândi ea, încă ameţită de 
farmecul nopţii petrecute la Viena. Tocmai se întorseseră și veniseră la 
apartament să facă un duş şi să se schimbe. 

Jack plecase primul - strecurându-se pe o ușă laterală - iar 
Schuyler așteptase jumătatea de oră cuvenită înainte de a pleca şi ea. 

Zâmbea ușor, ca pentru sine, încercând să-și aranjeze părul care 
devenise rebel din cauza unei rafale de vânt, când văzu pe cineva pe 
care nu se așteptase să-l vadă. 

Stătea vizavi, uitându-se lung la ea, şocat și plin de disperare. O 
singură privire în ochii lui Oliver şi ea ştiu că el știe. Dar cum? De unde 
putea şti? Fuseseră foarte precauțţi în a-şi păstra dragostea secretă. 

Durerea întipărită adânc pe faţa lui era mai mult decât putea ea 
suporta. Schuyler simţi cuvintele oprindu-i-se în gât pe când traversa 
strada pentru a ajunge în faţa lui. 

— Ollie... nu e... 


Oliver o străfulgeră cu o privire plină de ură adevărată, se 
întoarse pe călcâie și se îndepărtă, mai întâi mergând la pas, apoi 
aproape alergând. 

— Oliver, te rog, lasă-mă să-ţi explic... 

Într-o clipă, ea ajunse în fața lui. El putea alerga, dar nu putea 
alerga mai repede ca ea. 

— Nu face asta. Vorbeşte cu mine. 

— N-am nimic să-ți spun. L-am văzut plecând, și apoi, exact cum 
mi-a spus ea, am aşteptat jumătate de oră și apoi ai plecat și tu. Ai fost 
cu el. M-ai mințit. 

— Nu te-am minţit - nu e nimic de genul ăsta - of, Doamne, 
Oliver! 

Printre suspine, Schuyler simţi cum tristețea și furia lui o 
copleşesc. Măcar dacă ar lovi-o, dacă i-ar da o palmă - să facă ceva și să 
nu mai stea acolo cu fața aia devastată, care o făcea pe ea să se simtă şi 
mai devastată. 

Începu să plouă. Norii se deschiseră deasupra lor şi primele 
picături de ploaie căzură. O să se ude până la piele. 

— Trebuie să alegi, spuse Oliver, iar ploaia se amesteca cu 
lacrimile care-i alunecau pe obraji. M-am săturat să fiu cel mai bun 
prieten al tău. M-am săturat să fiu pe locul doi. Nu mai vreau să mă 
mulțumesc cu asta. E totul sau nimic, Schuyler. Trebuie să te hotărăști. 
El sau eu. 

Prietenul cel mai bun şi Conduitul ei, sau băiatul pe care îl iubea. 
Schuyler știa că se va ajunge la asta într-o bună zi. Că va trebui să 
renunțe la unul pentru a-l avea pe celălalt. Că acest joc va avea și 
consecințe. Că nu putea continua ca până acum, cu un iubit vampir și 
un însoțitor uman - dar asta nu o ajuta cu nimic. Îl minţise pe Oliver, îl 
mințise pe Jack, minţise pe toată lumea, inclusiv pe ea însăși. Dar 
minciunile o ajunseseră din urmă. 

— Eşti egoistă, Schuyler. N-ar fi trebuit să mă faci însoțitorul 
tău, spuse Oliver impasibil. Dar te-am lăsat pentru că țineam la tine. 
Eram îngrijorat de ce ţi s-ar putea întâmpla dacă nu te-aș fi lăsat. Dar 
tu - dacă ai fi ținut la mine câtuşi de puţin, dacă te-ai fi gândit la mine, 
ar fi trebuit să ai decenţa să te abțţii. Ştiai foarte bine ce simțeam 
pentru tine, dar m-ai folosit oricum. 

Avea dreptate. Schuyler dădu din cap prostește, în timp ce 
ploaia curgea şiroaie în părul și pe hainele ei, care se făcuseră leoarcă. 


Dintre ei doi, Oliver fusese mereu cel cu scaun la cap. Se îndrăgostise 
de cea mai bună prietenă a lui, o iubise din prima zi când se 
întâlniseră, o iubise în secret ani de-a rândul, dar dacă ea n-ar fi 
efectuat Caierimonia, nu i-ar fi băut sângele, nu și-ar fi imprimat toată 
fiinţa ei în sufletul lui, poate că, într-o bună zi, sentimentele lui n-ar 
mai fi fost aceleași. 

Dacă şi-ar fi găsit alt însoțitor, dacă și-ar fi ales alt băiat, 
dragostea lui Oliver poate s-ar fi stins şi i-ar fi luat locul o afecțiune 
blândă şi lipsită de obligaţii. Oliver ar fi putut să îmbătrânească, să 
iubească o fată cu Sânge Roșu și să-și întemeieze propria sa familie. 
Dar îl legase de ea. Cu acea mușcătură sfâșietoare, ea îi pecetluise 
afecțiunea. Sărutul Sacru îl marcase ca fiind al ei. 

Acţionase cu egoism, nesăbuită şi în mod inutil. 

El nu avea de ales, trebuia s-o iubească. Și chiar dacă ar fi 
părăsit-o acum, n-avea să mai iubească pe nimeni altcineva; va fi 
mereu singur. 

Era damnat şi slăbiciunea ei adusese blestemul pe capul 
amândurora. 

— Îmi pare rău, zise Schuyler cu ochii înlăcrimaţi. 

Nu avea cum să mai îndrepte lucrurile. 

— Dacă-ţi pare rău, atunci îl părăsești. Jack nu va fi niciodată al 
tău, Schuyler. Nu așa cum sunt eu. 

Ea dădu din cap plângând amarnic, ștergându-șşi cu mâneca udă 
lacrimile şi nasul care-i curgea. Ştia că arată jalnic, așa se şi simțea. 

Oliver se înmulie. 

— Haide, să nu mai stăm în ploaie. O să răcim amândoi. 

O conduse pe Schuyler cu blândeţe sub tenda unui magazin. 

— Eşti prea bun cu mine, şopti Schuyler. 

Oliver dădu din cap. Știa cum e când iubeşti pe cineva care nu te 
iubește - sau nu poate să te iubească. Dar nu avusese de ales. Niciunul 
dintre ei nu avea de ales. 


Treizeci şi unu 
Sky, arăţi groaznic. Ce s-a întâmplat? întreb, Bliss când o văzu pe 


Schuyler stând deprimată în ușă. 
Ochii lui Schuyler erau roșii de atâta plâns și îşi tot ştergea nasul 


cu un șerveţel. 

— Menajera voastră mi-a deschis. Sper că nu te superi. Părinţii 
tăi sunt acasă? întrebă Schuyler, trăgându-și nasul 

— Nu. Sunt la o campanie de strângere de fonduri. Ca de obicei. 
Intră! Nu că le-ar păsa, oricum. Știi că te plac, spuse Bliss. 

Imediat ce rosti asta, Bliss își dădu seama că nu era sigură dacă 
spusese adevărul. Părinţii ei nu arătaseră niciodată vreun interes 
deosebit față de prietenii ei. Presupuneau în continuare că e prietenă 
cu Mimi Force. De fapt, nu ştiau nimic! Nu se întâlniseră niciodată cu 
Schuyler sau Oliver. 

— Te simţi bine? întrebă Bliss. 

Schuyler clătină din cap. O urmă pe Bliss la ea în dormitor, se 
cocoță pe pat, se sprijini de perne şi închise ochii. 

— Oliver mă urăște, spuse ea, înăbușindu-și plânsul şi 
frecându-se la ochi. Ne-a văzut... pe noi doi... pe Jack şi... 

Venator Martin: Au cerut judecata de sânge. Totul va 
fi scos la iveală. Voi fi descoperit. 


Charles Force: Da, am auzit. Trebuie să te mişti repede. 
Trebuie să dispari. O să te ajut. 


VM: Dar vreau să ştiu de ce. De ce m-ai pus să chem 
un Sânge Argintiu? De ce? 


CF: Pentru că trebuia să aflu. 
VM: Ce să afli? 

CF: Dacă este posibil. 

VM: Ce vrei să zici? 


CF: N-ar fi trebuit să meargă. (agitat) N-ar fi trebuit, 
să se întâmple — era doar un test. Ca să văd... 


VM: Ce? 
CF: Nu e timp. (şoapte) Ştiu ce trebuie să fac acum. 


VM: Dar Regis-ul... Va dori o explicaţie pentru acţi- 
unile mele. 


CF: Da. Mă ocup eu de Lawrence. Nu-ţi face griji. El, 
dintre toţi oamenii, va înţelege de ce am făcut 
ceea, ce a trebuit să fac. Acum, ascultă-mă, te 
“trimit la Corcovado... 


— A aflat, dădu din cap Bliss. 
Deci asta vorbise Mimi cu Oliver în acea după-amiază. 
Drept răspuns, Schuyler apucă o pernă pufoasă din maldărul de 


perniţe şi și-o puse sub cap. 

— Da. 

Bliss oftă. Luă telecomanda și începu să caute prin programele 
înregistrate. 

— Ai văzut ultimul episod din The Beach? 

— Nu, pune.-l, o zori Schuyler. 

Reality show-ul artificial despre vieţile a trei fete blonde, 
prostuțe, dar totuși fascinante, din Los Angeles era preferatul lor. 

— Cum o fi aflat? spuse Bliss, cu privirea ațintită pe ecran. Apoi 
puse filmul pe pauză şi se întoarse către Schuyler. Deși cred că nu mai 
contează. Știi că până la urmă ar fi aflat. 

— Știu, spuse Schuyler. Aș vrea să nu te mai uiţi așa la mine. Știu 
ce gândeşti. 

— N-am spus nimic. 

— Nici nu trebuie. 

Bliss o mângâie pe Schuyler pe spate. O compătimea, dar 
Schuyler ştiuse să te se înhamă atunci când se cuplase cu Jack. 
Înstrăinase un prieten, şi pentru cine - pentru Jack Force? Ce-o găsi la 
el? 

— Trebuie să-ți mărturisesc ceva: eu și Mimi l-am vizitat astăzi 
pe Dylan, spuse Bliss şi îi povesti tot ce le zisese doctorul. 

Schuyler era uluită şi confuză. 

— Deci dacă nu Dylan i-a ucis pe Aggie şi pe ceilalți, atunci cine? 

— Cine ştie? 

— Mai ştie cineva despre asta? Că nu el e făptașul? 

— Altcineva în afară de mine și Mimi? Da. Forsyth, spuse Bliss, 
dându-și seama că în ultimul timp nu mai reușea să-i zică „tată”. 
Doctorul Andrews a zis că l-a sunat imediat ce au venit testele. 

— Dar tatăl tău nu ţi-a spus nimic? 

— Niciun cuvânt. 

— Nici Conclavului? 

— Mimi mi-a spus că Forsyth nu le-a zis nimic despre Dylan, 
adăugă Bliss, simțindu-se din ce în ce mai ruşinată de acțiunile tatălui 
ei. 

— Mă întreb de ce... 

— Poate că a făcut-o ca să mă ajute pe mine, zise Bliss defensiv. 
Ştia că Străbunii voiau să-l distrugă pe Dylan, așa că l-a ascuns de ei. 

— Dar Dylan nu e Sânge Argintiu, spuse Schuyler. Şi n-a fost 


niciodată. Aşa că nu era în pericol să fie distrus. Ei au făcut testele și el 
le-a trecut cu brio. Hei, ce-i cu geamantanele alea? întrebă ea, arătând 
spre valizele Tumi pe jumătate împachetate, care stăteau la picioarele 
patului. 

— A, da, plecăm. 

— Unde? 

— La Rio. Forsyth a zis că Nan Cutler a convocat o întrunire 
importantă a Conclavului şi le-a spus că bunicul tău are nevoie de 
ajutor, aşa că acum toată lumea pleacă acolo. 

— Ce fel de ajutor? o întrebă Schuyler. 

— Nu-ţi face griji, încercă să o liniștească Bliss, observând 
expresia de panică de pe fața prietenei sale. Sunt sigură că e bine. 

— N-am nicio veste de la Lawrence de multă vreme, recunoscu 
Schuyler. Am fost atât de prinsă în relația cu Jack că nici n-am 
observat. Ce-a mai spus Forsyth? 

Bliss ezită, dar hotărî că Schuyler are dreptul să știe. 

— Nu sunt sigură sută la sută, dar se pare că Lawrence are 
probleme. 

— Ce fel de probleme? 

— Mi-aş dori să-ți pot răspunde. Dar tot ce știu e că 
azi-dimineață Forsyth ne-a spus că plecăm la Rio. Afaceri de-ale 
Conclavului. 

Îndreptă telecomanda în direcţia televizorului şi dădu pe repede 
înainte să scape de reclame. 

Show-ul reîncepu şi Bliss se întinse sub pat și scoase o pungă cu 
chipsurile ei preferate, pe care i-o întinse lui Schuyler. 

— Oricum, nu-ţi face griji pentru Ollie. O să-i treacă. Ştii asta. 

— Nu ştiu ce să zic. Chiar cred că mă urăște, Bliss. Mi-a zis că ori 
el, ori Jack. Că trebuie să aleg. 

— Şi tu ce-ai răspuns? 

— Nimic, spuse Schuyler, clipind cu lacrimi în ochi. Nu pot alege. 
Ştii că nu pot. Aruncă punga goală și lovi cu piciorul o pernă. Totul e un 
mare rahat! 

Bliss stătea cu un ochi la televizor și cu altul la prietena ei. Era 
de acord din tot sufletul cu evaluarea făcută de Schuyler. Totul chiar 
părea de rahat. Ca de exemplu modul în care Forsyth o minţise în 
legătură cu Dylan. Câteodată se părea că toată lumea minte. 

După câteva minute în care urmăriră cum vedeta principală a 


showului se desparte în direct de iubitul ei pentru a mia oară, Schuyler 
vorbi. 

— Ştii, n-am nicio veste de la Lawrence de când a plecat, cu 
excepția faptului că își dorește ca vremea să fie mai răcoroasă. Dacă e 
într-adevăr în pericol, nu crezi că mi-ar fi spus și mie ceva? Poate mi-ar 
fi trimis un mesaj? 

— Probabil că nu vrea să-ţi faci griji, răspunse Bliss. Poate o face 
doar pentru a te proteja. Dacă e ceva în neregulă la Corcovado, a spus 
că ar vrea să te ţină departe de ce se întâmplă acolo, îi aminti ea. 

— Aşa o fi, zise Schuyler, jucându-se cu un ciucuraş de pernă. 
Dar e ciudat, nu crezi? Adică, Lawrence nu are deloc încredere în 
Conclav. De când cu Plymouth, spuse ea. De ce i-ar chema tocmai 
acum? 

— Tu ce crezi că e? întrebă Bliss. 

Observă privirea hotărâtă din ochii lui Schuyler. Măcar se oprise 
din plâns pentru băieții ăia. Asta era Schuyler pe care o ştia şi o admira 
ea. 

— Mă duc acolo. Dacă Lawrence este într-adevăr în pericol, 
trebuie să-l ajut. Nu m-aş mai putea privi în oglindă dacă n-aş face asta. 

«Transcrierea, a două minute de conversaţie s-a 
pierdut la feedback. Conversaţia începe după cum“ 
urmează:» 

Schuyler îţi va spune că n-am avut de ales în 
această, privinţă. Ea, crede că o iubesc pentru că sunt 
nevoit, sau pentru că n-am avut incotro, dar se 
înşală. Uneori, are o încredere prea mare în ea. 

Ştiam ce facem atunci când am efectuat Caeri- 
monia. Ştiam exact ce însemna. Ştiam ce consecinţe 
va avea. Mai mult, ştiam că ea nu-mi impărtășeşte 
sentimentele. Ştiu asta de mult timp. Mă crezi tâmpit? 

De ce am făcut-o? 

Nu ştiu. Nu aveam de gând. În apărarea mea, pot 
spune că prima dată am zis nu. Eram acolo, în 
camera de hotel, şi ea stătea la mine în poală, şi mă 
simţeam minunat. Să stau aşa aproape de ea. Da, 
cred că m-am simţit minunat. Nu vreau să intru în 
detalii — nu sunt genul de băiat care se laudă cu 
cuceririle lui. 

Ea crede că sunt îndrăgostit de ea din copilărie 
sau de când am văzut-o pentru prima dată, sau vreo 
altă tâmpenie romantică, de genul ăsta. Dar n-a fost 
aşa. Eram prieteni. Ne înțelegeam bine. Îmi plăcea 
cum gândeşte. Îmi plăcea râsul ei. Îmi plăcea cum se 
îmbrăca — cu toate straturile alea negre. De cine se 
ascundea? 

o Dacă o credeam frumoasă? Doar nu sunt orb, nu? 
"+: Normal că o credeam frumoasă. Dar era ceva mai 


i 


mult de atât — îmi plăcea că obişnuia, să se dea cu o 
nuanţă albastră oribilă de fard de pleoape — fetele 
cred că băieţii nu observă chestii ca machiajul, dar 
observăm — şi care la sfârşitul zilei i se făcea, ca o 
mâzgă şi se intindea. Iar era avea nişte ochi mari 
albaştri de raton şi nici măcar nu băga de seamă... 
nu ştiu. Eram fermecat. 

Dar atunci nu aveam astfel de sentimente pentru 
ea. Nici măcar în clasa a opta, când a trebuit să 
mergem impreună la balul lui Sadie Hawkins şi m-a 
rugat să-i fiu partener, şi ne-am petrecut seara stând 
intr-un colţ, făcând mişto de toată lumea. N-am 
dansat nici un dans şi ea era îmbrăcată intr-o rochie 
lălâie, oribilă. Nu, nu eram îndrăgostit de ea atunci. 

Am început să o iubesc atunci când a aflat că e vam- 
pir. Doar cu câteva luni în urmă. Când şi-a acceptat 
moştenirea şi nu s-a dat inapoi în faţa, destinului ei. 
Pentru că ştiţi cine se presupune că e, nu-i aşa? 
Vorbim despre fiica lui Gabrielle. Treabă serioasă. E 
atât de puternică, incât mă sperie. N-am minţit când 
i-am spus asta. 

Aşa că, da— din nou mă întrebaţi de ce am 
făcut-o. De ce am lăsat-o să-mi sugă sângele, să-şi 
pună amprenta pe mine şi să mă facă numai al ei. Să 
facă toată treaba aia, cu „însoţitorul”. O tâmpenie. 

Nu ştiu de ce mă stresez cu rapoartele astea. Chiar 
le ascultă cineva? 

Mă rog, bănuiesc că adevărul adevărat e că nu 
voiam să fie nevoită s-o facă cu altcineva. Nu voiam 
s-o impart. Era deja atât de diferită de mine, deja, se 
schimba. E diferită. Ea va trăi permanent, iar eu nu 
am decât o şansă. 

Voiam să mai dureze. 

Pentru că da, o iubesc. 


Treizeci şi doi 


Doar dacă pronunţai numele aeroportului din Rio - Galeăo - 
intrai imediat într-o stare de spirit carnavalescă, se gândi Schuyler. 
Gahhhlaaaeonnn. Acum înțelegea de ce călătoreau atâția oameni în 
această ţară: până și numele aeroportului promitea aventuri 
misterioase şi fierbinţi. 

Dar Schuyler se simţea departe de orice aventură romantică. Nu 
reușea să se gândească la Jack fără a se gândi la Oliver. Era prea 
dureros. Să plece din casa familiei Force fusese destul de ușor: doar 
ieşise pe ușă. Charles era iarăși încuiat la el în birou, Trinity era plecată 
într-o vacanţă la spa cu prietenele ei, în timp ce Mimi era la Rio cu 
Conclavul. Jack avea să rămână la New York. Cu o noapte înainte îi 
strecurase o altă carte pe sub ușă. Un exemplar din Anna Karenina. Dar 
nu s-a dus să se întâlnească cu el. Nici măcar n-o lăsase inima să ia 
cartea cu ea, în timpul zborului de nouă ore. 

În cursul călătoriei nu dormi deloc, iar scaunul înghesuit de la 
clasa economic nu îi fu deloc de ajutor. Schuyler călătorise doar cu 
Cordelia sau cu Oliver și familia lui. Cu bunica ei merseseră în micuţele 
avioane cu elice la Nantucket, iar Oliver călătorea doar la clasa întâi. La 
un moment dat se considerase o fată temerară care nu avea nevoie de 
micile luxuri ale vieţii, o greșeală obişnuită făcută de cei care nu au 
experimentat niciodată pe propria piele dificultățile vieţii. 

În cele din urmă avionul ateriză şi Schuyler își recuperă bagajul, 
apoi îşi făcu loc spre capul cozii. Aeroportul era o mare dezamăgire şi 
nu se ridica nici pe departe la promisiunea magică a numelui. Zonele 
unde se aflau vama și imigrările erau largi şi deschise, dar decorul era 
rece, funcțional, învechit și instituțional. Deloc învăluit în miros de 
plajă, sexy sau oricum altfel şi-ar fi imaginat Schuyler. Era gol și liniștit. 
Se așteptase la o petrecere şi dăduse peste Kremlin. 

Schuyler ştia că orașul era considerat foarte periculos și stătea 
cu ochii în patru. Foarte frustrant, Lawrence era în continuare de 


negăsit. Ultimele mesaje pe care ea i le trimisese rămăseseră fără 
răspuns, iar Schuyler nu reușea să-i detecteze semnalul. Urmă 
mulțimea spre ieşirea din terminal. Bliss o sfătuise să ia un taxi, dar cu 
puţinii bani care îi mai rămăseseră se decise să facă pe curajoasa și să 
urce într-unul dintre autobuzele șubrede care mergeau de-a lungul 
plajelor înspre centru şi care opreau aproape de marile hoteluri. 

Autobuzul era plin de excursioniști australieni zgomotoși şi 
Schuyler găsi un scaun liber în față, astfel încât se putea uita pe 
fereastră. Călătoria de la aeroport era foarte derutantă pentru că 
autostrada avea multe curbe și cotituri, chiar intra prin câteva 
tuneluri, ceea ce o lăsă pe Schuyler complet dezorientată. Ici și colo 
Schuyler observă faleze stâncoase masive, acoperite de mușchi, și 
dealuri pline de vegetaţie tropicală, deasupra coastei cu plaje aurii şi 
apă albastră. Mai zări intermitent și faimoasele favelas - mahalalele 
urbane care punctau dealurile şi pantele. Urmele cutremurului erau 
peste tot, de la zonele acoperite de gunoaie și pline de păsări care se 
hrăneau cu hoituri, la mormanele de moloz înalte cât o casă cu două 
etaje ce umpleau peisajul. 

Printre imaginile cu munte şi mare, observă zgârie-norii de 
sticlă şi oțel neafectaţi de dezastru. Pe drum mai văzu și câteva maşini 
parcate pe banda de urgenţă, oprite de polițiști înarmați până-n dinți, 
într-un soi de punct de verificare ad-hoc. 

Totul era exotic și frumos și urât în același timp. În sfârşit, 
numele de pe indicatoarele rutiere păreau familiare: Ipanema, 
Copacabana, Leblon. Văzu faimoasa statuie a lui lisus cu braţele întinse 
ca şi cum ar fi îmbrățișat orașul, lisus Mântuitorul, O Cristo Redentor, 
de pe muntele Corcovado. Admira priveliștea în timp ce autobuzul 
înainta pufăind, când motorul se opri brusc. 

Şoferul înjură birjărește şi trase autobuzul pe marginea 
drumului. 

Schuyler era derutată, mai ales când şoferul le spuse pasagerilor 
să se dea jos pe autostradă și să-şi ia şi bagajele cu ei. 

— Nu asta din nou, se plânse unul dintre australieni. 

— Se întâmplă des? întrebă ea. 

— Mereu, i se răspunse. 

Şoferul îi sfătui să facă o pauză şi să revină peste o oră, timp în 
care el avea să încerce să repare defecțiunea. Din fericire, nu erau 
foarte departe de bulevardul principal. De-a lungul falezei era o alee 


pavată cu scoici de mare încastrate într-un mozaic, plină de oameni 
care făceau jogging, se plimbau, patinau pe role sau doar hoinăreau. 
Schuyler descoperi în apropiere un stand cu sucuri și-și cumpără unul. 
Căldura tropicală o lăsase fără vlagă. 

Dar când se întoarse la locul stabilit peste o oră, autobuzul, 
împreună cu australienii gălăgioși, dispăruse. Era singură. lritarea el fu 
dublată de îndoială când observă că doi golani - niște tineri slabi, 
desculți, în pantaloni scurți decoloraţi şi tricouri rupte inscripționate 
cu Chicago Bulls - se îndreptau spre ea. Se uitau curioşi la turista 
îmbrăcată în negru. 

— Turista? 

Ştia că nu are de ce să-i fie teamă, dar nu voia să-și dezvăluie 
adevărata identitate. Băieţii se apropiară. Abia atunci observă că unul 
dintre ei avea în mână gâtul unei sticle sparte. 

Şi chiar când se gândea că e momentul în care ar trebui să se 
apere, o maşină neagră și lucioasă opri lângă ea. Părea blindată, cu 
ferestre fumurii. 

Acum ce mai era? Schuyler se gândi că o aşteptau alte necazuri. 

Apoi unul dintre geamuri se lăsă în jos şi Schuyler se gândi că nu 
mai fusese niciodată așa de fericită să-l vadă pe băiatul dinăuntru. 

— Mi-a luat ceva vreme să te găsesc. Îmi pare rău că te-am 
pierdut la aeroport. Zborul meu a fost decalat, spuse Oliver, 
deschizând portiera din spate. 

Schuyler văzu două gărzi de corp pe bancheta din spate și una 
pe scaunul din dreapta. 

— Ce mai aştepţi? Urcă! 


Treizeci şi trei 


Copacabana Palace Hotel era una dintre destinațiile preferate 
ale lui Mimi. Călătorise la Rio de multe ori pentru Carnaval și mereu se 
cazase în același apartament pe colţ. Habar n-avea de ce Nan Cutler 
adusese Conclavul tocmai în America de Sud, dar nu comentă. În plus, 
era bucuroasă că nu scăpase ocazia de a mai chiuli de la şcoală. 

Jack nu se arătase deloc interesat s-o însoțească, iar ea nu mai 
insistase. Odată legaţi, aveau să călătorească împreună în întreaga 
lume. Îi era dor de el, dar era şi foarte încântată să se afle de una 


singură într-un oraş nou. 

Îşi lăsă prosopul pe şezlongul aflat pe terasa privată de pe 
acoperișul hotelului, chiar în exteriorul camerei ei. Conclavul era 
invitat în acea seară să ia masa la Casa Almeida, o vilă așezată pe un 
deal. Familia Almeida făcuse parte din contingentul de Sânge Albastru 
care se stabilise în Brazilia în 1808, când familia regală portugheză și 
multe alte familii de nobili preferaseră să fugă, în loc să lupte, din fața 
cuceritorului cu Sânge Roşu, Napoleon. Mutaseră curtea regală în 
colonii, transformând orașul Rio în prima capitală non-europeană a 
unei țări europene. 

Bineînţeles, odată instalaţi confortabil, nu se mai reîntorseseră 
şi declaraseră Brazilia independentă, iar pe prinț, împărat. Dar când 
țara se declarase republică în 1889, cei cu Sânge Albastru din oraş se 
retrăseseră şi se concentraseră pe ceea ce ştiau ei să facă cel mai bine: 
să construiască muzee și galerii cu colecții de artă și hoteluri 
somptuoase şi să încurajeze renașterea culturală. 

Mimi admira ceea ce făcuseră vampirii brazilieni cu orașul lor și 
își puse în cap să-i invite pe toți la Gala Primăverii. Familiile ar trebui 
să se cunoască, se gândi ea. Acum mulţi locuiau departe unii de alţii. 
Evident, șefii diverselor Comisii se întâlneau cu Adunarea Străbunilor 
în New York în fiecare an, dar altfel, aproape că nu aveau niciun 
contact unii cu alţii. 

Se întinse pe burtă pe prosop și îşi desfăcu bretelele de la sutien. 

Îngrijitorul musculos al piscinei, cu părul şi pielea arămii în 
contrast puternic cu slipul lui alb, se apropie de ea. 

— Caipirinha3? 

— Sigur. 

Mimi se ridică în coate, fără a se obosi să se acopere. 

Privirea lui nonșalantă - aproape enervantă, felul în care se uita 
lung la sânii ei - o excită. Era mereu în căutare de noi însoțitori, și dacă 
tot era la Rio... 


3 Cocteilul naţional al Braziliei, făcut din rom din trestie de zahăr, lime şi zahăr 
brun 


Treizeci şi patru 


În ceea ce-o priveşte pe Bliss, ea putea să rămână la Rio pentru 
totdeauna. Întreaga după-amiază hoinărise pe plajele minunate, 
îmbrăcată într-un costum de baie pe care îl cumpărase de la magazinul 
hotelului, după ce şi-l studiase pe-al ei și decisese că era mult prea 
puritan pentru acest oraş. 

Erau cazaţi la faimosul Fasano Hotel din Ipanema și, deşi lui 
Bliss îi făcea plăcere să se bronzeze pe acoperiş, ardea de nerăbdare să 
se plimbe pe plajă de una singură. Bobi Anne o rugase s-o ia şi pe 
Jordan cu ea, aşa că surorile se distrau înotând în ocean și uitându-se 
la oameni. Brazilienii, indiferent de forma corpului sau de greutatea 
lor, purtau bikini minusculi; era eliberator și oarecum îngrozitor în 
acelaşi timp. Americanca din Bliss considera ca bunicile n-ar trebui să 
poarte tanga. 

Cu toate astea, începea să se simtă bine, să se relaxeze sub 
soarele fierbinte şi să uite că se aflau la Rio pentru treburi serioase. Îl 
auzise pe Forsyth vorbind cu Nan Cutler și se părea că Lawrence avea 
probleme serioase. Părinţii ei nu spuseseră nimic, dar era evident că 
erau neliniștiți şi agitați. Lui Forsyth îi sărea ţandăra din orice și până 
şi Bobi Anne era cu nervii la limită. Bliss se întrebă dacă Schuyler 
reușise să-l contacteze. 

Bliss nu fusese în stare să-și convingă familia s-o ia şi pe 
Schuyler cu ei. („Nici vorbă”, spusese tatăl ei. „E în grija lui Charles și 
nu cred că el își va da acordul.”) Așa că atunci făcuse altceva: îi dăduse 
suficienți bani lui Schuyler, din contul ei personal, ca să-și cumpere 
bilet. Schuyler era probabil deja în oraș, stabiliseră s-o sune pe Bliss 
când se caza, dar deocamdată Bliss nu avea nicio veste de la ea. Spera 
că Schuyler era în siguranţă. Rio nu era un loc bun pentru fetele care 
călătoreau singure. 

Încercă să-l sune din nou pe Dylan, dar nu răspunse nimeni. Cei 
doi își formaseră obiceiul de a vorbi în fiecare zi. Ştia când el se ducea 
la yoga, când avea sesiuni de terapie și la ce oră mânca prânzul. O 
neliniştea faptul că nu îi răspunsese la niciunul dintre mesaje. Unde 
era? 

Formă numărul centrului și ceru cu consilierul lui. 

— Dylan? spuse terapeutul cu o voce veselă. Ne-a părăsit ieri. 

— Serios? 


Asta era o noutate. Dylan nu pomenise nimic de faptul că s-ar 
putea să plece. 

— Ştiţi cine l-a luat? 

— Să vedem... spuse consilierul și se auzi zgomotul unor hârtii 
răsfoite. Aici scrie că a fost eliberat în grija senatorului Llewellyn. 

Bliss se neliniști. Evident că tatăl ei nu-i spusese nimic. Poate că 
era vremea să-l confrunte cu ceea ce ştia ea, dar gândul de a aborda 
acest subiect cu Forsyth îi strângea stomacul. Dylan o s-o sune când o 
să poată, era sigură de așa va face. Nu trebuia decât să aștepte. Lângă 
ea, Jordan era ghemuită sub o umbrelă, acoperită de prosoape și 
straturi de cremă protectoare. Bliss o luă peste picior - îşi eliberă 
neliniștea cauzată de Dylan prin insulte la adresa surorii ei. 

— Nici tu nu te bronzezi, îi replică Jordan. 

— Da, dar nu-mi pasă. Îmi place să mă ard. 

— Bliss, îmi iei și mie un suc de cocos? întrebă Jordan, arătând 
spre un vânzător ambulant. 

— Sigur. 

Bliss se întinse să scormonească în geantă după portofel, când 
dintr-odată totul se făcu alb. Nu mai vedea nimic Era complet oarbă, 
deşi avea ochii larg deschişi. Era un sentiment nenatural, îngrijorător - 
aproape ca şi cum altcineva vedea prin ochii ei. De parcă exista o altă 
persoana în mintea ei. 

Când îşi recăpătă vederea, tremura din toate încheieturile. 

— Ce s-a întâmplat? o întrebă pe Jordan. 

Faţa lui Jordan era albă ca hârtia. 

— Ochii tăi... erau albaștri. 

Bliss avea ochii verzi, la fel de verzi ca smaraldul ce-i strălucea 
la gât. 

— Glumeşti, râse Bliss. 

Jordan arăta ca şi cum încerca să ia o decizie. Într-un final vorbi. 

— Ascultă, trebuie să mă crezi că n-am avut de ales, da? zise ea, 
luând-o pe Bliss de braţ. 

— Despre ce vorbeşti? întrebă Bliss, total derutată. 

Jordan scutură din cap și Bliss fu şocată să-și vadă sora în pragul 
lacrimilor. 

— Nimic, nu e nimic, se smiorcăi Jordan. 

Bliss o îmbrăţișă. 

— [a-o încet, iubita. 


— Să nu uiţi că mi-ai fost ca o soră adevărată, şopti Iordan atât 
de încet, încât Bliss se întrebă dacă zisese asta cu adevărat sau avea ea 
halucinaţii auditive. 

— Orice te-ar îngrijora, totul va fi bine, da? zise Bliss, 
strângându-și sora la piept. Nu se va întâmpla nimic rău, îţi promit. 

Treizeci şi cinci 


— Oliver, cum să-ți mulțumesc? întrebă Schuyler, punându-și 
centura de siguranţă şi uitându-se la bodyguarzii înarmați. Nu crezi că 
ai cam exagerat cu muşchii? 

El ridică din umeri. 

— Nu poți fi niciodată prea precaut. 

Schuyler încuviinţă din cap. 

— Asta înseamnă că nu mai eşti supărat pe mine? 

— Hai să nu vorbim acum despre asta. Suntem aici pentru 
Lawrence, nu? 

— Sigur. 

— Ştiai că tot Conclavul e aici? întrebă el. L-am văzut pe 
Protectorul Oelrich în avion. Și familiile Dupont. Și Carondolet sunt în 
hotel cu mine. 

— Ştiu. Bliss mi-a spus că Protectoarea Cutler a convocat o 
sesiune de urgenţă și i-a adus pe toți la Rio. L-au găsit pe Lawrence? 

— Aici e aici. Nimeni nu vorbește nimic despre Lawrence. Toţi 
se pregătesc pentru o cină festivă diseară la o familie braziliană de 
Sânge Albastru, spuse el, în timp ce mașina intra în centrul orașului și 
peisajul devenea mai pitoresc: spații verzi, plaje splendide şi oameni la 
fel de splendizi care se bronzau. 

— Unde stai? întrebă Schuyler. 

— La Fasano. Noul hotel decorat de Philippe Starck4. Și Bliss e 
acolo. Ţi-aş fi luat şi ție o cameră, dar nu mai aveau. Vrei să stai cu 
mine? întrebă el. 

— Desigur, spuse ea, încercând să nu pară încurcată. Ascultă... 
în legătură cu ce s-a întâmplat ieri... 

— Hai să nu vorbim despre asta acum, spuse Oliver degajat. 
Adică, am fost puțin cam dramatic, nu? El sau eu. Nu contează. 


4 Philippe Patrick Starck (n. 1949), designer francez 


— Deci n-ai vorbit serios? întrebă Schuyler cu speranță în glas. 

— Nu știu. Hai să... hai să rezolvăm cu Lawrence mai întâi și 
vorbim noi mai târziu. Bine? 

— Bine. 

Oliver avea dreptate. N-aveau timp să vorbească despre asta. 
Trebuiau să-l găsească pe Lawrence. 

Tăcerea prelungită a bunicului ei o îngrijora. Dar dacă fusese 
prins într-o capcană, sau luat prizonier, sau şi mai rău? Fusese oare 
înţelept din partea lui să vină la Rio singur? Sau să se întâlnească cu 
echipa lui Kingsley? 

Kingsley, care acum era și el de negăsit, din câte spunea Bliss. 
Schuyler încă nu înţelegea dele lui Kingsley, care fusese demascat 
drept un Sânge Argintiu - chiar dacă unul reformat - i se permisese să 
revină pe poziția de Venator. Bunicul ei nu era o persoană naivă şi cu 
siguranță avea un motiv bun să se încreadă din nou în Kingsley, mai 
ales după ceea ce se întâmplase la Veneţia. 

Şi totuși... 

Îşi făcea griji. 

Închise ochii şi se gândi la bunicul ei. Îşi imagină coama lui 
bogată de păr, înfățișarea sa aristocratică. 

Mesajul se înapoie imediat. 

Ce cauţi aici? întrebă Lawrence supărat. 

Evident că era iritat și, mai rău, era bine mersi. 

Să te salvez pe tine? răspunse Schuyler pe un ton întrebător. 

Urmă un sunet asemănător unui fornăit telepatic. 

Ne întâlnim la barul de la Palace. Într-o oră. 

Când se întâlniră cu el la barul de la Copacabana Palace, 
Lawrence era îmbrăcat în costumul lui obișnuit de tweed. Avea fața 
roşie şi fruntea îmbrobonată de sudoare. Schuyler se gândi că poate nu 
s-ar mai plânge atâta din cauza vremii dacă s-ar fi îmbrăcat adecvat. 

— Trebuia să rămâi în New York, spuse cu asprime Lawrence în 
loc de salut. 

Se aşezară la bar şi Lawrence comandă ceva de băut. Un cocktail 
Bellini pentru el și Piria Colada pentru nepoata lui și Conduitul ei. 
Chiar dacă alcoolul nu îi afecta pe vampiri, lui Lawrence îi plăcea să 
respecte regulile celor cu Sânge Roșu și nu vedea cu ochi buni minorii 
care beau alcool. 

— Dar, bunicule... am aflat că ai probleme. 


Ea nu-şi găsea locul pe scaun. Se simţea ușurată că Lawrence era 
bine, dar privirea rece ca de oțel a bunicului său făcea ca acțiunile ei 
recente să pară impulsive și prosteşti. Era din ce în ce mai evident că 
această călătorie era una inutilă și inutil de dramatică. 

— Serios? Nu ştiam, zise Lawrence, scoțându-și pipa. 

— Dar atunci de ce nu mi-ai răspuns la mesaje? întrebă 
Schuyler. Eram îngrijorată. 

Lawrence trase din pipă înainte de a răspunde. 

— Nu le-am auzit. N-am primit nimic de la tine până azi, spuse 
el, dând afară fumul. 

Chelneriţa se întoarse cu băuturile și toți trei dădură noroc. 

— Aici nu se fumează, domnule, îi spuse ea. 

— Evident că nu. 

Lawrence făcu cu ochiul și continuă să fumeze, făcând să apară 
pe masă, ca prin farmec, o scrumieră de argint. 

Chelneriţa plecă complet derutată, victimă a glomului. Lawrence 
se întoarse spre Schuyler. 

— Ai făcut exercițiul cum te-am învățat? Te-ai concentrat pe 
localizarea spiritului meu? 

— Da, normal, spuse Schuyler ușor nerăbdătoare. 

Oliver se băgă în vorbă. 

— Mesajele telepatice sunt codificate, nu? E posibil ca cineva... 
ştiu eu... să le fi alterat? Sau șters? 

— Nu aşa merge, zise Schuyler. Nu sunt ca e-mailurile trimise 
către o reţea. Folosirea glomului e în linie directă cu conștiința unei 
persoane. Nu poate fi... alterată. Nu-i așa, bunicule? 

— Nu sunt sigur. S-ar putea să ai dreptate, tinere, spuse 
Lawrence gânditor, în timp ce sorbea din băutură. Folosirea telepatiei 
depinde de abilitatea vampirului de a stabili o conexiune cu „cealaltă 
lume”, ceea ce oamenii numesc paranormal. Sursa puterii noastre 
provine de la marele hotar, locul unde graniţele normale dintre lumea 
materială și cea spirituală dispar. 

— Şi asta reprezintă Corcovado; întrepătrunderea e aici, spuse 
Schuyler. 

— Da, întări bunicul ei, încruntându-se. 

— Şi Kingsley? L-ai văzut? întrebă Schuyler. 

— Ținem legătura. 

— Deci nici el n-a dispărut. 


Bunicul ei rămase uimit. 

— Nu, n-a dispărut. Am păstrat legătura în tot acest timp. 

Schuyler clătină din cap. 

— Doar că... am auzit... zise ea slab. Că tu și Kingsley... nu 
contează. 

Lawrence își păstră aerul derutat în vreme ce dădea paharul pe 
gât. 


Oliver se scuză şi se ridică pentru a vorbi la telefon, iar Schuyler 
profită de ocazie pentru a-l întreba pe bunicul ei ceva ce nu-i dădea 
pace de săptămâni întregi. 

Dar răspunsul pe care îl primi nu era cel aşteptat. 

Lawrence se uită direct în ochii nepoatei lui pe sub sprâncenele 
arcuite. 

— În niciun caz. Să presupunem că Jack desface legătura; atunci 
nu mai are nicio scăpare. Este împotriva legilor noastre. Împotriva 
Codului Vampirilor. Dacă sora lui geamănă invocă legământul, va avea 
loc un proces. Dacă e găsit vinovat, va fi condamnat. Ars. Dacă alege să 
fugă în loc să înfrunte judecata, propria lui soră trebuie să-l aducă în 
faţa justiţiei. 

Lui Schuyler i se opri respirația. 

— Dar Allegra... trăieşte. 

— Allegra e practic moartă din vina ei. Charles a susţinut că 
sentința nu poate fi aplicată atâta timp cât ea nu este conștientă. Dar 
când se va trezi, va trebui să se supună legilor, să fel ca şi el de altfel. 

— Atunci el de ce speră că ea se va trezi într-o bună zi? întrebă 
Schuyler, gândindu-se la Charles îngenuncheat lângă patul mamei ei. 

— Charles refuză să accepte separarea. Dar va fi nevoit s-o facă. 
Dacă se trezeşte, Adunarea va insista să aibă loc un proces. 

— Dar tu eşti Regis. Ai putea s-o salvezi, insistă Schuyler. 

L-ai putea salva și pe Jack. 

— Nimeni nu e mai presus de Cod, Schuyler. Nici măcar mama 
ta, spuse Lawrence, iar Schuyler putu jura că glasul lui era înecat de 
durere. 

— Deci Jack își va pierde viaţa, oricum ar fi. 

Lawrence își drese glasul şi scutură pipa în scrumiera de argint. 

— Dacă desface legătura, chiar dacă reuşește să scape de proces, 
spiritul lui se va micşora. Nu există moarte pentru cei ca noi, dar el va 


fi pe deplin conștient de paralizia sa. Din fericire, nu a fost niciodată 
tentat să-și încalce jurămintele. Lui Abbadon îi place să cocheteze şi 
este un ştrengar, dar în adâncul inimii lui e fidel. Nu va rupe legăturile 
cu Azrael aşa de ușor. Dar, Schuyler, spune-mi, de ce te interesează 
asta? 

— Am învăţat despre asta în cadrul întrunirilor Comisiei, atâta 
tot, bunicule. 

Deci de aceea nu voia Jack să vorbească despre asta. Pentru că 
nu exista nicio cale de a desface legătura. O minţise. O minciună 
născută din dragoste. Nu exista speranță pentru ei doi. 
Împotrivindu-se, el se expunea unor riscuri. 

Mimi avea dreptate. Mimi spunea adevărul. 

Fără legătura cu Mimi, Jack n-avea să fie niciodată vampirul care 
ar fi trebuit să fie. Avea să fie doar jumătate din el însuși, slăbit şi 
distrus. Acest proces se va întâmpla încet, de-a lungul mai multor 
secole, dar se va întâmpla. Spiritul său va muri. Și dacă asta n-avea să-i 
vină de hac, atunci cu siguranţă legile îi vor veni. Mimi îl va vâna. 

Conclavul îl va condamna la Rug. lubind-o pe Schuyler, el își 
risca propriul suflet. Cu cât prelungeau această relație, cu atât pericolul 
la care se expunea el era mai mare. 

Trebuia să se sfârșească. 

Se gândi cu nostalgie la ultima lor întâlnire. Acea seară divină 
plină de artă și poezie, cât de frumos și curajos i se păruse când îi 
vorbise despre desfacerea legăturii. Ce avea să rişte pentru a fi 
împreună cu ea. Tabloul lui Schiele îi veni din nou în minte. Exista un 
motiv pentru care ei îi plăcea atât de mult. Doi îndrăgostiţi, 
îmbrăţișându-se, ca și cum ar fi fost ultima lor îmbrăţișare. Exact ca în 
The Break, poezia lui Anne Sexton, povestea lui Schuyler era una 
despre o inimă frântă. 

Nu vor mai exista nopți lângă șemineu. Nici cărți strecurate pe 
sub ușă. Nici secrete. 

La revedere, Jack. 

Oricât ar fi fost de greu, chiar dacă i-ar distruge până și dorința 
de a mai trăi, Schuyler ştia ce avea de făcut. 

Trebuia să mai spună o minciună. 

O minciună care-l va elibera. 


JL: Ce trebuie să fac? a, 
CVA: Vei privi, asculta şi observa. 
JL: Şi apoi? 


CVA: Dacă de ceea ce mi-e mie frică se dovedeşte a fi 
adevărat, trebuie să termini ceea ce n-am reuşit 
noi la Roma. Dar nu te pot ajuta. Codul îmi inter- 
zice. Asta e ultima dată când mai vorbim. 


JL: Înţeleg, Naşă. 


CVA: Ai grijă, copilă. Ia binecuvântarea mea cu tine în 
călătorie. Să te protejeze. Facio Valiturus Fortis. 
Să, fii puternică şi curajoasă. Până când ne vom 
revedea. 


JL: Ne vedem în viaţa, următoare. 

Notă, de conversaţie datată 25/12/98. 

Cordelia Van Alen: Vino aici, copilă. Mă cunoşti? 

Jordan Llewellyn: Seraphiel. 

CVA: Bine. 

CVA: Ştii de ce te-am adus? 

JL: (vocea, copilei se schimbă) Eu sunt Pistis Sophia. 
Străjerul. Un spirit născut cu ochii larg deschişi, 
născut cu conştiinţă deplină. De ce m-ai trezit? 


CVA: Pentru că mi-e teamă. 


JL: De ce anume ţi-e teamă? 


CVA: Mi-e teamă că am eşuat. Că, bătălia, de la Roma 
a fost o farsă. Că duşmanul nostru de moarte 
încă umblă liber pe acest pământ, dar nu știu 
cum. Tu eşti Jordan Llewellyn. În acest ciclu 
ești fiica lui Forsyth Llewellyn. Dacă bănuielile 
mele sunt corecte, atunci tu vei fi linia, întâi de 
apărare. 


Treizeci şi şase 


Durere. 

Durere mistuitoare. 

De parcă cineva îi înfigea un țăruş arzând în inimă. Arzător, 
fierbinte. Putea simți cum pielea i se înroşește, apoi se face neagră, 
putea mirosi fumul care se ridica din carnea ei arzândă. Asta nu se 
compara deloc cu atacul de la Depozitar. Nu avea cum să 
supravieţuiască. 

Bliss se agită prin somn, forțându-se să se trezească. 
Trezeşte-te! Trezeşte-te! Ca şi cum ar fi fost sufocată şi ruptă în bucăţi 
în același timp. Dar îşi adună puterile care-i mai rămăseseră, făcu tot 
efortul şi împinse durerea înapoi. 

Se auzi un bubuit şi un țipăt. 

Clipi, se trezi și se ridică în capul oaselor pe canapea. Trăsese un 
pui de somn în apartamentul din hotel după ce se întorseseră de la 
plajă. Încerca încă să pună cap la cap ce se întâmplase, când uşa se 
deschise și părinţii ei apărură în cadrul ușii. 

În întuneric o văzu pe Jordan zăcând pe jos și ţinând în mână 
ceva luminos, scânteietor. 

Părinţii ei evaluară situaţia rapid, aproape profesionist, de parcă 
s-ar fi aşteptat că aşa ceva să se întâmple. 

— Repede, Bobi Anne, e încă ameţită. Spune vraja, zise Forsyth 
şi începu să o învelească pe fiica sa cea mică în cuverturile și păturile 
de la hotel. 

— Ce se întâmplă? Ce faceţi? întrebă Bliss ameţită. 

Lucrurile se întâmplau mult prea repede pentru puterea ei de 
înţelegere. 

— Uite, spuse Forsyth, luând o spadă micuță din mâna lui 
Jordan și aruncând-o spre soţia sa. A spart seiful. 

Bliss încercă să priceapă ceva, dar gândirea logică nu era tocmai 
punctul ei forte în starea de derută și ameţeală în care se afla. Își 
pierduse minţile, sau Jordan tocmai încercase s-o ucidă? 

Tresări când mama ei vitregă îi puse mâna pe frunte. 

— E caldă, îi spuse soțului ei. Apoi trase cămașa lui Bliss și îi 
examină pieptul. Dar cred că e bine. 

Forsyth dădu din cap și îngenunche să rupă cearșafurile lui Bliss 
în fâşii pentru a putea lega cuvertura în jurul lui Jordan. 

Gândindu-se că durerea venea de la smarald, Bliss își privi 


pieptul. Simţea că piatra se topise pe pielea ei, arzând-o. Dar când o 
atinse, era la fel de rece ca întotdeauna. Pielea de dedesubt era fină și 
nevătămată. Apoi înțelese. Smaraldul o salvase de arma care încercase 
să-i străpungă inima. 

— E în regulă, anunţă Bobi Anne după ce verifică pupilele și 
pulsul lui Bliss. Bravo, fetiță. Ne-ai cam speriat, spuse ea, căutându-și 
țigările Marlboro Lights prin buzunare. 

Bobi Anne îşi aprinse o ţigară și trase cu poftă până când 
aceasta deveni o coloană de scrum. Bliss observă că fața mamei ei 
vitrege era machiată perfect pentru o petrecere și amândoi părinţii 
erau îmbrăcați în haine de seară. 

— Ce se întâmplă? De ce m-a atacat Jordan? întrebă Bliss, 
găsindu-şi în sfârşit vocea și întorcându-se spre tatăl ei. 

Îi luă câteva minute pentru a răspunde. Reputația lui Forsyth 
Llwellyn în Senat era aceea a unui moderator temperat, cineva care era 
dispus să negocieze cu partea cealaltă, să ajungă la un consens cu 
părțile în conflict. Șarmul lui texan îi era de ajutor în cadrul luptelor 
din legislativ. 

Bliss observă că acest şarm era acum îndreptat spre ea. 

— Scumpo, trebuie să înţelegi că Jordan e diferită de noi, spuse 
Forsyth, strângând bine legătura care o ținea pe fiica sa cea mică. Nu e 
ca noi. 

— Ca noi? Ce vrei să spui? 

— Vei înțelege cu timpul, o asigură el. 

— Am fost forțați s-o luăm la noi. N-am avut de ales! izbucni 
Bobi Anne, cu vocea plină de amărăciune. Ne-a obligat Cordelia Van 
Alen. Vrăjitoarea aia bătrână şi băgăcioasă. 

— Jordan nu e din familia noastră, adăugă tatăl lui Bliss. 

— Ce tot vorbiţi? ţipă ea. 

Deja era prea mult. Se săturase până-n gât de toate secretele şi 
minciunile astea. Se săturase să i se tot ascundă lucruri. 

— Ştiu totul despre Allegra! declară ea deodată, cu ochi 


sfidători. 

Bobi Anne îi aruncă soțului ei o privire care spunea: „Ți-am zis 
eu”. 

— Ce să ştii despre Allegra? întrebă Forsyth, cu un aer 
nevinovat. 


— Am găsit asta... Bliss băgă mâna în buzunar și le arătă 


fotografia cu inscripţia, pe care o ţinea mereu asupra ei. M-ai minţit. 
Mi-ai zis că numele mamei mele e Charlotte Potter. Dar n-a existat 
nicio Charlotte Potter, nu-i așa? 

Forsyth ezită. 

— Nu - dar nu e ceea ce crezi. 

— Atunci spune-mi. 

— E complicat, oftă el. 

Privirea i se îndreptă spre imaginea panoramică a plajei de 
afară, evitând să-i întâlnească ochii. 

— O să-ţi spun, într-o bună zi, când o să fii pregătită. Dar nu 
încă. 

O scotea din minți. Tatăl ei iar făcea asta: îi ocolea întrebările, 
amânând-o. Ascunzându-i adevărul. 

— Dar Jordan? întrebă ea. 

— Nu-ţi face griji. N-o să te mai rănească, spuse Forsyth 
liniştitor. O s-o trimitem într-un loc sigur. 

— O trimiteţi la Tranziţii? 

— Ceva asemănător, spuse tatăl ei. 

— Dar de ce? 

— Bliss, scumpo, o să-i fie mai bine, spuse Bobi Anne. 

— Dar... 

Bliss era complet derutată. Părinţii ei vorbeau despre Jordan de 
parcă era un câine trimis la ţară. Vorbeau despre ea de parcă nu conta. 

Dar Bliss trebui să admită că strania dinamică a relaţiilor 
familiale nu era tocmai nouă. Își aminti cum Bobi Anne nu vorbea 
niciodată drăgăstos despre Jordan, cum arătase întotdeauna limpede 
că o preferă pe Bliss, care nici măcar nu era copilul ei biologic. Cum 
tatăl ei o ținea mereu la distanță pe ciudata fiică mai mică. 

Când Bliss era copilă, se bucurase de indiferența părinților ei 
față de sora cea mică. Acum realiza că era patologic. 

Părinţii ei o urau pe Jordan. 

O urâseră dintotdeauna. 

— Erau cei de la hotel, explică Oliver întorcându-se la masă. 
Cineva a plecat şi au o cameră liberă. M-au întrebat dacă vreau s-o iau. 
Aşa că acum ai camera ta, îi spuse el lui Schuyler pe un ton neutru. 

— Mersi, spuse ea, încercând să răspundă cu o voce cât mai 
normală, cu toate că în loc de inimă acum era un gol imens. 

Dar încercă să își scoată din minte toate gândurile legate de 


Jack; mai târziu... va jeli mai târziu. 

— De ce e Conclavul aici, Lawrence? întrebă Oliver. Din cauza lui 
Leviathan? 

— Conclavul e aici? întrebă Lawrence tăios. 

— Ah! Am uitat să-ţi zic - da. Toţi sunt aici. Absolut toţi, spuse 
Schuyler. Cred că au venit aseară. 

Lawrence rumegă această informație în timp ce-şi sorbea 
băutura. Ca şi cum ar fi avut și ea abilități de vampir, chelnerița 
reapăru cu încă un cocktail. 

— Mai doriţi Colada? întrebă ea, făcând semn spre paharele pe 
jumătate goale, pline cu o mâzgă galbenă topită. 

— Mie adu-mi un whisky, tuşi Oliver. 

— Adu două, adăugă Schuyler rapid, gândindu-se că va suporta 
criticile bunicului ei mai târziu. Cine e Leviathan? întrebă ea, 
întorcându-se spre Oliver. 

În jurul lor, barul începea să se umple cu turişti arşi de soare ce 
veneau să-și bea cocktailurile, și o trupă de samba începu să cânte o 
melodie alertă. 

— Dacă ai fi citit ce trebuia să citeşti, nepoată, ai fi ştiut 
răspunsul la întrebarea asta, răspunse Lawrence. 

— Leviathan e un demon, explică Oliver. 

— Unul dintre cei mai puternici Sânge Argintiu din toate 
timpurile, spuse Lawrence. Fratele Prințului întunericului. Mâna sa 
dreaptă. 

Schuyler se cutremură. 

— Dar ce treabă are el? 

Și-ar fi dorit ca muzica să nu fie așa de tare. Sunetele vesele și 
săltărețe contrastau evident cu subiectul lugubru al conversației lor. 

— Corcovado este închisoarea lui Leviathan, replică Lawrence. 
Este singurul loc de pe pământ unde poate fi închis. Era prea puternic 
pentru a fi nimicit şi prea înrădăcinat în pământ pentru a fi trimis 
înapoi în iad. Când a fost prins, a fost încarcerat în stânca de sub 
statuia lui lisus Mântuitorul. Chiar mama ta l-a doborât. 

Deci asta îi ascunsese Lawrence în noaptea când plecase. O 
protejase de adevăr nespunându-i totul despre Corcovado. Leviathan. 
Acea ură viscerală pe care o simțţise în ziua cu show-ul de modă. Dacă 
ar fi acordat mai multă atenţie cărților, şi-ar fi dat seama mai repede. 
Dar fusese cu capul în nori... 


— Da. El a fost în seara cutremurului, confirmă Lawrence. El e 
motivul pentru care Corcovado este păzit de elita Venator-ilor. Am stat 
mereu cu ochii pe locul ăsta. 

— Acum înţeleg, spuse Schuyler. Înţeleg de ce ai venit aici. 

Lawrence dădu din cap. 

— Când Kingsley mi-a spus despre ciudatele dispariţii din Rio, 
am fost un pic descurajat. După cutremur, mi-am dat seama că trebuia 
să iau problema în propriile mâini și să mă asigur că Corcovado 
rămâne bine păzit. Am jurat că nu voi părăsi oraşul până când nu voi fi 
sigur că ameninţarea - dacă există vreuna - este complet înlăturată. 
Apoi acum câteva săptămâni, Venator-ii au confirmat că Yana, tânăra 
vampiriță care era dată dispărută, fugise de fapt într-o vacanţă pe plajă 
cu iubitul ei, exact cum crezuse şi mama ei. Între timp, echipa lui 
Kingsley l-a găsit pe Alfonso Almeida, patriarhul dispărut al clanurilor 
din America de Sud, după îndelungi căutări în munţii Anzi. În afară de 
degerături şi incapacitatea de a citi o hartă, era în regulă... Deci, după 
cum ţi-am spus în mesaje, totul e în siguranță. Nu există nicio ruptură. 

— Leviathan? întrebă Oliver. 

— Închis pentru eternitate, după câte îmi dau seama, spuse 
Lawrence cu nepăsare. 

— Dar mesajul... cutremurul, insistă Schuyler, încercând să 
vorbească tare pentru a acoperi sunetul asurzitor al mulțimii și al 
tobelor de samba ce nu mai conteneau. 

— Simple simptome ale luptei sale de a se elibera din lanţuri. A 
mai încercat Leviathan și înainte. Dar fără rezultat. Corcovado va 
rezista mereu. 

Ciocăni cu paharul în masă, ca și cum ar fi vrut să-şi întărească 
afirmaţia. 

— De ce crede atunci Conclavul că ar fi în pericol Corcovado? 
întrebă ea. 

— De aceea sunt aici? 

Schuyler încuviinţă din cap. 

— Nu ştiu. Dar Nan are probabil motivele ei; Regentul n-ar 
acționa niciodată fără o cauză justă. Lawrence își termină paharul. Dar, 
pe de altă parte, poate Kingsley are dreptate, spuse el încet, ca pentru 
sine. 

— Kingsley! explodă Schuyler. Cum poţi avea încredere în el? Tu 
singur ai zis să nu ai încredere niciodată în suprafeţele lucioase. 


Kingsley e extrem de lunecos. 

— De fapt, Kingsley şi-a dovedit loialitatea față de Adunare cu 
vârf și îndesat. Nu mai vorbi despre el atât de nerespectuos, nepoată, 
spuse Lawrence aspru. 

— Figura pe care a făcut-o la Depozitar? Așa şi-a dovedit el 
loialitatea? 

— Kingsley făcea doar ceea ce i se ceruse. Respecta ordinele 
Regisului său. 

— Adică Charles i-a spus să-l convoace pe Sânge Argintiu? 

Schuyler aproape râse de indignare. Mihail era un Arhanghel. 
N-ar fi niciodată capabil de un asemenea act de trădare. 

— Totul are un motiv. Poate și acest aflux neașteptat de 
Străbuni în oraș, presupuse Lawrence. 

— Ştii, familia Almeida găzduieşte o cină festivă diseară, îl 
întrerupse Oliver. Pentru întregul Conclav. Îşi verifică ceasul. Cred că 
deja a început. 

Lawrence ceru nota de plată. 

— Foarte bine. Poate că acolo vom găsi niște răspunsuri. 
Oricum, soții Almeida dau nişte petreceri grozave. 


Treizeci şi opt 


Se auzi un ciocănit scurt la ușă și Bliss observă cum amândoi 
părinţii săriră ca arşi. Forsyth se ridică şi se uită pe vizor. 

— E în regulă, spuse el, deschizând ușa. 

O femeie elegantă, cu un aer sever, cu o şuviţă albă în părul 
negru, intră în cameră, urmată de doi servitori. 

Lui Bliss îi fusese mereu puțin teamă de Protectoarea Cutler. 
Străbuna se numărase printre cei care îi sondaseră mintea pentru a 
vedea dacă fusese coruptă de un Sânge Argintiu. Încă își mai aducea 
aminte de sentimentul tulburător de a fi judecată. 

— Unde e Străjerul? întrebă Nan Cutler. 

Bobi Anne indică grămăjoara din colțul îndepărtat al camerei. 

— L-aţi oprit funcţiile vitale? 

Forsyth încuviință din cap. 

— Da. O să dureze mult până se trezeşte. 

— Am găsit asta asupra ei, spuse Bobi Anne, înmânându-i 


Protectoarei sabia lui Jordan. 

— Trebuie să găsim o cale de a distruge arma asta; e prea 
periculoasă ca s-o folosim noi, zise Forsyth. Credeam că vraja aia era 
destul pentru a o ține închisă în seif, dar e evident că a reușit să-l 
spargă. E prea deşteaptă. 

— Dacă există o cale de a o distruge, spuse Nan. Nu poate fi 
nimicită de Focul Negru. 

— O să poţi să te descurci? întrebă Forsyth. 

— N-o să fiți urmăriţi? vru să ştie Bobi Anne. 

Bliss văzu cum Protectoarea cu figură rigidă scutură din cap. 

— Nu, n-o să fim urmăriţi. O să luăm toate măsurile. E incredibil 
că a aşteptat atâta timp pentru a face o mișcare. Dar nu vă faceţi griji, o 
să mă asigur să nu mai reprezinte niciun pericol pentru noi. Femeia se 
uită cu dispreț înspre cuvertura în care era înfășurată Jordan. Cordelia 
Van Alen a fost naivă ca de obicei crezând că, dacă trimite Străjerul în 
familia voastră, va rezolva ceva. 

— Bănuia ceva, poate? întrebă Bobi Anne. 

— Normal că bănuia, izbucni Forsyth. O subestimezi, Nan. 
Femeia aia era isteață. Ştia că se pune ceva la cale. 

— Păcat că micuța ei asasină a fost la fel de ineficientă ca şi ea, 
zise Nan făcând semn servitorilor ei, care ridicară grămăjoara şi 
părăsiră camera. 

Bliss nu avea nici cea mai vagă idee despre ce vorbeau, dar era 
disperată să afle. Ce bănuia Cordelia Van Alen? 

— Trebuie să ne grăbim, îi spuse Bobi Anne soțului ei. Cina 
începe într-o oră. 

Forsyth dădu din cap. 

— Ce se întâmplă? Unde vă duceţi? întrebă Bliss, luptându-se cu 
lacrimi de frustrare. Unde o duc pe Jordan? 

Se întrebă ce anume o împinsese pe sora ei mai mică să facă un 
asemenea gest nebunesc. Dar părinții ei refuzară să-i explice sau să-i 
spună altceva în afară de comentariile obscure făcute deja. 

Plecară spre cina festivă de la familia Almeida, ca și cum nimic 
nu s-ar fi întâmplat. Ba chiar Bobi Anne îi spuse lui Bliss că poate să 
comande ce vrea ea din meniul de room-service. 

Trebuia să accepte acest fapt. 

Jordan nu mai era. 

Sora ei mai mică, fetița care obișnuia s-o urmeze peste tot și 


încerca să-i copieze fiecare mişcare. Când avea cinci ani, Jordan își 
dorise să aibă părul lung şi creț, la fel ca al ei, şi le obligase pe menajere 
să folosească un fier de ondulat pe părul ei drept pentru a semăna cu 
ea. Jordan, care, bebeluş fiind, o striga „Biss”, neputând să-i pronunţe 
corect numele. Jordan, care îi oferise ciocolată şi alinare mai deunăzi. 
Bliss descoperi că are ochii în lacrimi. 

Înţelese că nu avea s-o mai vadă vreodată pe Jordan. 

De unde aceste lacrimi? întrebă cu compătimire o voce joasă. 

Sunt tristă. 

Jordan a încercat s-o rănească pe Bliss. 

Știu. Dar era sora mea. Prietena mea. 

Ce prieten îți provoacă durere? 

Bliss îşi aminti brusc cum se simţise, de parcă ar fi fost despicată 
în două. Trăise cea mai groaznică durere din viaţa ei. Jordan îi făcuse 
asta. Țintise inima. Încercase s-o ucidă pe Bliss cu arma aia - ceva 
auriu și strălucitor, ca o spadă. 

Dar era diferită de sabia pe care tatăl ei o păstra în birou. Sabia 
pe care Forsyth o folosise în atacul de la Depozitar - când un Sânge 
Argintiu o ucisese pe Priscilla Dupont - era de un aur şters. Cea folosită 
de Jordan emana o lumină strălucitoare. 

Nan Cutler spusese că nu putea fi distrusă, şi Bliss își aminti 
brusc de cuvintele lui Mimi: Sabia Justiţiei dispăruse. Oare tatăl ei avea 
sabia lui Mihail? Singura armă din lume care îl putea ucide pe Lucifer? 
Sabia Arhanghelului? Și dacă da, atunci de ce o folosise Jordan 
împotriva ei? Bliss simți cum capul începe s-o doară îngrozitor. 

N-am avut de ales, spusese sora ei în acea după-amiază. 

De ce nu? 

Încet-încet, lui Bliss începea să nu-i mai fie așa milă de Jordan. 
Începu să se simtă ușurată c-o duseseră departe. Oriunde ar fi dus-o, 
Jordan își merita soarta. Bliss spera că e o carceră întunecată şi adâncă, 
unde Jordan va putea medita pentru eternitate la nelegiuirile comise. 

Excelent spuse vocea din cap. Acum o recunoştea. Suna ca cea a 
domnului în costum alb. Cel care o numise „fiică”. 

Apoi, din nou, putea şi nu putea vedea, în același timp. Era pe 
punctul de a-și pierde cunoştinţa. Da, se întâmpla chiar acum. Încercă 
să rămână în contact cu viziunea, să se lupte cu ea, dar aceeași voce din 
capul ei îi spuse: 

— Renunţă! 


Și Bliss renunţă. 
Descoperi senzaţia de dulce ușurare în fața abandonului. 


Treizeci şi nouă 


Mimi alese o rochiță splendidă de cocktail, Valentino, pentru 
cina din seara aceea. Era o rochie fără bretele, alb cu negru, cu un 
corset mulat care îi accentua talia subțire. Un cordon negru lat și o 
fundă impresionantă de dantelă erau exact accesoriile potrivite pentru 
a adăuga ținutei o nuanţă de nonşalanţă feciorelnică. O cumpărase 
direct de la show-ul de haute couture și o adusese în Brazilia, pentru că 
ştia că va avea parte de o competiţie crâncenă cu toate acele Almeida şi 
da Lima şi Ribeiro - brazilience enervant de frumoase cu garderobe 
trăsnet. 

Încă nu înţelegea ce căutau ei toți acolo la Rio. Ceva legat de 
Lawrence, normal. Şi de Kingsley, nu era foarte sigură. Nan Cutler, 
hoaşca aia ridată, nu le spusese mare lucru. Dar aşa mergeau lucrurile 
în Conclav: nu puneau la îndoială acțiunile liderilor lor. Nan Cutler era 
Regent, şi dacă avea chef ca Străbunii să meargă în Brazilia, atunci 
Străbunii se înființau acolo. 

O echipă de securitate o luă de la hotel și o conduse la conacul 
enorm. Mimi se gândi că e ironic faptul că deşi vila imensă a gazdelor 
din acea seară avea o priveliște frumoasă asupra întregului oraș, acele 
colibe amărâte pe care le văzuse pe drum, cocoțate precar pe vârfurile 
stâncilor, aveau probabil o privelişte şi mai bună. 

Se așteptase la mare tărăboi, dar fu surprinsă să afle că doar 
membrii Conclavului erau așteptați. Brazilienii dădeau de obicei nişte 
petreceri super, cu dansatori de samba și festivități ce durau până-n 
zori. Dar seara era una liniștită şi Mimi sporovăi politicoasă cu câțiva 
dintre Protectori şi cu soția intimidantă a lui Alfonso Almeida, Doña 
Beatrice, înainte de a se așeza la masă. 

Primul fel fu servit, o supă cremă de ciuperci ce era alcătuită 
dintr-o zeamă transparentă turnată peste o moviliţă de pateu de 
ciuperci. Mimi gustă nesigură. Era delicioasă. 

— Deci, Edmund, în legătură cu comitetul de întâmpinare de la 
Gala Primăverii, spuse ea, întorcându-se înspre vecinul din dreapta. 

Sperase ca la petrecerea asta să întâlnească şi câțiva brazilieni 


apetisanţi, dar având în vedere că nu exista niciunul, se mulțumi să se 
ocupe de câteva probleme nerezolvate de-ale Comisiei. 

— Prietena primarului deja te-a refuzat? întrebă Edmund, 
ştergându-se la gură cu un șerveţel. 

— N-am întrebat deocamdată. Doar nu vorbești serios. E o 
insipidă. În plus, n-o interesează baletul. 

Edmund Oelrich chicoti şi sorbi din paharul de vin, apoi se înecă 
brusc. Mimi presupuse că mâncarea îi intrase pe partea greşită, dar din 
gura lui începu să țâșnească sânge. Mimi ţipă. Protectorul-șef fusese 
înjunghiat în spate. În stânga ei, Sophia Dupont era răsturnată peste 
farfuria de supă, cu un pumnal de argint înfipt în spate. 

Apoi lumina se stinse și totul fu învăluit în întuneric. 

E o capcană, se gândi Mimi, simțind o linişte supranaturală, şi se 
lăsă sub masă, mai repede decât pumnalul destinat să îi străpungă 
inima și care se înfipse în spătarul scaunului. 

Cei cu Sânge Argintiu! 

Evident. Dar soţii Almeida... erau din spița regală! Cum e posibil 
să se fi transformat? 

Lupta fu tăcută și rapidă. Nici măcar nu se auziră ţipete sau 
plânsete, doar sunetul care-ţi făcea părul măciucă al sângelui gâlgâind. 
Conclavul era măcelărit. 

Mimi făcu o încercare să-și adune gândurile, să-şi amintească ce 
ştia, să-şi amintească cum trebuie să lupte cu ei. Doamne Dumnezeule, 
trecuseră secole de când se confruntase ultima dată cu bestiile! Bliss 
povestise că în acea noapte la Depozitar văzuse o creatură neclară cu 
ochi argintii şi pupile purpurii. Dar cei cu Sânge Argintiu puteau lua 
orice formă doreau, își puteau ascunde adevărata înfăţişare. 

Mimi se forță să gândească, să-şi amintească. Amintirile îi 
răspunseră inundându-i mintea cu imagini care aproape o făcură să 
tipe. Alerga printr-o pădure întunecată, ramurile copacilor îi zgâriau 
pielea, auzea sunetul făcut de sandalele ei de piele pe potecă, simțea 
valul de adrenalina când alerga pentru a-şi salva viaţa... dar - ce era 
asta? — ea era urmăritoarea. Bestia fugea de ea. Văzu semnul lui Lucifer 
pe pielea bestiei, strălucind în întuneric. 

Se întoarse în prezent. Deşi în cameră era întuneric beznă, cu 
ajutorul vederii ei de vampir văzu cum Dashiell Van Horn era 
înjunghiat în inimă, iar Cushing Carondolet stors de ultima picătură de 
sânge, în vreme ce un Sânge Argintiu îl ținea strâns pe bătrânul 


Protector. Camera era plină de sunete puternice de supt, vampirii 
prădători bând și apoi debarasându-se de victime. Când terminau, cei 
cu Sânge Argintiu luau forma victimelor lor. Vampirul care odată 
fusese Dorothea Rockefeller nu mai exista. Fusese înlocuit de un trup 
ambulant cu ochii morți. 

Prea mulţi Străbuni erau înceţi şi deloc în formă. Îşi ieşiseră din 
mână. Uitaseră cum să lupte. 

Mimi tremură şi apucă sabia, acum în forma unui ac, pe care o 
ascunsese în poşeta ei de seară. Era singura ei şansă de a ieși vie din 
casă. Dar ea era una singură. Nu va reuși să găsească drumul spre 
libertate. Nu acum. Erau prea mulți pentru a-i putea dobori singură. 
Dumnezeule, erau mulţi! Cine ştia că sunt așa mulţi? De unde veniseră? 
Va trebui să se ascundă. Era singura ei speranţă de salvare. 

Îşi croi drum afară din salon, spre hol, încercând să ajungă la o 
ieşire. Deocamdată scăpase neobservată. Până la un moment dat. 

— Azrael! 

Vocea era rece şi mortală. 

Mimi se întoarse pentru a o vedea pe Nan Cutler stând lângă ea, 
punându-i o sabie sub bărbie. Protectoarea se descotorosise de masca 
de hoaşcă - arăta la fel de tânără ca Mimi și infinit mai puternică. Părul 
ei alb era acum auriu lucios, iar şuvița de un negru strălucitor. 

— Tu! acuză Mimi. 

Dar soții Cutler făceau parte dintre cei şapte originari. Una 
dintre cele mai vechi şi mai respectate familii. Nan Cutler era 
Harbonah. Îngerul Anihilării. Luptaseră împreună cot la cot în timpul 
primei investigaţii, când Mihail convocase o armată divină și-i 
decimase pe duşmanii vampiri renegați. 

— Dar de ce? întrebă ea, întorcându-se repede și scoțându-și 
sabia din teacă și parând lovitura lui Nan. 

Drept răspuns, Nan făcu o mișcare în faţă, șfichiuind aerul unde 
stătuse Mimi. 

Ochii îi scăpărau. 

— Nu e nevoie să pieri, zise ea, repezindu-se înainte. 

Mimi mormăi ceva, parând lovitura cu un contraatac rapid. 

— Ai putea să ni te alături. Să te alături fraților şi surorilor tale 
care duc încă lupta cea dreaptă. 

Vrăjitoarea asta idioată chiar crede c-o să trec de partea lor? 
După cât am suferit eu şi Abbadon încercând să menţinem această 


pace fragilă pe care am găsit-o pe Pământ? se gândi Mimi. 

— Eşti una dintre noi. Tu nu aparții Luminii. Nu este adevărata 
ta natură, Aducătoare a Morţii! 

Mimi refuză să răspundă şi se concentră în schimb să localizeze 
punctul sensibil al lui Nan. Se luptară prin cameră, care începea să se 
umple de fum negru. 

Au dat foc la casă, se gândi Mimi panicată. O ard cu Focul Negru, 
singurul care putea distruge acel sangre azul... Sângele Albastru 
nemuritor care le curgea prin vene. Distrug sângele, distrug și 
vampirul... amintirile vor fi pierdute pe vecie. Adevărata moarte a 
neamului lor. 

Spada lui Nan o tăie pe Mimi pe braț, şi pe lama ei se ivi sângele. 

Nemernico! 

M-a durut! 

Mimi uită de frică și se repezi înainte fără să se mai gândească la 
propria-i siguranţă. Urlă un strigăt de luptă care îi veni în cap pe loc. 
Strigătul pe care Mihail însuși îl folosise pentru a-și aduna armatele la 
luptă. 

— Nexi infideles! urlă ea. 

Moarte Necredincioșilor! Moarte Trădătorilor! Ea era Azrael. 
Aurie și înspăimântătoare, cu părul, fața şi spada înflăcărate într-o 
lumină incandescentă. 

Și cu o lovitură puternică, despică falsa Protectoare în două. 

Apoi se dădu înapoi, clătinându-se. Un fum negru îi umplea 
plămânii. Trebuia să iasă de acolo. Bâjbâi până la ușa de la intrare şi o 
deschise cu o smucitură - exact în clipa în care un bărbat brunet intra. 
Într-o clipită, el îi puse un cuțit la gât. 

Inima i se opri. 

Bărbatul care o prinsese era Kingsley Martin. 

Trădătorul cu Sânge Argintiu. 

Asta-i era pieirea. 


Patruzeci 
Lawrence insistase să conducă el și, pe măsură ce înaintau pe 


autostrada întunecată și șerpuindă, Schuyler admira cât de frumos se 
vedeau luminiţele tremurătoare de pe dealuri. 


— Da, dar probabil sunt din mahalale, ceea ce înseamnă că 
infrastructura electrică n-a fost realizată cum trebuie. Şi este pericol de 
incendiu, remarcă Oliver. 

Schuyler oftă. Orașul era plin de contraste: sărăcie și bogăție, 
crimă și turism, toate într-un amestec ameţitor și năvalnic. Era 
imposibil să admiri frumuseţea fără să observi şi urâţenia. 

Luară o curbă mai strânsă și Lawrence trase brusc maşina pe 
dreapta şi se prăbuși în faţă. 

— Bunicule! ţipă Schuyler alarmată. 

Văzu cum ochii lui încep să se miște haotic, de parcă ar fi fost 
adormit și treaz în același timp. Primea un mesaj. 

Când se termină, fața lui era cadaverică. Pentru o clipă, Schuyler 
crezu că avea să leşine. 

— Ce s-a întâmplat? Ce e-n neregulă? 

Bunicul ei își scoase batista și-și şterse fruntea. 

— A fost Edmund Oelrich, înainte să moară. Întregul Conclav. 
Masacrat. Cei care n-au fost arşi au fost prinși. 

— Toţi sunt morți? întrebă Schuyler uluită. Dar cum? De ce...? îl 
strânse de braț. Ce vrei să spui că sunt toți morți? 

Se întoarse spre Oliver pentru ajutor. Dar acesta amuţise, șocat, 
cu fața o mască de derută neajutorată. 

— Soții Almeida erau Sânge Argintiu, spuse Lawrence 
bâlbâindu-se, ceea ce nu-i stătea în fire. Și-au dat arama pe față în 
seara asta. Bănuiam eu, de aceea am rămas la Rio mai mult decât 
intenționasem, dar Alfonso a trecut testul. Nu avea Semnul. Am fost 
indus în eroare, spuse Lawrence tremurând. Dar au avut ajutor. 
Edmund a zis că Nan Cutler era una dintre ei. 

Schuyler își muşcă buzele. 

— Nan Cutler! Lawrence părea distrus. În timpul crizei din 
Roma a făcut tot posibilul să-i înfrângă pe cei cu Sânge Argintiu. Am 
fost orbit de anii ei întregi de loialitate față de Conclav. Asta e greșeala 
mea, am supraestimat-o şi am crezut-o în loc să fiu cu ochii în patru. 
Lawrence întoarse brusc mașina, determinând vehiculul care venea 
din sens opus să tragă violent de volan pentru a evita o ciocnire. 
Kingsley avea dreptate - am avut prea mare încredere în jurămintele 
vechi de credință, spuse el, apăsând accelerația. 

— Unde mergem? 

— La Corcovado. 


— Acum? De ce? 

Lawrence strânse bine volanul. 

— Atacul asupra Conclavului înseamnă un singur lucru: cei cu 
Sânge Argintiu plănuiesc să-l elibereze pe Leviathan. 

Parcară la baza intrării către Statuia Mântuitorului și ieșiră din 
mașină alergând. Parcarea era pustie şi tăcută şi ei văzură statuia 
luminată de proiectoarele poziționate în partea de jos. 

— Maschează-te, îi ordonă Lawrence lui Schuyler. lar tu, stai 
aici, îi spuse lui Oliver. 

Oliver începu să protesteze, dar o singură privire aruncată de 
Lawrence îl reduse la tăcere. 

— Nu pot, îi mărturisi Schuyler bunicului ei. Nu pot efectua 
mutați-o. 

Lawrence deja se transformase în tânărul cu nas acvilin și aer 
regal pe care-l văzuse prima dată la Bienala de la Veneţia. 

— Normal că poţi, spuse el, sărind gardul cu ușurință. 

— Bunicule, nu pot. Nu mă pot transforma în ceață sau într-un 
animal, spuse ea, urmându-l peste gard. 

— Cine a zis că poți? întrebă el, în timp ce zburau pe scările în 
zigzag care duceau la statuie. 

În timp ce alergau, pașii abia li se auzeau pe beton. 

— Ce vrei să spui? 

— Semeni cu mine, probabil. Nici eu nu mă pot transforma 
într-un nor sau o creatură. Dar îmi pot schimba trăsăturile şi pot lua 
diferite forme umane. Încearcă! 

Schuyler încercă. Închise ochii şi, în loc să se concentreze pe 
schimbarea întregii forme, se concentră pe trăsături doar. În câteva 
clipe observă că se metamorfozase cu succes într-o patrona 
argentiniană bogată, aflată în vacanţă. 

Ajunseră în vârful muntelui și se opriră sub statuie. Nu era 
nimeni acolo. Era liniște și calm. 

Schuyler se întrebă, nu pentru prima dată în acea seară, dacă 
bunicul ei o lua razna. Erau cumva în locul greşit? De ce îi adusese aici? 
Pentru ce? 

— Poate că am ajuns prea târziu. Sau ei nu vin. Ar trebui să ne 
îndreptăm spre casa familiei Almeida și să vedem dacă... 

— ȘȘŞT! ordonă Lawrence. 

Ea tăcu. 


Cercetară perimetrul de la baza statuii. Nimic. Erau singuri. 
Schuyler începu să se panicheze. De ce se aflau aici când neamul lor era 
masacrat în altă parte? Ar trebui să se întoarcă; asta era o mare 
greşeală. 

Merse spre partea de nord-est, convinsă că Lawrence se 
înşelase. Nu era nimic de... 

— Schuyler! ATENȚIE! ţipă Oliver. 

Urcase după ei pe munte, nevoind să fie lăsat deoparte. 

Schuyler ridică privirea. Chiar în fața ei se afla un bărbat într-un 
costum alb, cu o sabie de aur îndreptată direct spre pieptul ei. 

Se feri şi se lovi rău de ciment, exact când Lawrence își scoase 
propria spadă din teaca ascunsă în haină. 

Cele două săbii se ciocniră, una arzândă de aur, cealaltă argintie 
ca de gheaţă, metalele răsunând unul pe altul, reverberând într-un 
sunet ce se auzi până jos în valea de sub ei. 


Patruzeci şi unu 


— Trădător al sângelui! șuieră Mimi. 

— Lasă-ţi spada jos, Azrael, zise Kingsley liniștit, cu arma încă în 
mână. 

— Eu n-o să fiu o pradă așa de uşoară ca ceilalţi, răbufni ea. 

— Despre ce vorbeşti? întrebă el. Am văzut fumul negru din 
stradă. Dumnezeule, ce s-a întâmplat aici? 

— Tu ai pus asta la cale. Nu mai face pe nevinovatul. Știm cu 
toții cine ești tu cu adevărat, Croatan, se răsti Mimi, aruncându-i o 
privire dezgustată. 

— Îmi dau seama că ţi-e greu să crezi, dar abia am reuşit să scap 
de-o vrajă, zise el tăios. M-am dus să-l iau pe Alfonso pentru partida 
noastră obişnuită de golf, și tot ce ştiu apoi e că sunt blocat pe 
bancheta din spate a mașinii mele. Imediat ce am reușit să ies de-acolo, 
am venit aici pentru a-i avertiza pe ceilalți. 

Mimi pufni. Kingsley îi spunea o poveste interesantă. Din nou 
făcea pe victima. Da, sigur, fusese reținut. Când ar fi fost foarte simplu 
pentru el să iasă din casă prin spate şi să vină prin față. 

Dar ce avea de câștigat dacă o lăsa în viață? De ce n-o ucidea? 
Să-i taie gâtul și să termine odată! 

— Unde-i Lawrence? Kingsley tuși în timp ce mai multe explozii 


cutremurară pământul sub ei. Am încercat să-i trimit un mesaj, dar 
n-am reușit să-l găsesc în glom. 

— Nu-i aici, spuse Mimi, observând cum Kingsley lasă pumnalul 
jos. 

Putea să-l omoare chiar acum, când el era cu garda jos. Dar dacă 
spunea adevărul? Sau comportamentul lui făcea parte din capcană? 

Înainte de a lua o decizie, se auzi un bubuit și apăru Forsyth 
Llewellyn. Căra trupul fără vlagă al soţiei sale. Hainele lui erau arse şi 
avea în frunte o gaură imensă. Deci şi el supraviețuise. Mimi se simţi 
un pic mai bine. Poate că mai existau și alți supraviețuitori. Dar unde 
dispăruseră cei cu Sânge Argintiu? După ce o ucisese pe Nan Cutler, 
restul dispăruseră în fum. 

— Toată lumea a murit, îi zise Mimi lui Forsyth. Tu și cu mine 
suntem singurii care au scăpat. l-am văzut murind pe Edmund, 
Dashiell, Cushing... pe toată lumea. Regentul. 

— Nan a murit? întrebă Forsyth Llewellyn, înspăimântat. 

— Era una dintre ei, zise Mimi, cu ochii lăcrimând de la fum. Am 
omorât-o cu mâna mea. 

— Tu... 

— Haideţi, trebuie să plecăm de aici, spuse Kingsley, trăgându-i 
brusc pe amândoi din cadrul ușii, care se prăbuşi la pământ în flăcări. 

Dacă într-adevăr Kingsley voia s-o omoare, atunci 
comportamentul lui era cam ciudat. 

— Mersi, zise ea, băgându-și sabia - din nou de mărimea unui ac 
- înapoi în geanta pe care descoperi cu mirare că încă o mai avea. 

Kingsley nu răspunse, uitându-se atent undeva dincolo de 
umărul ei. Forsyth Llewellyn părea complet pierdut, și rămăsese 
aşezat în mijlocul străzii, cu capul în mâini. 

Mimi se întoarse să vadă încotro se uita Kingsley. Imensa vilă 
din secolul optsprezece era acum o uriașă minge de foc. Era un 
crematoriu. Cei cu Sânge Argintiu se întorseseră. Şi loviseră adânc, 
exact în inima Adunării. 

Al Doilea Mare Război începuse. 

Schuyler auzi de departe urletele și gemetele, zăngănitul de 
metal lovit de alt metal. 

Trezeşte-te! 

Trezeşte-te, copilă! 

Era o voce în capul ei. Un mesaj. 


O voce pe care o mai auzise. 

Deschise ochii. Mama ei stătea în fața sa. Allegra Van Alen era 
îmbrăcată în veșminte albe şi avea o sabie de aur în mână. Pentru 
mine? 

Ceea ce a fost cândva al meu este de drept al tău. 

Uluită, Schuyler luă sabia. Imediat ce o atinse, imaginea mamei 
ei dispăru. Allegra... Vino înapoi... gândi Schuyler, brusc înfricoşată. 
Dar strigătul disperat al lui Oliver o readuse în prezent. 

Îşi ridică privirea şi-l văzu pe Lawrence prins într-o luptă 
crâncenă cu adversarul său. Sabia îi căzu. Deasupra lui se contura 
prezenţa albă, strălucitoare. Era atât de strălucitoare încât te orbea, 
era ca și cum te-ai fi uitat direct în soare. Era Aducătorul de Lumină, 
Fiul Zorilor. 

Îi îngheţă sângele în vine. 

Lucifer. 

— Schuyler! strigă Oliver, şi vocea lui era aspră. Omoară-l! 

Schuyler ridică sabia mamei ei, o văzu scânteind în razele lunii, 
o lamă lungă şi mortală. O îndreptă spre dușman. Cu toată forța ei, 
înfipse sabia în direcţia inimii. 

Şi rată. 

Dar îi dăduse timp lui Lawrence să-și ia arma de jos, şi a lui era 
spada care găsi ținta, despicând pieptul inamicului şi vărsând sânge 
peste tot. 

Învinseseră. 

Schuyler se lăsă ușurată la pământ. 

Dar apoi se auzi o trosnitură puternică în ceruri, sunetul 
porților raiului deschizându-se, sunetul asurzitor, furtunos al 
trăsnetului. Apoi statuia fu despicată în două, postamentul ei distrus. 
Se auzi o huruială din adâncuri şi pământul de sub picioarele lor 
începu să se cutremure și se căscă larg. 

— Ce se-ntâmplă? strigă Schuyler. 

O flacără neagră izbucni din pământ şi un demon puternic cu 
ochi purpurii și pupile argintii ţâşni înspre cer. Hohotea cu un râs 
profund şi asurzitor, şi cu spada sa în flăcări îl ţintui pe Lawrence la 
pământ. 


Patruzeci şi trei 


Demonul dispăru. Ceaţa se ridică şi Schuyler se împletici până în 
locul unde bunicul ei zăcea căzut la pământ. Stătea nemișcat, cu ochii 
larg deschişi. 

—  Bunicule... strigă Schuyler. Oliver, fă ceva! spuse ea, 
încercând să oprească șuvoiul de sânge albastru ca safirul care se 
revărsa din rana deschisă, o gaură zimțată, căscată în mijlocul 
pieptului. 

— E prea târziu, şopti Oliver, îngenunchind lângă Lawrence. 

— Ce vrei să spui? Nu... hai să-i luăm un flacon... pentru ciclul 
următor. Îl ducem la clinică. 

— Spada lui Leviathan e otrăvită. Va distruge sângele, spuse 
Oliver. Are pe ea Focul Negru. A murit. 

Faţa lui frumoasă era acum crispată de durere. 

— Nu! ţipă Schuyler, cu lacrimi şiroindu-i pe obraji. 

Se auzi un geamăt din partea îndepărtată a muntelui și se 
întoarseră pentru a vedea cum figura bărbatului în costum alb începe 
să se transforme. Trăsăturile i se îndulciră, se estompară, și bărbatul 
auriu dispăru pentru a face loc unui băiat obișnuit, într-o geacă de 
piele neagră. 

Un băiat brunet. 

— Ăla nu e un Sânge Argintiu, spuse Oliver. 

— Cu siguranță a fost posedat, zise Schuyler cu vocea 
tremurândă, în timp ce Oliver merse să-i închidă ochii lui Dylan cu 
blândeţe. 

Schuyler își dădu seama că și ea și Oliver aveau ochii în lacrimi. 

— Da, dădu el din cap. 

— Golul... era alienări, spuse Schuyler, dându-şi seama cât de 
tare fuseseră amăgiți. 

— Un vechi truc al celor cu Sânge Argintiu, adăugă Oliver. 
Deghizat în Lucifer, astfel încât Lawrence să-și ucidă semenul. Un 
nevinovat. 

Schuyler încuviinţă din cap. 

— Am simţit asta, Oliver - și Lawrence cred că a simţit-o. Era 
ceva în neregulă. Lumina era orbitoare, nici nu te puteai uita direct la 
el. Era ceva care trebuia să-ți distragă atenţia, astfel încât să nu mai 
observăm ce se află cu adevărat în fața noastră. Imaginea lui Lucifer 
era aşa de puternică, încât ne-a indus în eroare. Ar fi trebuit să 


aplicanimați verto. 

— Ăsta a fost un plan bine executat. Leviathan a fost eliberat 
prin moartea lui Dylan. Lanţurile închisorii pot fi rupte doar dacă un 
Sânge Albastru comite cea mai gravă crimă dintre toate - îşi ucide un 
seamăn de-al său. Scrie în cărți, spuse Oliver. 

— Bunicule, zise Schuyler încet, luând mâna lui Lawrence într-a 
ei. 

Petrecuseră prea puţin timp împreună; mai avea atâtea de 
învățat. El mai avea atâtea să-i spună. 

Apoi, pentru ultima oară, auzi vocea lui Lawrence în mintea ei. 

Ascultă. 

Nu am fost demn de această îndatorire. N-am învăţat nimic de-a 
lungul secolelor. Nu l-am găsit pe Prinţul întunericului. Nu sunt un 
gardian bun. Trebuie să-l întrebi pe Charles... să-l întrebi despre 
Porţi... despre moştenirea Van Alen şi Căile Morților. Trebuie să existe 
un motiv pentru care cei cu Sânge Argintiu au reușit atât de ușor să 
transgreseze hotarele dintre lumi. 

— Ce porţi? Ce căi? 

Tu eşti fiica Allegrăi. Sora ta ne va aduce moartea. Dar tu eşti 
salvarea noastră. Trebuie să iei spada mamei tale şi să-l distrugi. Știu 
că vei fi triumfătoare. 

Apoi Lawrence tăcu pe vecie. 


Patruzeci și patru 


Sânge întunecat. Era sânge peste tot. Pe faţa ei. În ochi. Pe mâini. 
Pe haine. Apoi începu să dispară încet-încet, nuanța metalică 
făcându-se albă și invizibilă pe măsură ce aerul rece al nopţii intra în 
contact cu lichidul. 

Sânge de vampir... 

Bliss se uită lung la braţele ei. 

Ce se întâmplase? 

Nu-și putea aminti. Îşi pierduse cunoștința. 

Sau nu? 

Amintirile o copleşiră. 

Se văzu intrând în mașină cu părinții ei, îi văzu cum dau din cap 
către ea. Se aşteptau ca ea să meargă cu ei. Ce ciudat. Era ca şi cum s-ar 


fi uitat la un film. Putea vedea totul din afară, dar nu-și putea mișca 
braţele sau picioarele şi nici nu putea vorbi. Altcineva făcea toate astea 
în locul ei. 

Altcineva era în corpul ei. 

Bărbatul în costum alb. 

Da. 

Eu sunt tu. Tu ești eu. Suntem un tot, fiica mea. 

Ajunseră la vila din vârful dealului și Bliss își aminti cum se 
ascunsese în umbră până când avea să vină momentul potrivit. 
Urmărise desfășurarea masacrului cu un sentiment crescând de 
oroare. Masacrul pe care ea îl pricinuise. Fusese prizonieră în propriul 
trup, o ființă neajutorată, închisă în mintea ei în timp ce celălalt 
preluase controlul. Pe dinăuntru, ea uriașe, plânsese şi strigase. Dar nu 
avea nici puterea, nici abilitatea de a se opri. 

Încetul cu încetul, începu să-și reamintească ce se întâmplase în 
cursul perioadelor de pierdere a cunoștinței, începu să-și dea seama 
care e adevărul. 

Ea era cea care îl atacase pe Dylan în acea noapte la Bancă. Ea 
dorise să-l sece complet de sânge, dar ceva - o atracție primară către el 
- o oprise, aşa că o luase pe Aggie. Încercase s-o ia şi pe Schuyler de 
două ori. De aceea ogarul lui Schuyler lătrase la ea - Beauty îi cunoştea 
adevărata natură, chiar dacă Schuyler nu. Apoi o atacase pe Cordelia, 
aproape ar fi luat-o dacă n-ar fi oprit-o Dylan. 

Dylan fusese o problemă. Știa şi nu știa în același timp. De aceea 
memoria lui era atât de varză mereu. Știa adevărul chiar dacă ea 
încercase să i-l șteargă din conștiință. 

Prima dată, atunci când el se întorsese s-o avertizeze în legătură 
cu cei cu Sânge Argintiu, avusese loc acea scenă sângeroasă din baie. 
Îşi aminti de geaca de piele plină de sânge, de zgârieturile de pe faţa ei 
şi vânătaia de pe gât. Dar el scăpase și ea fusese nevoită să trimită pe 
alții să-l găsească. Dar Venator-ii ajunseseră primii la el. Oliver se 
înşela. Nu aveau Sânge Argintiu. Îl lăsaseră pe Dylan să plece după ce 
descoperiseră că e nevinovat. 

Era liber să se întoarcă la ea. 

Băiatul ăsta prostuţ, prostuţi. 

— Ştiu cine e cel cu Sânge Argintiu, îi spusese Dylan în noaptea 
în care zburase prin fereastră. Tu ești. 

Și chiar atunci şi acolo, ea îi transformase memoria. Îl făcuse să 


creadă că era vorba de Schuyler. 

O voce mică și tristă începu să se tânguie în interiorul ei. 

L-am iubit. L-am iubit pe Dylan. 

Noi nu iubim pe nimeni. 

Pe nimeni decât pe noi înșine. 

Forsyth ştiuse de la bun început. De aceea nu avusese ea curajul 
să-l întrebe de Dylan, pentru că undeva în subconștientul ei știa 
motivul pentru care tatăl ei îi ascundea anumite fapte. Pentru că o 
parte din ea nu putea accepta cine era cu adevărat. 

Părăsi casa în flăcări, luând o maşină care avea un trup 
înghesuit în portbagaj. Dylan. Îl dusese în vârful muntelui, unde 
Lawrence şi Schuyler aşteptau. Îl dusese pe Corcovado, unde avea să 
fie sacrificat. Acolo, ea-i transformase imaginea. 

Ea-l condusese către moarte. 

Spada lui Lawrence era cea care îl lovise, dar ea era cea care îl 
ucisese. 

Aşa cum ucisese atâţia alţii. 

Auzi vocile tuturor celor pe care-i omorâse. Erau toţi acolo, în 
interiorul ei, plângând, urlând. 

TĂCERE! 

Nan Cutler făcea parte din toate astea. Nan era Protectoarea 
care o verificase să nu aibă Semnul lui Lucifer pe gât. Ea fusese cea 
care îndepărtase bănuielile îndreptate asupra lui Bliss în timpul 
anchetei. Lui Bliss îi veni brusc o idee și îşi ridică părul de la spate, 
atingând pielea cu degetele. Îl simţi imediat. Se întoarse către oglindă 
şi-l văzu. O cicatrice micuță în formă de stea, care o însemnase ca fiind 
de partea diavolului. 

Dar de ce? întrebă vocea mică și tristă. 

E cea care își spune „Bliss”. Încă mai e acolo? 

Da, spuse vocea slabă. Era vocea lui Bliss Llewellyn. Aceeași 
voce a lui Maggie Stanford înaintea ei. Era mereu la fel. În fiecare ciclu. 
Niciodată nu voiau să accepte adevărul cu privire la moștenirea lor. 

Nu știam. 

Nu vreau asta. 

Dorinţele tale sunt irelevante. Acum adună-te și îndreaptă-te 
spre prietenii tăi. Nu totul a mers conform planului. Unii dintre noi au 
fost ucişi. Trebuie să aşteptăm iar să ne vină timpul. 

Acum ştiu cine eşti, spuse „Bliss”. 


Eşti Lucifer. 

Aducătorul de Lumină. 

Fiul Zorilor. 

Fostul Prinţ al Raiului. 

Tatăl ei adevărat şi nemuritor. 


Patruzeci şi cinci 


Lawrence era mort. Schuyler își simţi inima sfâșiată de 
pierderea iubitului ei bunic. Cum era posibil aşa ceva? Ce-i spusese? 
Sora ei? Cine? Ce? 

Primii zori luminară vârful muntelui. O siluetă urca scările. 

— Vine cineva, o avertiză Oliver. 

— E doar Bliss, spuse Schuyler când prietena lor ajunse la ei. 
Slavă Domnului că ești bine. 

— Sora mea e moartă. Mama mea vitregă, la fel. Nu ştiu unde e 
tata, spuse Bliss cu o voce temă, gâtuită. Era mult fum negru. 
Conclavul... au fost... Ce s-a întâmplat aici? întrebă ea, văzând trupurile 
întinse pe pământ ale lui Lawrence şi Dylan. El e? O, Doamne! 

Schuyler o apucă pe Bliss de mijloc şi o lăsă să plângă pe umărul 
ei. 

— Îmi pare foarte rău, îi spuse. 

Bliss se desprinse din îmbrăţișarea lui Schuyler și îngenunche 
lângă trupul băiatului pe care-l iubea. Îl luă în braţe şi lacrimile 
începură să-i curgă pe obraji. 

— Dylan... Nu, şopti ea. Nu. 

— N-am putut face nimic... a fost o greşeală, zise Schuyler, 
încercând să explice. Lawrence... 

Dar Bliss nu asculta. Îşi şterse lacrimile cu mâneca. 

— O să-l duc jos, spuse ea, luându-l în braţe și ridicându-l. 

Era atât de uşor, aproape imaterial. Era ca și cum ar fi ţinut în 
brațe aer. Nu mai rămăsese nimic de el. Cobori singură de pe munte, 
plângând cu sughiţuri. 

Schuyler îi privi cu ochii înlăcrimaţi. Nu reușise să-l salveze pe 
Dylan. Pierduse doi prieteni. 

— O să fie bine, o să vezi, spuse Oliver, îngenunchind lângă ea 
pentru a-i acoperi rana de pe braţ cu o bucată ruptă din cămașa lui. 


Schuyler îl privi. Văzu expresia tristă, îndurerată de pe faţa lui 
frumoasă, părul brun-roşcat care-i cădea peste fruntea rănită. Bunul, 
tandrul, minunatul Oliver. Enormitatea înșelăciunii ei o lovi în moalele 
capului. Îi înșelase pe amândoi prin cuvintele şi acţiunile ei. Pentru că 
ea chiar îl iubea. Îl iubise mereu. Îl iubise şi pe Oliver, și pe Jack. 
Amândoi făceau parte din ea. Negase dragostea pentru Oliver pentru 
a-şi îngădui să-l iubească pe Jack. Dar acum totul era limpede. 

— Te iubesc, spuse ea. 

— Ştiu, răspunse Oliver zâmbind și continuă să-i bandajeze 
braţul. 


Epilog 
Două săptămâni mai târziu 


Deci ăsta era sordidul lor cuibușor de nebunii. Mimi intră în 
apartamentul întunecat. Găsise în camera lui Jack o cheie pe care n-o 
mai văzuse niciodată. Bănuise de unde era și ştia că el trebuia să 
sosească. 

Uşa se deschise încetişor şi Jack intră. 

Expresia de pe faţa fratelui ei îi spuse tot ce avea nevoie să ştie. 
Mimi zâmbi în sinea ei. Deci micuța metisă rupsese, în sfârșit, legătura. 

— Ai câştigat, zise Jack încet. 

Se uită la Mimi cu o ură atât de intensă, încât ea aproape se trase 
în spate de frică. Dar ea nu era o cârpă. Era Azrael, și Azrael nu dădea 
înapoi, nici măcar în fața lui Abbadon. 

— N-am câştigat nimic, replică rece Mimi. Te rog să reții că 
aproape toţi Străbunii sunt morți, că Prinţul întunericului umblă liber, 
şi că ceea ce a mai rămas din Conclav este condus de un om distrus 
care era pe vremuri cel mai puternic dintre noi. Şi totuşi, se pare că ţie 
nu-ți pasă, dragul meu, decât de faptul că nu mai ai ocazia de a te distra 
cu micuța ta jucărioară amoroasă. 

În loc să-i răspundă, Jack zbură prin cameră și îi trase o palmă 
peste față, trântind-o la podea. Dar înainte de a mai apuca să o 
lovească a doua oară, Mimi sări în sus și îl izbi de fereastră, lăsându-l 
fără respiraţie. 

— Asta vrei? şuieră ea, ridicându-l în sus de gulerul cămășii, iar 


fața lui deveni de un roșu înspăimântător. 

— Nu mă obliga să te distrug, mârâi el. 

— Încearcă doar, scumpule. 

Jack se eliberă din strânsoarea ei şi o aruncă în celălalt capăt al 
încăperii. Ea se ridică cu pumnii încleștaţi, cu unghiile ascuţite ca niște 
gheare, cu dinţii dezgoliți. Se întâlniră în aer la jumătatea drumului și 
Jack își înfipse mâna în gâtul ei și începu să strângă. Dar ea-l zgârie pe 
ochi şi se răsuci deasupra, cu sabia la gâtul lui. 

Supune-te, îi trimise Mimi mesaj. 

Niciodată. 

Eşti al meu. 

Te înșeli. 

Mimi îl aruncă în colţul celălalt al camerei. Amândoi erau răniţi 
şi plini de sânge. Bluza lui Mimi era sfâşiată în două, iar cămaşa lui Jack 
avea gulerul rupt. 

Jack atacă din nou - de data asta o puse pe Mimi la pământ. 
Răsuflarea lui era fierbinte în urechea ei. Ea-i simţea trupul rigid, 
tensionat şi pulsând deasupra ei, aproape că-i vedea aura înroşită de 
furie. 

— Vrei asta, zise ea vicleană. Mă vrei. 

— Nu. 

— Ba da. 

El îi răsuci mâinile la spate, îi prinse şoldurile între genunchi, 
apoi o strânse de încheieturi atât de tare că pielea se învineţi. Urmele 
degetelor lui aveau să fie vizibile săptămâni întregi, imprimate în 
carnea ei. 

Pentru o clipă, ea se simţi într-adevăr îngrozită. Asta era 
Abbadon cel Nemilos. Îngerul Distrugerii. Putea s-o distrugă, și avea 
s-o facă dacă trebuia. Dacă avea chef. Distrusese universuri întregi. 
Decimase Paradisul în numele Fiului Zorilor. 

Ea tremură în strânsoarea lui. 

Toată tandreţea, bunătatea, frumusețea minunată a dragostei lui 
o acordase mereu altcuiva. O adorase pe Gabrielle, o venerase, îi 
scrisese poezii și îi cântase cântece de dragoste, iar pentru Schuyler 
păstrase romanele şi bileţelele de amor, săruturile dulci și întâlnirile 
tainice lângă un şemineu. 

Dar pentru sora lui geamănă, Azrael, nu avea nimic altceva decât 
furie şi violență. Putere şi distrugere. 


Păstrase ce avea el mai bun pentru cei care nu meritau. Nu-și 
arătase niciodată Fiicelor Luminii adevărata sa faţă. 

Pentru Azrael, era doar întuneric şi anihilare. 

Siluire şi carnagiu. 

Război și jaf. 

O lacrimă îi picură din ochi şi sclipi în lumina lunii. 

Dar chiar în clipa când Mimi credea că avea s-o distrugă pentru 
totdeauna, Jack începu s-o sărute cu atâta violență, încât buzele şi gâtul 
ei în curând aveau să fie roşii şi dureroase de la mușcăturile lui. Drept 
răspuns, ea-l trase de păr spre ea, cât putu de tare. 

lubire. E atât de aproape de ură, încât diferența e aproape 
insesizabilă. 

Dar pentru ei doi așa stăteau lucrurile. 

Dragoste şi ură. 

Viaţă şi moarte. 

Bucurie și durere. 

Într-un sfârşit, el se întinse lângă ea, afundându-se într-un somn 
fără vise. Ea-i dădu deoparte părul de pe frunte şi-l strigă încet pe 
nume. Abbadon cel Improbabil. Denumit așa deoarece natura sa 
melancolică masca o furie rece şi cumplită. 

Distrugătorul Lumilor și împăratul inimii ei. 

Într-o bună zi, el îi va mulțumi pentru că i-a salvat viaţa. 


